Shima gehllunu haadhisaa dingey dhuhvvi Fazeel ge dhulun\nޝިމާ ގެއްލުނު ހާދިސާ ޑިންގީ ދުއްވި ފަޒީލްގެ ދުލުން\nބުރާސްފަތި ދުވަހު އުޅުނީ ފުރަން، ފެރީ ކެޓުމުން ނުފުރުނީ\nކ. މާލެ | 24 ފެބްރުއަރީ 2019 | އާދީއްތަ 22:39 | 164,417\nއައިމިނަތު ޝީމާ ނާފިޒު - ފޭސްބުކް\nމެދުފުށި އައިލެންޑް ރިސޯޓްގައި ވަޒީފާ އަދާކުރަމުންދިޔަ އުމުރުން 19 އަހަރުގެ އައިމިނަތު ޝީމާ ނާފިޒު، ރިސޯޓުން ވަކިވެގެން މާލޭގައި އުޅުނުތާ ދުވަސްތަކެއް ފަހުން، ލ.މާމެންދޫއަށް ދިޔުމަށް ދަތުރު ފެށީ ބުރާސްފަތި ދުވަހުއެވެ. ބުރާސްފަތި ދުވަހު ހެނދުނު ފްލައިޓުން ޝިމާ ލ.ކައްދޫއަށް ދިޔައެވެ. ކައްދޫއިން އޭނާ ބަލައި ދިޔައީ ލ.ގަން މުކުރިމަގު އަވަށުގެ އިބްރާހިމް ފަޒީލެވެ.\nޝިމާއަށް މުކުރިމަގުން ގެސްޓްހައުސްއެއް ހަމަޖައްސާ، އެ ގެސްޓްހައުސްގައި ޝިމާ ބެހެއްޓީވެސް ފަޒީލްއެވެ. ފަޒީލް ބުނީ، ޝިމާ ކައްދޫއަށް އައިއިރު ނުނިދާ ދެ ދުވަސް ވެފައިވާ ކަމަށް ބުނި ކަމަށެވެ. އަދި ކަންފަތުން ލޭއައިސްފައި ހުރުމުން ޑޮކްޓަރަށް ދެއްކި ކަމަށްވެސް އޭނާ ބުންޏެވެ.\nޝިމާ އޮތީ ބުރާސްފަތި ދުވަހުގެ ފެރީން މާމެންދޫއަށް ދިޔުމަށެވެ. ނަމަވެސް އޭނާއަށް ފެރީން މާމެންދޫއަށް ނުދެވުނީ ޝިމާއަށް ނުހޭލެވިގެން ފެރީ ކެޓުމުން ކަމަށެވެ.\n"މާލެއިން ޝިމާ ލާމު އަތޮޅަށް އައީ ބުރާސްފަތި ދުވަހުގެ ހެނދުނު ފްލައިޓުން. އޭނަ އައިއިރު، ހުރީ ނުނިދާ. ރައްޓެހި ކުއްޖަކަށް ދިމާވި ކަމަކުން ހޭލާ އޭނަ ކައިރީ ހުރި ކަމަށް ބުނީ. އައި އިރު ކަންފަތުން ލޭ އައިސްފައި ހުރީ. ދެން ވަގުތުން ފޮށި ފޮނަދޫ ޕެޓްރޯލް ޝެޑް ކައިރީ ބަހައްޓާފައި ދިޔައީ ހޮސްޕިޓަލަށް. ގޮސްފައި ޑޮކްޓްރަށް ދެއްކީ. އެއްޗެއްވެސް ނުކައޭ ބުނީ. ބުނީ ނިދަން ބޭނުންވާ ވާހަކަ. ނިދަން މުކުރި މަގުން ކުއްޔަށް ދޭ ތަނެއް ހޯދަދިނިން. އެތަނަށް ލައިދީފައި ދިޔައީ" ރާއްޖެއެމްވީއަށް މައުލޫމާތު ދެމުން ފަޒީލް ބުންޏެވެ.\nފަޒީލް ބުނީ، މާމެންދޫއަށް ދާން ފެރީ ހަމަޖެހިފައި އޮތީ މެންދުރު 2:50 ގައި ކަމަށާއި، އޭނާ ހުރި ކޮޓަރިޔަށް 14:11 ހާއިރު ގޮސް ގޮވި ކަމަށެވެ. ނަމަވެސް ތައްޔާރުވާން ލަސްވެގެން ފެރީ ކެޓިކަމަށް ފަޒީލް ބުނިއެވެ.\nދެން އެހެން ގޮތަކުން ޝިމާ މާމެންދުއަށް ފޮނުވޭތޯ ފަޒީލް ބެލި އެވެ. އެގޮތުން ޑޮކްޓަރަށް ދައްކުމަށް ފޮނަދުއަށް އައި ލޯންޗަކުން ޖާގަ ހޯދިއެވެ. އެ ލޯންޗް ފުރަން ހަމަޖައްސާފައި އޮތީ ހަވީރު 4:00 ގަ އެވެ. އެ ފަހަރު ވެސް ނިމިގެން ދިޔައީ ވަރަށް ނަސީބު ދެރަކޮށެވެ. އެ ލޯންޗުން ވާހަކަ ދެއްކި މީހާގެ ފޯނަށް ގުޅި އިރު އޮތީ ނިވިފަ އެވެ.\nދާން އުޅުނު ލޯންޗުންވެސް ނުފުރުމުން މާމެންދޫއަށް ދާން ޕެޓްރޯލް ޝެޑްގައި އޮތް ޑިންގީއެއް ހޯދި ކަމަށް ފަޒީލް ބުންޏެވެ. ޑިންގީގައި އަޅާނެ އައުޓް ބޯޑް އިންޖީނެއް ހޯދީ އެހެން މީހެއްގެ އަތުންނެވެ. ނަމަވެސް ޑިންގީގައި ފުރުމުގެ ކުރިން، އެ އިންޖީނުގެ ވެރި މިހާ އައިސް އިންޖީނު ގެންދިޔަ އެވެ.\nފަޒީލް ބުނީ، ނަސީބު ދެރަކަމުން ބުރާސްފަތި ދުވަހު ހަވީރުވެސް ފުރޭ ގޮތް ނުވުމުން ދެން ނިންމީ ހުކުރު ދުވަހު ފުރަން ކަމަށާއި، އެގޮތުން ޝިމާ ގެއަށް ލާފައި ހުކުރު ދުވަހު ފުރަން ތައްޔާރުވާންވެސް ބުނި ކަމަށެވެ. ނަމަވެސް ހުކުރު ދުވަހަކީ ފެރީ ނޯންނަ ދުވަހަކަށްވުމުން ފުރަން އުޅުނީ އެންމެ ފަހުންވެސް ގުޅި ލޯންޗުން ކަމަށެވެ. އެގޮތުން އެ ލޯންޗުން ބުނީ ފަހަރެއްގައި ފޮނަދޫއަށް ދަތުރެއް ކުރަން ޖެހިދާނެ ކަމަށާއި، ކުރާނަމަ އަންގާނެ ކަމަށެވެ.\nފަޒީލް ބުނީ، ހަވީރު ފަހުން ގުޅުމުން ލޯންޗުން ފޯނުވެސް ނުނެގި ކަމަށެވެ. އެގޮތުން ގެސްޓްހައުސްއަކުން ބޮޑު ޑިންގީއެއް ލިބޭތޯވެސް މަސައްކަތް ކުރި ކަމަށެވެ. ނަމަވެސް އެ ޑިންގީވެސް ނުލިބުނެވެ. އެންމެ ފަހުން ލިބުނީ ވަރަށް ކުޑަ ޑިންގީއެއް ކަމަށާއި، އެ ޑިންގީގައި ދަތުރުކުރަން ޖެހިލުންވޭތޯ ޝިމާއާ ސުވާލުކުރި ކަމަށް ވެސް ފަޒީލް ބުނިއެވެ. ނަމަވެސް އެ ޑިންގީން ދަތުރުކުރަން ޖެހިލުންނުވާ ކަމަށް ފަޒީލް ބުންޏެވެ.\nފަޒީލް ބުނީ، ޝިމާއާއެކު މާމެންދޫއަށް ދާން ދަތުރު ފެށީ ހުކުރު ދުވަހު 18:03 ޖެހިއިރު ކަމަށާއި، އޭރު ތަންކޮޅެއް ކަނޑުގަދަ ކަމަށެވެ. ނަމަވެސް ޝިމާ ދަތުރުކުރަން ހުއްދަ ދިނުމުން ދިޔައީ ކަމަށްވެސް އޭނާ ބުނިއެވެ.\nފަޒީލް ބުނީ، ދަތުރުކުރީ ފޯނުން ޖީޕީއެސް ޖައްސައިގެން ކަމަށެވެ. ފޯނު ދީފައި އޮތީ ޝިމާއަތަށް ކަމަށްވެސް ފަޒީލް ބުނިއެވެ. ފަޒީލް ބުނީ، ފުރަތަމަ ޕެޓްރޯލް ހުސްވީ ގާދޫއާ އަރާ ހަމަވިތަނުން ކަމަށާއި، ޑިންގީ ބަންޑުން ޖަހާލީ ދެވަނަ ފަހަރަށް ޕެޓްރޯލް އަޅަން އުޅެނިކޮށް ރާޅަކުން ކަމަށެވެ. އޭނާ ބުނީ ބަންޑުން ޖަހާލީ ގާދޫ ކަނޑުއޮޅީ މެދަށްވުރެ ތަންކޮޅެއް ދުރުން ކަމަށެވެ.\nފަޒީލް ބުނީ، ޑިންގީ ބަންޑުން ޖަހާލިއިރު ޝިމާ ދިޔައީ ޑިންގީ ދަށަށް ކަމަށާއި، ޝިމާ ނެގީވެސް ޑިންގީ ދަށުން ކަމަށެވެ. އަދި ޑިންގީ ދަށުން ޝިމާ ނެގުމަށްފަހު ޑިންގީ މައްޗަށް ލި ކަމަށާއި، އޮށޯވެގެން އޮންނަންވެސް އެދުނު ކަމަށްވެސް ފަޒީލް ބުނިއެވެ.\nފަޒީލް ބުނީ، ޑިންގީ މަޑުމަޑުން އަލިކަމެއް ހުރި ހިސާބަކަށް ގެންނަން އޭނާ މަސައްކަތް ކުރި ކަމަށާއި، ނަމަވެސް ޑިންގީ ފަހުން އަޑިޔަށް ދާން ފެށި ކަމަށެވެ. އޭނާ ބުނީ، ޑިންގީ ރަނގަޅު ފުށަށް ނުޖެހުނީ އެކަނި ޝިމާ ދޫކޮށްލުމަށްފަހު އެކަން ނުކުރެވޭނެތީކަމަށެވެ.\nފަޒީލް ބުނީ، އިންޖީނުގެ ޕެޓްރޯލް ޓޭންކް ހުސްކުރުމަށްފަހު އޭތި ޝިމާ ދިން ކަމަށާއި، ޓޭންކުން ތެޔޮ ހުސްކުރުމުގެ ތެރޭގައި ގަޔަށް ވަރަށް ބޮޑަށް އެޅުނުކަމަށެވެ. އަދި ޑިންގީ އަޑިޔަށް ދިޔުމުން ޝިމާ އޭނާ ގައިގައި ބައްދާލައިގެން ހުންނަން ބޭނުންވި ކަމަށްވެސް ފަޒީލް ބުނިއެވެ.\nފަޒީލް ބުނީ، ޝިމާ ބޭނުންވީ ޓޭންކުގައި ދެމީހުންވެސް ހިފަހައްޓައިގެން ތިބުމަށް ކަމަށާއި، ނަމަވެސް ވަރުބަލިވެފައިހުރިވަރުން އެކަން އެގޮތަށް ކުރެވެން ނެތުމުން ޓޭންކާއެކު ޝިމާ ދޫކޮށްލީކަމަށްވެސް ފަޒީލް ބުނިއެވެ.\n"އެއްކޮށް ޑިންގީ އަޑިޔަށް ދިޔާމައި ޝިމާ އަހަރެން ގައިގައި ބައްދާލި. އެވަގުތު ދިނިން ޓޭންކް ދީފައި ބުނިން އޭގައި ހިފަހައްޓާގައިން އޮންނަން. ކުރީކޮޅު ޓޭންކް ބާއްވާފައި އޮތީ. ބުނިން ހިފަހައްޓާށޭ ހިތްވަރުކޮށްފައި. ދޫނުކުރާށޭ" ފަޒީލް ބުންޏެވެ.\nފަޒީލް ބުނީ، އޭނާއަށްޓަކާވެސް ހިތްވަރުކުރަން އެތައްފަހަރެއްގެ މަތިން ޝިމާ ކައިރީ ބުނެފައިވާނެ ކަމަށާއި، ލޮލުކޮޅަށް ގެއްލުނު އިރުވެސް ޝިމާ ފަޒީލްއަށް ގޮވަމުންދިޔަ ކަމަށެވެ.\nފަޒީލް ބުނީ، ފުދޭވަރަކަށް ކައިރިން ލޯންޗެއްވެސް ދިޔަ ކަމަށާއި، އެ ލޯންޗް ފެނުމުން ވަރަށް ހަޅޭއްވެސް ލެވި ކަމަށެވެ.\n"މަށަށްޓަކާވެސް ހިތްވަރުކުރާށޭ ބުނިން. ލޯންޗެއް ދިޔަ އެގަޑީގައި. ވަރަށް ހަޅޭއްލެވިން. ޝިމާ ގޮވާ އަޑު އިވުނު. ފަޒީލްއޭ ކިޔާފައި. ޝިމާ ބޭނުންވަނީ ދެމީހުން އެއްކޮށް ޓޭންކްގައި ހިފަހައްޓައިގެން އޮންނަން" ފަޒީލް ބުންޏެވެ\nވަކި ހިސާބަކުން ވީ ގޮތެއް ފަޒީލަކަށް ނޭނގެ އެވެ. އެތައްގަޑިއިރަކު ކަނޑުމަތީގައި ފަތަފަތާ އޮތް ކަމަށް އޭނާ ބުންޏެވެ. ނަސީބު ރަނގަޅު ކަމުން އޭނާ އަށް ލާމު އަތޮޅުގައި އޮންނަ ސިކްސް ސެންސަސް ރިސޯޓަށް އެރެވުނެވެ. ވަރަށް މަސައްކަތުން މޫދު ކޮޓަރިއަކަށް އަރައި ޓަކި ދިނުމުން ނިކުތީ ޓޫރިސްޓެކެވެ. އެއާއެކު އެ ރިސޯޓްގެ ރިސެޕްޝަނުން އެމެޖެންސީގައި އެވެ. މީހުން ކައިރީ ޕޮލިހުންނާއި، އެމްއެންޑއެފްއަށް ގުޅަން ބުނި ކަމަށާއި، ޝިމާގެ މައުލޫމާތުވެސް ދިން ކަމަށް ފަޒީލް ބުންޏެވެ.\nއޭނާ އުންމީދުކުރަނީ އަދިވެސް ޝިމާ ފެނުމެވެ. އުންމީދަކީ އޭނާ އަދިވެސް ދިރި ހުންނާނެ ކަމެވެ.


ޖެހިޖެހިިގެން ތިންވަނަ ފަހަރަށް ރެއާލް ޗެމްޕިއަންސް ލީގު ކާމިޔާބުކޮށްފި\nޔޫއެފާ ޗެމްޕިއަންސް ލީގު ފައިނަލް މެޗުގައި އިނގިރޭސި ވިލާތުގެ ލިވަޕޫލް ބަލިކޮށް، ޖެހިޖެހިގެން ތިންވަނަ ފަހަރަށް ރެއާލް މެޑްރިޑް މި މުބާރާތުގެ ޗެމްޕިއަންކަން ހޯދައިފިއެވެ.\nޔޫކްރެއިންގެ ކިއޭވްގައި ރޭ ކުޅުނު ފައިނަލް މެޗުގައި ލިވަޕޫލްގެ މައްޗަށް ރެއާލްއިން ކުރިހޯދީ 1-3 ގެ ނަތީޖާއިންނެވެ. މި މެޗު ފަށައިގެން ލިވަޕޫލްއިން ދިޔައީ ރަނގަޅަށް ކުޅެ ރެއާލްގެ ޑިފެންސަށް ނުރައްކާ ކުރަމުންނެވެ. އަދި ލިވަޕޫލްއިން އުފައްދަމުން ދިޔަ ފުރުސަތުތައް ނާކާމިޔާބު ކުރުމުގައި ރެއާލްގެ ޑިފެންސްގެ ފަރާތުން ވެސް ރަނގަޅު ކުޅުމެއް ފެނިގެން ގޮސްފައިވެއެވެ.\nމި މެޗުގައި ލިވަޕޫލަށް ދިމާވި އެންމެ ބޮޑު މައްސަލައަކީ ލިވަޕޫލްގެ ތަރި މުހައްމަދު ސަލާހަށް އަނިޔާވެގެން ބަދަލުކުރަން ޖެހުމެވެ. ސަލާހަށް އަނިޔާވީ އޭނާ އަތުން ބޯޅަ ހޯދަން ރެއާލްގެ ސާޖިއޯ ރާމޯސް މަސައްކަތް ކުރަމުން ދަނިކޮށް، ބިންމަތީގައި ވެއްޓުނު ވަގުތު ނުއަތަކަށް އެނބުރިގެންނެވެ. ސަލާހު ވެއްޓުނީ އޭނާގެ އަތުގައި ރާމޮސް އަތްއަޅުވައިގެން ދަމައިގަތުމުންކަމަށްވެއެވެ. އަދި އޭނާ ވެއްޓިގެން ދިޔައިރު ވެސް ރާމޯސް އޭނާގެ އަތް ދޫކޮށްލާނުލާ އޮތުމުން ލިވަޕޫލްގެ ސަޕޯޓަރުން ވަނީ ވަރަށް ބޮޑަށް ހިތްހަމަނުޖެހުން ފާޅުކޮށްފައެވެ.\nއެއްވެސް ޓީމަކަށް ލަނޑެއް ނުޖެހި އެއްވަރުވެފައި އޮވެ ފުރަތަމަ ހާފު ނިމުނުއިރު، މި މެޗުގައި ކާމިޔާބުކުރި ހުރިހާ ލަނޑެއް ފެނިގެންދިޔައީ މެޗުގެ ދެވަނަ ހާފުގެ ތެރޭގައެވެ. މެޗުގެ 51 ވަނަ މިނެޓުގައި ރެއާލްއިން މެޗުގެ ލީޑު ނެގިއެވެ. ރެއާލްގެ ފޯވާޑް ކަރިމް ބެންޒީމާ ކާމިޔާބުކުރި އެ ލަނޑަކީ ލިވަޕޫލްގެ ގޯލްކީޕަރު ލޮރިސް ކާރިއަސްއަށް ހެދުނު ގޯހެއްގެ އެހީގައި ކާމިޔާބުކުރެވުނު ލަނޑެކެވެ. ކުރިއަށް ނަގައިދިން ހުރަހެއްގައި ބެންޒީމާ ބޯޅަ ހޯދަން ދަނިކޮށް ކީޕަރު ކުރިން އައިސް ބޯޅަ ހޯދިއެވެ. ނަމަވެސް އެއަށްފަހު ރަނގަޅަށް ބަލާ ނުލައި ކީޕަރު އެއްލި ބޯޅަ ގޮސް ބެންޒީމާގެ ފައިގެ ޖެހިފައި ވަނީ ގޯލްގެ ތެރެއަށެވެ. އޭގެ ހަތަރު މިނެޓު ފަހުން ލިވަޕޫލްގެ ސާޑިއޯ މާނޭ ވަނީ ލަނޑެއް ޖަހައި މެޗުގެ ނަތީޖާ ހަމަހަމަކޮށްފައެވެ.\nބަދަލު ކުޅުންތެރިޔެއްގެ ގޮތުގައި ރެއާލަށް ކުޅެން އެރުވި ގެރެތް ބޭލް ވަނީ ކުޅެން އަރައި ތިން މިނެޓު ވެސް ނުވަނީ ރެއާލަށް މެޗުގެ ލީޑު އަލުން ހޯދައިފައެވެ. މެޗުގެ 63 ވަނަ މިނެޓުގައި ބޭލް އެ ލަނޑު ކާމިޔާބުކުރީ މާސެލޯ ހުރަސްކޮށްދިން ބޯޅައެއްގައި އޯވާހެޑް ކިކަކުން ޖަހައި ގޯލްގެ ތެރެއަށް ބޯޅަ ވައްދައިގެންނެވެ. މެޗުގެ 83 ވަނަ މިނެޓުގައި ރެއާލްގެ ތިންވަނަ ލަނޑު ވެސް ކާމިޔާބުކޮށްދިނީ ބޭލެވެ. އަދި މި ލަނޑު ވެސް ކާމިޔާބުވީ ލިވަޕޫލްގެ ކީޕަރު ކާރިއަސް ހެދި ބޮޑު ގޯހެއްގެ ސަބަބުންނެވެ. ޕެނަލްޓީ އޭރިއާ ވެސް ބޭރުން ވަރަށް ދުރުން ލިވަޕޫލްގެ ގޯލަށް ބޭލް އަމާޒުކޮށްލި ބޯޅަ ގޯލްގެ ތެރެއަށް ވަދެގެން ދިޔައީ ކީޕަރު ބޯޅަ ހިފަން އުޅުމުގެ ތެރޭގައި އޭނާގެ އަތުގައި ޖެހިގެން ގޮސްފައެވެ.\nމި މެޗުގައި ރެއާލްގެ ތަރި ކްރިސްޓިއާނޯ ރޮނާލްޑޯއަށް މާ ބޮޑު ތަފާތެއް ދެއްކިފައެއް ނުވެއެވެ. ލަނޑު ޖަހާނެ ރަނގަޅު ފުރުސަތުތަކެއް ލިބުނު ނަމަވެސް އެ ފުރުސަތުތަކުގެ ބޭނުން ވެސް އެދެވޭ ގޮތުގައި ރޮނާލްޑޯއަށް ހިފިފައެއް ނެތެވެ. ނަމަވެސް މެޗުގެ ފަހު މިނެޓުކޮޅުގެ ތެރޭގައި ރޮނާލްޑޯއަށް ވަނީ ލަނޑު ޖަހާނެ ވަރަށް ރަނގަޅު ފުރުސަތެއް ލިބިފައެވެ. އެހެން ނަމަވެސް ރޮނާލްޑޯ ގޯލަށް ޖަހަން އުޅެނިކޮށް ދަނޑު މައްޗަށް ބައެއް ސަޕޯޓަރުން އެރުމުން މެޗުގެ ރެފްރީ ވަނީ ކަށިގަނޑު ފުމެ ކުޅުން ހުއްޓުވައިފައެވެ.\nމި އަހަރުގެ ޗެމްޕިއަންސް ލީގު ކާމިޔާބުކުރުމާއެކު ރޮނާލްޑޯ ވެގެން ގޮސްފައިވަނީ ފަސް ފަހަރު މަތިން ޗެމްޕިއަންސް ލީގު ކާމިޔާބުކުރި ފުރަތަމަ ކުޅުންތެރިޔާއެވެ. އެންމެ ފުރަތަމަ ރޮނާލްޑޯ ޗެމްޕިއަންސް ލީގު ކާމިޔާބުކުރީ 2008 ވަނަ އަހަރުގައި މެންޗެސްޓާ ޔުނައިޓެޑާއެކުގައެވެ. އެއަށްފަހުގައި ރިއާލް މެޑްރިޑާއެކު ރޮނާލްޑޯ ވަނީ 2014، 2016، 2017، އަދި މި އަހަރުގައި މި މުބާރާތް ކާމިޔާބުކޮށްފައެވެ.\nރެއާލްއިން ޖެހިޖެހިގެން ތިންވަނަ ފަހަރަށް މި މުބާރާތް ކާމިޔާބުކުރިއިރު، މި މުބާރާތުގެ ތާރީޚުގައި އެންމެ ގިނައިން މި މުބާރާތް ކާމިޔާބުކޮށްފައިވަނީ ވެސް ރެއާލްއިންނެވެ. ރެއާލްއިން ވަނީ 13 ފަހަރު މަތިން މި މުބާރާތް ކާމިޔާބުކޮށްފައެވެ.


"Duper Fifteen" Malhi Futsal Challenge: FC Chicken Ah Furihama Molheh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: އެފްސީ ޗިކަންއަށް ފުރިހަމަ މޮޅެއް\nއެފްސީ ޗިކަން އާއި ޒެފަޔަރސް ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި ޒެފަޔަރަސް އަތުން އެފްސީ ޗިކަން ފުރިހަމަ މޮޅެއް ހޯދައިފިއެވެ.\nމުބާރާތުގެ ގްރޫޕް ޖީގައި ހިމެނޭ މި ދެ ޓީމު ބައްދަލުކުރި މެޗު އެފްސީ ޗިކަން ކާމިޔާބުކޮށްފައިވަނީ 10-3 ގެ ނަތީޖާއަކުންނެވެ. މި މެޗުގައި ޗިކަންގެ ފަރާތުން މޮޅު ކުޅުމެއް ފެނިގެންދިޔަ އެވެ.\nމި މެޗުގައި އެފްސީ ޗިކަން ޖެހި ދިހަ ގޯލުގެ ތެރެއިްނ ފަސް ގޯލު ޖަހާފައިވަނީ އަހުމަދު ހަމްދާން އެވެ. އެ ޓީމަށް ދެން ގޯލުތައް ޖަހައިދިން ކުޅުންތެރިންނަކީ ހެޓްރިކް ހެދި މުހައްމަދު އަނަސް އާއި ދެ ގޯލު ޖެހި އިބްރާހިމް ނަދާދު އެވެ. ޒެފަޔަރސް ޓީމަށް މި މެޗުގައި ލަނޑުތައް ޖަހައިދިނީ މާހިލް މުހައްމަދާއި ސަލްމާން ރަޝީދުގެ އިތުރުން އަބޫބަކުރު ރުޝްދާން އެވެ. މެޗުގެ މޮޅު ކުޅުންތެރިއަކަށް ހޮވިފައިވަނީ ޗިކަން އެފްސީގެ ފަސް ލަނޑު ޖެހި އަހުމަދު ހަމްދާން އެވެ.\nމުބާރާތުގައި އެފްސީ ޗިކަން ކުޅުނު ފުރަތަމަ މެޗުގައި ބައްދަލުކުރީ މުބާރާތުގެ އެއް ފެވަރިޓް މަސްއޮޑި ސްޕޯޓްސް ކުލަބާއެވެ. އެ މެޗު މަސްއޮޑި ސްޕޯޓްސް ކުލަބް ކާމިިޔާބުކުރީ 9-0 ގެ ނަތީޖާއަކުންނެވެ. ޒެފަޔަރސް އަތުން ހޯދި މި މޮޅާއެކު މިއީ މި މުބާރާތުގައި އެފްސީ ޗިކަން ހޯދި ފުރަތަމަ މޮޅެވެ. އަނެއްކޮޅުން މިއީ ޒެފަޔަރސް މި މުބާރާތުގައި ބަލިވި ދެވަނަ މެޗެވެ. ފުރަތަމަ މެޗުން އެ ޓީމު ބަލިވީ ކުޑަހެންވޭރު ޔުނައިޓެޑު އަތުން 7-0 އިންނެވެ.


“ފާތުން އަށް ޔާމީންއާ ބައްދަލުކުރެވެނީ ކައިވެނީގެ ސެޓްފިކެޓް ދެއްކުމުން” – Dhen.mv\n"ފާތުން އަށް ޔާމީންއާ ބައްދަލުކުރެވެނީ ކައިވެނީގެ ސެޓްފިކެޓް ދެއްކުމުން"\nJanuary 20, 2020 - 12:42 pm\nޖަލަށްލާފައިވާ ކުރީގެ ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމް އަށް އެމަނިކުފާނާ ބައްދަލުކުރެވެނީ ކައިވެނީގެ ސެޓްފިކެޓުގެ އަސްލު ދެއްކުމުން ކަމަށް މާވަށު ދާއިރާގެ މެމްބަރު އަދި ޕީއެންސީގެ ނައިބު ރައީސް މުހައްމަދު ސައީދު ވިދާޅުވެއްޖެއެވެ.\nއިދިކޮޅު ޕީޕީއެމް/ޕީއެންސީން ސިލްސިލާ ގޮތެއްގައި ބާއްވަމުން އަންނަ ޖަލްސާގައި ރޭ ވާހަކަދައްކަމުން ސައީދު ވިދާޅުވީ ޔާމީން ޖަލުގައި ހުންނެވީ ސާބިތު ކަމާއެކުގައި ކަމަށާއި ނަމަވެސް އެމަނިކުފާނަށް ކުދި އަނިޔާތައް މި ސަރުކާރުން ކުރަމުން ގެންދާ ކަމަށެވެ.\nއެގޮތުން ކާ އެއްޗެހި ރޯނުފިލުވާ ދިނުމާއި އަދި އަސާސީ އެތައް ހިދުމަތެއް އެމަނިކުފާނަށް ފޯރުކޮށްނުދީ ހިފަހައްޓާފައިވާ ކަމަށްވެސް ސައީދު ވިދާޅުވިއެވެ.\nޔާމީންގެ ވެރިކަމުގައި ޖަލަށް ލި ކުރީގެ ރައީސް މުހައްމަދު ނަޝީދު ޖަލުގައި ހުންނަވަނިކޮށް އެމަނިކުފާނާ ބައްދަލުކުރައްވަން ލައިލާ އަލީ އެދިވަޑައިގަތުމުން ވެސް ކައިވެެނީގެ ސެޓްފިކެޓް ދައްކަން އެދުނު ކަމަށް އެމްޑީޕީން އެ ދުވަސްވަރު ބުނެފައިވެއެވެ. ނަމަވެސް އެ ވާހަކަތައް ފުލުހުން އޭރު ވަނީ ދޮގުކޮށްފައެވެ.


SunOnline: Aburu ge massala nimuny Depp aa dhekolhah\nއަބުރުގެ މައްސަލަ ނިމުނީ ޑެޕް އާ ދެކޮޅަށް\nއަހުމަދު ޖައިޝަން 03 Nov 2020, 11:15\nއިނގިރޭސިވިލާތުގެ ރޯޔަލް ކޯޓްސް އޮފް ޖަސްޓިސް އަށް ޖޮނީ ޑެޕް ހާޒިރުވަނީ --- ފޮޓޯ : ދަ ގާޑިއަން\nއިނގިރޭސިވިލާތުގެ ނޫހެއް ކަމަށްވާ "ދަ ސަން" އާ ދެކޮޅަށް މަޝްހޫރު އެކްޓަރު ޖޮނީ ޑެޕް ހުށަހަޅާފައިވާ އަބުރާ ބެހުނު ކަމުގެ މައްސަލަ ޑެޕް އާ ދެކޮޅަށް ނިމިއްޖެ އެވެ.\nސަން ނިއުސް އާ ދެކޮޅަށް ޑެޕް ހުށަހަޅާފައިވާ އަބުރާ ބެހުނު ކަމުގެ މައްސަލައަކީ މި ފަހުގެ ތާރީހުގައި ހުށަހަޅާފައިވާ އެންމެ ބޮޑު ޑިފެމޭޝަންގެ މައްސަލަ އެވެ.\nޑެޕް، އެ ނޫހާ ދެކޮޅަށް މައްސަލަ ހުށަހަޅާފައި ވަނީ އެ ނޫހުން ޑެޕް އާ ގުޅޭ ގޮތުން ލިޔެފައިވާ ހަބަރަކާ ގުޅިގެންނެވެ. އެ ނޫހުގައި ޑެޕް ސިފަކޮށްފައި ވަނީ އޭނާގެ އޭރުގެ އަންހެނުން އެމްބާ ހާޑްއަށް އަނިޔާކޮށްފައިވާ މީހެއްގޮތުގަ އެވެ. އެމްބާގެ ތުހުމަތާ އެކު، އެކަން ކަށަވަރު ވެފައި ނުވަނިކޮށް ސަން އިން ލިޔެފައި ވަނީ ޑެޕް އަކީ ގެވެށިއަނިޔާކުރާ މީހެއްގެ ގޮތުގަ އެވެ. އެކަމާ ގުޅިގެން ޑެޕް، ސަން އާ ދެކޮޅަށް ދައުވާކޮށްފައިވެ އެވެ.\nގިނަ ދުވަސްތަކެއްގެ ދިގު ދެމުމަށް ފަހު އެ މައްސަލަ ނިމިފައި ވަނީ ނޫހާ އެއްކޮޅަށެވެ. ދަ ސަންގެ ފަރާތުން ވަކީލުން ވަނީ ޑެެޕްއާ ދެކޮޅަށް ފޮޓޯ އާއި އޯޑިއޯ އަދި ޑެޕްގެ ޓެކްސްޓްތައް ކަމަށް ބުނާ ތަކެތި ވެސް ކޯޓަށް ހުށަހަޅާފަ އެވެ. އަދި އެ ވަކީލުން ވަނީ ޑެޕް އަކީ އަނިޔާވެރި ފިރިއެއްކަން ސާބިތު ކޮށްދިނުމަށް އިތުރު ހެއްކާއި އެ ވަކީލުން މައުލޫމާތު ހިއްސާކޮށްފަ އެވެ.\nއެ އަޑުއެހުންތަކުގައި ޑެޕް ވަނީ އޭނާއަކީ މަސްތުވާތަކެތީގެ މައްސަލަތަކެއް ހުރި މީހެއް ކަމަށް ގަބޫލުކޮށްފަ އެވެ. އެހެންނަމަވެސް އެއްވެސް އިރެއްގައި އެމްބާއަށް އަނިޔާކޮށްފައި ނުވާނެ ކަމަށް ވެސް އޭނާ ވަނީ އަޑުއެހުންތަކުގައި ބުނެފަ އެވެ.\n"މި ނިންމުމާ ހަމައަށް އައިސްފައި މިވަނީ މައްސަލަ ރައްދުވާ ފަރާތްތަކުން ހުށަހަޅާފައިވާ 14 ހާލަތަކަށް ރިއާޔަތްކޮށް އަދި އެ މައްސަލައަށް ގުޅޭ ގޮތުން އިތުރު ފަރާތްތަކުންގެ ކިބައިން ލިބިފައިވާ ހެއްކަށް ބެލުމަށްފަހު،" އިއްޔެ ގާޒީ އިއްވި ހުކުމުގައި ބުނެފައިވެ އެވެ.\nކޯޓުން އެ އިތުރު ފަރާތްތަކުގެ ގޮތުގައި އެ އިޝާރާތްކުރަނީ އެމްބާ އާއި އޭނާއާ ގުޅުންހުރި ފަރާތްތަކަށެވެ. އެމްބާ ވަނީ އެ މައްސަލައިގައި އެކި ފަހަރުގެ މަތީން ކޯޓަށް ހާޒިރުކޮށްފަ އެވެ. އަދި އެކި ފަހަރުގެ މަތީން އެމްބާ ވަނީ ޑެޕްއާ ދެކޮޅަށް ތުހުމަތުތަކެއް ކޮށްފައެވެ. އަދި ޑެޕް އޭނާއަށް އަނިޔާކޮށްފައިވާ ކަމަށްވެސް އެމްބާ ވަނީ ބުނެފަ އެވެ.


ތިލައުތުރު އުއްތަމަ އަރުތަވެރިންގެ އެވޯރޑަށް ނަން ހުށަހެޅުމުގެ ފުރުސަތު ހުޅުވާލައިފި — Ihavandhoo.com\nތިލައުތުރު އުއްތަމަ އަރުތަވެރިންގެ އެވޯރޑަށް ނަން ހުށަހެޅުމުގެ ފުރުސަތު ހުޅުވާލައިފި\n18 ސެޕްޓެމްބަރު 2019 0\nހއ. އަތޮޅު ކައުންސިލުން ދެއްވަމުން ގެންދަވާ ތިލައުތުރު އުއްތަމަ އަރުތަވެރިންގެ އެވޯރޑަށް ނަން ހުށަހެޅުމުގެ ފުރުސަތު ދެވަނަ ފަހަރަށް ހުޅުވައިލައިފި އެވެ.\nއަތޮޅު ކައުންސިލުން މަޢުލޫމާތު ދެއްވިގޮތުގައި މިއިނާމަށް އެދި ހުށަހަޅަންޖެހޭ ފަރާތްތަކުން އެކަމަށް ކަނޑައެޅިފައިވާ ފޯމް ފުރިހަމަ ކުރުމަށްފަހު މިހިނގާ ސެޕްޓެމްބަރ 30 ވަނަ ދުވަހުގެ 14:00 ގެކުރިން އަތޮޅު ކައުންސިލަށް ނުވަތަ އެރަށެއްގެ ރަށު ކައުންސިލަށް ހުށަހަޅަން ޖެހޭނެ އެވެ.\nތިލައުތުރު އުއްތަމަ އަރުތަވެރިންގެ އިނާމު ދިނުމުގެ ޙަފުލާ ބޭއްވުމަށް ހަމަޖެހިފައިވަނީ މިއަހަރުގެ ނޮވެމްބަރ މަހުގެ ތެރޭގައި ކަމަށްވެސް އަތޮޅު ކައުންސިލުން މަޢޫލޫމާތު ދެއްވައެވެ. އަތޮޅު ކައުންސިލުން މި އެވޯޑް ދެއްވަމުން އަންނަތާ މިއީ ހަތަރުވަނަ ފަހެރެވެ.\nމިއެވޯޑަށް ނަން ހުށައެޅުމުގެ ފުރުސަތު މީގެ ކުރިން މިއަހަރުގެ މެއި 19 ގައި ވެސް ހުޅުވާލި އެވެ. ތިލައުތުރު އުއްތަމަ އަރުތަވެރިންގެ އެވޯޑު، ކައުންސިލުން ދޭން ފަށާފައި ވަނީ 2015 ވަނަ އަހަރުން ފެށިގެންނެވެ.\nދިއްދޫ ހިމެނޭހެން3އަތޮޅު ހޮސްޕިޓަލެއްގައި އައު ހޮސްޕިޓަލް އަޅަނީ - 28 ފެބުރުއަރީ 2020


Dhevana burah hulhuvaali TATA ge 47 flat vikkai nimijje | Mihaaru\nކުރީގެ އަރަބިއްޔާ ހުރި ބިމުގައި އިމާރާތް ކޮށްފައިވާ ފްލެޓުތައް. ޓާޓާ އިން ހެދި ހުރިހާ ފްލެޓެއް މިހާރު ވަނީ ވިއްކައި ނިންމާފައި. - މިހާރު ފައިލް ފޮޓޯ\nދެވަނަ ބުރަށް ހުޅުވާލި ޓާޓާގެ 47 ފްލެޓް ވިއްކައި ނިމިއްޖެ\n15 އެޕްރީލް 2018 - 20:25 11 comments\nއެޗްޑީސީން މިއަދު ހަވީރު ނެރުނު އިއުލާނެއްގައި ބުނެފައި ވަނީ ދެވަނަ ބުރުގައި ވިއްކަން ހުޅުވާލި ފްލެޓް ގަތުމަށް ހުށަހެޅި ފަރާތްތަކުގެ ތެރެއިން، ސައްހަ ލިޔުން ހުށަހެޅި ފަރާތްތަކާ ގުޅިގެން ވިއްކުމުގެ ހުރިހާ މަރުހަލާތައް އެ ކުންފުނިން ކުރިއަށް ގެންދާނެ ކަމަށެވެ.\nއެޗްޑީސީން މިދިޔަ ހަފުތާގެ އަންގާރަ ދުވަހު ވިއްކަން ހުޅުވާލީ ކުރިން އަރަބިއްޔާ ސްކޫލް ހިންގި ބިން، މއ. ވޭސައިޑްގައި ހުރި 10 ފްލެޓަކާއި އަމީނީމަގުގައި ކުރިން ގާކޮށި ހުރި ތަނުން 37 ފްލެޓެވެ. އަދި އެ އިން ކޮންމެ ފްލެޓެއް ވިއްކަން ހުޅުވާލީ ދެ މިލިއަން ރުފިޔާ އަށެވެ.\nއެޗްޑީސީން ވިއްކަން އިއުލާންކުރި 161 ފްލެޓްގެ ތެރެއިން މިހާތަނަށް ނުވިކި ހުރި 47 ވިއްކަން ހުޅުވާލުމުން، ފްލެޓްތަކަށް ކުރިމަތިލުމަށް ހަދާފައިވާ އޮންލައިން ޕޯޓަލް މެދުވެރިކޮށް ފްލެޓް ގަންނަން ހުށަހެޅުމަށް ދިނީ ކޮންމެ މީހަކަށް 30 މިނިޓެވެ. އަދި ފައިސާ ހަމަޖެހިފައިވާ ކަމުގެ ލިޔުން ހުށަހަޅަން ފަސް ދުވަހުގެ މުއްދަތެއް އެ ކުންފުނިން ދީފައި ވެ އެވެ.\nއަރަބިއްޔާ ސްކޫލް ހުރި ތަނުގައި މާލޭ ގްރޭންޑްގެ ނަމުގައި ހަދާފައިވާ ފްލެޓްތަކާއި ގާކޮށީގައި މާލޭ ސްކޮއާގެ ނަމުގައި ހަދާފައިވާ ފްލެޓްތަކުން އޮންލައިން މެދުވެރިކޮށް ފްލެޓް ވިއްކަން އެންމެ ފުރަތަމަ ހުޅުވާލީ މިދިޔަ ޖެނުއަރީ 31 ވަނަ ދުވަހު އެވެ.\nއެ ދެ ތަނުގައި ހަދާފައިވާ 264 ފްލެޓުގެ ތެރެއިން 105 ފްލެޓް ވިއްކާލަން މިދިޔަ އަހަރުގެ ޑިސެމްބަރު މަހު ހުޅުވައިލުމުން އެތައް ބަޔަކު މި ފްލެޓްތައް ގަތުމަށް ކިޔޫ ޖެހުނެވެ. ނަމަވެސް ރައްޔިތުން ކިޔޫ ޖައްސައިގެން ފްލެޓް ވިއްކުމަކީ ސަރުކާރުން ގަބޫލުކުރާ ކަމެއް ނޫން ކަމަށް ބުނެ، އޮންލައިންކޮށް ވިއްކަން ހަމަޖެއްސީ އެވެ.\nތިން ކޮޓަރި އާއި ދެ ފާޚާނާ އަދި ބަދިގެ ހިމެނޭ ފްލެޓްތަކުގެ ތެރެއިން ގާކޮށިން 161 ފްލެޓް ވިއްކަން ހުޅުވާލީ ފްލެޓްތައް ލިބުނު މީހުން ދައްކަންޖެހޭ ފައިސާ ސަރުކާރަށް ނުދެއްކުމުންނެވެ. ބައެއް މީހުންނަށް ފައިސާ ނުދެއްކުނީ، މި މަޝްރޫއު ހުޅުވައިލި އިރު ފްލެޓްތައް ވިއްކަން ކަނޑައެޅި އަގަށް ވުރެ މާ ބޮޑު އަގަކަށް ވިއްކަން ނިންމުމުންނެވެ.\nއިތުރު ލިޔުންތައް ބޯހިޔާވަހިކަން އެޗްޑީސީ ގާކޮށި ޓާޓާ ގްރޫޕް ފްލެޓް


SunOnline: Dhiri ulhumeh noon ganathelhumeh, Ekamaku flat haggeh noon!\nދިރިއުޅުމެއް ނޫން ގަނަތެޅުމެއް، އެކަމަކު ފްލެޓް ހައްގެއް ނޫން!\nޝަފްނާ ހުސައިން 10 Jan 2021, 10:10\n"އައިޝާ" އޭނާގެ ދެ ކުދިންނާ އެކު ދިރިއުޅުނު ކޮޓަރި. ތިން މައިމް ނިދަނީ އެއް އެނދުގައި\nދިވެހި ރައްޔިތުންގެ ތެރޭގައި އަމިއްލަ ބޯހިޔާވަހިކަމެއް ނެތް މީހުންގެ އަދަދު އިންތިހާއަށް ގިނަ އެވެ. މާލެއަށް އުފަން ނަމަވެސް، ގިނައީ މާލޭގައި ގެދޮރު ނެތް މީހުންނެވެ. އަތޮޅުތެރޭގެ ރަށްތަކަށް އުފަން މީހުންގެ ތެރޭގައި ވެސް އަމިއްލަ ގޯއްޗެއް ނުވަތަ ހިޔާވައްސެއް ނެތް މީހުން ގިނަ އެވެ.\nއައިޝާ (އަސްލު ނަމެއް ނޫން) އަކީ ވެސް އެފަދަ މީހެކެވެ. އޭނާގެ ކައިވެނި ރޫޅުނީ 2016 ވަނަ އަހަރު އެވެ. ރަށުގައި އުޅެވެން ނެތުމުން އޭނާގެ ކުޑަ ދެ ކުދިން ގޮވައިގެން މާލެގައި ދިރުޅެން ނިންމީ 2017 ވަނަ އަހަރު އެވެ.\nރަށުގައި އޭނާގެ ގެއެއް ނެތެވެ. އޮތީ ބައްޕަގެ ގޯއްޗެކެވެ. ނަމަވެސް މޯގޭޖުކޮށްފައި އޮތް އެ ގޯތި ދަރިންނަށް ބެހޭނެ ދުވަހެއް ނޭނގެ އެވެ. ކިޔަވައިގެން ހުރި ދާއިރާއިން ރަށުގައި ވަޒީފާއެއް ނެތެވެ. ފިހާރައެއްގައި ވަޒީފާ އަދާކޮށްގެން ލިބޭ އެއްޗަކުން ވެސް ރަށުގައި އުޅެވެން އޮތީ ތަނެއް ކުއްޔަށް ހިފައިގެންނެވެ. ކޮންމެ ތަނަކަށް ދިޔަސް އޭނާއަށް އޮތީ ކުލީގެ އަޅަކަށް ވުމެވެ.\nއެހެންކަމުން އޭނާ ނިންމީ، ކިޔަވައިގެން ހުރި އެއްޗެއްގެ ބޭނުން ހިފައި، ރަނގަޅު ވަޒީފާއެއް ހޯދައިގެން މާލޭގައި އުޅޭށެވެ. އޭނާގެ އެއް ކުއްޖަކީ ސައިކޮތެރަޕީ ދޭން ޖެހޭ ކުއްޖަކަށް ވުމުގެ އިތުރުން، ދެކުދިންނަށް ރަނގަޅު ތައުލީމު ހޯދައިދިނުމުގެ ބޭނުމުގައި ވެސްމެ އެވެ.\n"މާލެ އައިސް ވަޒީފާއަކަށް ދަމުން ދެކުދިން ގޮވައިގެން އެކަނި މި އުޅެނީ. އިތުރު މީހަކު ނެތް އަޅުގަނޑުމެން ތިން މައިންނަށް އެހީ ވާކަށް،" އައިޝާ ކިޔައިދިނެވެ.\nތައުލީމީ ފެންވަރު ހުރުމުގެ އިތުރުން މަސައްކަތަށް ރަނގަޅުވުމުން، ކުރިން ލިބުނު 7000 ރުފިޔާގެ މުސާރަ މިހާރު ވަނީ 10،000 އަށް ބޮޑުވެފަ އެވެ. ނަމަވެސް ތިން މައިން ދިރިއުޅޭ ނުވަ ފޫޓު 10 ފޫޓު ކޮޓަރީގެ ކަރަންޓާއި ފެން ހިމެނޭ ގޮތަށް ކުއްޔަށް 8000 ރުފިޔާ ދިނުމަށް ފަހު ބާކީ އޮންނަ 2000 ރުފިޔާ އިން އެހެން ހަރަދުތައް ހަމަޖެއްސެނީ ކިރިޔާ އެވެ. މަސް ނިމޭ އިރު ފަރުޖައްސާލެވެނީ ހަމައެކަނި ޒަރޫރީ ބޭނުންތަކަށް ހަރަދުކޮށްގެންނެވެ. އުމުރުން ފަސް އަހަރާއި އަށް އަހަރުގެ ދެކުދިން އެދޭ ކަންކަން ކޮށްލަން އޭނާގެ ހިތް އިންތިހާއަށް އެދުނު ނަމަވެސް އެނޫން ގޮތެއް ވެސް ނެތެވެ.\nމަހަކު އަށް ހާސް ދީގެން އެ އާއިލާ އުޅޭ ކޮޓަރިއަކީ ބޮލަށް ވެއްޓެއް ކައިރިވެފައި ހުރި ތަނެކެވެ. ފާރުގައި ރެނދުލައި، ކޮޓަރިއަށް ފެން ފައިބާއިރު، ސީލިންގ އާއި ފާރާ ދެމެދުން ވަނީ ކަނޑައިގެން ގޮސްފަ އެވެ. އެވަރުގެ ތަނެއްގައި ދެކުދިން ގޮވައިގެން އައިޝާ އުޅެމުން އަންނަނީ އިތުރު ގޮތެއް ނެތުމުންނެވެ.\n"އަޅުގަނޑުގެ އަމިއްލަ ބައްޕަ ފަރާތުން ވެސް އެހީއެއް ނުލިބޭ. މި ހާލުގައި އުޅޭކަށް އަޅުގަނޑު ވެސް ބޭނުމެއް ނޫން. އެކަމަކު ދެކުދިން ގޮވައިގެން ގޮސް ވަންނާނެ ތަނެއް ވެސް އަޅުގަނޑުގެ ނެތް. މާދަމާ ވެސް އަޅުގަނޑަށް ކަމެއް ވެއްޖެއްޔާ މި ދެކުދިން މަގުމަތިވާނެ. އަޅުގަނޑު ނޭދެން އަޅުގަނޑުގެ މައުސޫމް ދެކުދިން ހާލުގައި ޖެހޭކަށް. މި ހާލުގައި ވެސް މި ކެތް ކުރަނީ އެ ދެކުދިންނަށް ޓަކައި. ފްލެޓަކަށް އެދި ފޯމު ލީ ވެސް އެ ދެކުދިންގެ މުސްތަގުބަލަށް ޓަކައި. ނޫން ނަމަ މިވަރުން ފްލެޓެއް ހޯދާކަށް އަޅުގަނޑު ނޫޅޭނަން،" އައިޝާ ރޮއެފައި ކިޔައިދިނެވެ.\nމިއީ އޭނާގެ އިތުރުން، އޭނާގެ އެއްބަނޑު ފަސް މީހުންގެ ވެސް ހާލަތެވެ. އެ އެންމެން ވެސް އުޅެނީ މާލޭގައި ތަންތަން ކުއްޔަށް ހިފައިގެންނެވެ. ޗުއްޓީއަކަށް ރަށަށް ދިޔަސް އުޅެން ޖެހެނީ މަންމަ ނުވަތަ ބައްޕަގެ އާއިލާގެ ކޮންމެސް މީހެއްގެ ގޭގަ އެވެ.\nކުރީ ސަރުކާރުން ފްލެޓް ލިސްޓު އާންމުކުރި އިރު ވެސް އޭނާއަކަށް ފްލެޓެއް ނުލިބެ އެވެ. ފްލެޓަށް ޝަރުތު ހަމަވި ނަމަވެސް ޖާގަ ލިބުނީ ލިސްޓުގެ ވަރަށް ފަހަތުންނެވެ. އޭރު ވެސް އޭނާ އުޅުނީ ދެ ކުދިންނާ އެކު ހަމަ ވަށައިގެން ފިލާ ޖަހާފައި ހުރި އެ ކޮޓަރިގަނޑުގަ އެވެ.\nސަރުކާރު ބަދަލުވެ އަލުން ފްލެޓްތަކުގެ މައްސަލަ ބަލަން ފެށުމުން އޭނާ އުފާކުރީ އެހެންވެގެންނެވެ. ހާލަތު ބަލަން ގެއަށް އައިސް، އެ އާއިލާގެ ހާލަތު ފެނި އޭނާއަކީ ބޯހިޔާވަހިކަމެއް ހައްގު މީހެއް ކަމަށް ފްލެޓް ކޮމެޓީއަށް ގަބޫލުކުރެވޭނެ ކަމުގެ އުންމީދުގަ އެވެ. ނަމަވެސް އެކަނިވެރި މައިންނާއި ބަފައިންގެ ލިސްޓު އާންމު ކުރި އިރު، ފްލެޓް ކޮމެޓީއަށް ފެނުނީ އެ އާއިލާގެ ހާލަތު 2018 އަށް ވުރެ ރަނގަޅުވެފައިވާ ކަމަށެވެ.\nކުރިން ދިރިއުޅުމުގެ ހާލަތަށް ލިބުނު 25 ޕޮއިންޓް، ކޮމެޓީން އޮތީ 15 އަށް ކުޑަކޮށްފަ އެވެ. ފްލެޓު ކޮމެޓީއަށް އެ އާއިލާގެ ހާލަތު 10 ޕޮއިންޓު އިތުރުވިކަމަށް ފެނުނު ގޮތެއް އައިޝާއަށް ނުވިސްނުނެވެ.\n"އެބޭފުޅުންނަށް ފެންނާނެ އަޅުގަނޑުމެންގެ ހާލަތު ހަމަ ރަނގަޅަށް. ސީލިންގުން ކަނޑައިގެން ގޮސް ހުރި ތަން. ފާރުގައި ހުރި ރެނދު. އެއް ކޮޓަރީގައި އެނދާ، ސިންކާ، ދޮންނަ މެށިނާ އުނދުނާ ހުރިހާ އެއްޗެއް މިހިރީ މިތާ. އެކަމަކު އެބޭފުޅުންނަށް ފެނުނީ ކުރިއަށް ވުރެ ރަނގަޅު ކަމަށް. ނުވޭ ރަނގަޅެއް،" ގިސްލަގިސްލާފައި އައިޝާ ކިޔައިދިނެވެ.\nއައިޝާގެ ޝަކުވާއަކީ އޭނައަށް ފްލެޓް ނުލިބުމެއް ނޫނެވެ. ނަމަވެސް އޭނާ ދަންނަ އޭނާއަށް ވުރެ ހާލަތު ރަނގަޅު މީހުންނަށް މަތިން މާކްސް ލިބިފައި ހުރުމެވެ. ރަށުގައި ދިރިއުޅޭނެ ގޮތް ހުރި މީހުންނަށް ވެސް ގިނަ ޕޮއިންޓް ދީފައި ހުރި ކަމަށް އޭނާ ތުހުމަތު ކުރެ އެވެ.\nފްލެޓް ކޮމެޓީން އައިޝާގެ ދިރިއުޅުމުގެ ހާލަތު ބައިން 10 ޕޮއިންޓް އަތުލި އިރު، އޭރު އުޅެމުން ދިޔަ ތަނުގެ މަތީގައި މަރަމާތެއް ފެށުމާ އެކު، ފުރާނައަށް ބިރުން އެ ގެއިން ނުކުންނަން މިހާރު ވަނީ މަޖުބޫރު ވެފަ އެވެ. މަތިން ފެން ފައިބަން ފެށުމުން، މުހިންމު އެއްޗެހި ހިފައިގެން ތިން މައިން އެ ގެއިން ނުކުމެގެން ގޮސް ވަދެ ތިބީ ރައްޓެއްގެ ގޭގައި ހުރި ކޮޓަރިއެއްގަ އެވެ. ޖެހިގެން އައި ދުވަހު ދިޔަ އިރު، އެނދާއި ކަބަޑާއި ދެން ހުރި އެއްޗެހި ހުރީ ފެނުގެ ތެރޭގައި ފޯވެފަ އެވެ.\nއޭނާ އާއި ދެކުދިން މިވަގުތު ތިބީ ބޯހިޔާވަހިކަމެއް ނެތިފަ އެވެ. ވަގުތީ ގޮތުން ވަދެ ތިބި ކޮޓަރީގެ އެގްރީމަންޓެއް އަދި ނުލިބެ އެވެ. ލިބޭނެ ކަމެއް ވެސް ނޭނގެ އެވެ. ލިބުނިއްޔާ އަނެއްކާ ވެސް ނުކުންނަން މަޖުބޫރުވަންދެން އެ ކޮޓަރީގައި ދެކުދިންނާ އެކު އޭނާ މަޑުކުރާނެ އެވެ.\n"އަޅުގަނޑަށް އެނގޭ ފްލެޓެއް ލިބުނަސް އެތަނަށް ވެސް ކުލި ދައްކަން ޖެހޭނެކަން. އަޅުގަނޑަށް ނަސީބަކުން ތައުލީމު ލިބިފައި އެބަހުރި. ކުލި ދެއްކޭނެ. އޭރުން މުސާރަ ހުސްކޮށްގެން ވިޔަސް އެ ބިނާކުރެވެނީ އަމިއްލަ ތަނެއް. އެހެން މީހެއްގެ ތަނެއް ނޫން. އަޅުގަނޑު ނެތް ދުނިޔެ އެއްގައި ވެސް އަޅުގަނޑުގެ ދަރިން މަގުމަތިނުވާނެ ކަން އަޅުގަނޑަށް ޔަގީންވާނެ،" އައިޝާ ބުންޏެވެ.\nޝަކުވާ ފޯމު ހުށަހަޅައިގެން އައިޝާ އަދިވެސް އިނީ އުންމީދުގަ އެވެ. އޭނާ ގަބޫލުކުރަނީ އަބަދު ވެސް ހެޔޮގޮތް މިންވަރުކުރައްވާނެ ކަމަށެވެ. ނަމަވެސް ހިތުގައި ހުރި ޝަކުވާ ވެސް މަދެއް ނޫނެވެ.\n"އަޅުގަނޑަށް މިހާރު ޔަގީންވެއްޖެ އަޅުގަނޑަކީ ރެފިއުޖީއެއް ކަން. އައިޑީކާޑުގަ ދިވެހި ރައްޔިތެއް ކަމަށް އޮތަސް، އަޅުގަނޑަކީ ވަންނާނެ ތަނެއް ނެތް ރެފިއުޖީއެއް. އެތަން މިތަނަށް ކުލި ދައްކައިގެން އަމިއްލަ ގެއެކޭ ބުނާނެ ތަނެއް ނެތް. އަޅުގަނޑު ކަހަލަ ކިތައް މީހުން އުޅޭނެތޯ. އަޅުގަނޑުމެންނަށް ބޯހިޔާވަހިކަން ހައްގު ނުވަނީތޯ؟" އައިޝާ ރޮމުން ކިޔައިދިނެވެ.\nމީހެއްގެ އެހީތެރިކަމެއް ނެތި ދެ ކުދިން ގޮވައިގެން އެކަނި އުޅެންޖެހިފައި ހުރި އިރު އެއްވެސް ސަރުކާރަކަށް އޭނާއަށް ކޮށްދެވުނު ކަމެއް ނެތެވެ. ނަމަވެސް ކޮންމެ ފަހަރަކު ވެސް ޝަކުވާ ފޯމު ހިފައިގެން ހިނގެނީ ވާ ދެރައިންނެވެ. ހިތަށް ކުރާ އަސަރުން، ކުރެވޭ އުންމީދުގެ ސަބަބުންނެވެ.\nއަޅުގަނޑުމެން ވަންނާނެ ގެދޮރު ނެތްއިރު، ކޮންމެ ފަހަރަކު ވޯޓަށްތޯ އަޅުގަނޑުމެން ފެންނަންވީ؟ އަޅުގަނޑުމެން ހަމަ އަސްލު ވެސް ދިވެހި ރައްޔިތުންނަށް ނުފުދެނީ. އައިޑީކާޑު އޮތަސް އަޅުގަނޑު ނުފުދޭ ދިވެހި ރައްޔިތަކަށް. ދިވެހި ރައްޔިތެއް ނަމަ މިހާލުގަ އުޅެން ނުޖެހޭނެ ކަމަށް އަޅުގަނޑު ގަބޫލުކުރަނީ." އައިޝާ ބުންޏެވެ.


Kairi ... Namaves dhurugaivaa Maliku 27 - One Online\nކައިރި ... ނަމަވެސް ދުރުގައިވާ މަލިކު 27\nމަލިކު އަންހެނުން އޮށްކޮޅައިލައި ކުޅެނީ --- ފޮޓޯ: އަލިމަނިކުފާނު، ހަސަން މަނިކުފާނު ގަނޑުވަރު\n(3 އޯގަސްޓު ގެ އަދަދާ ގުޅޭ)\nދިވެހީންގެ އަމިއްލަ ކުޅިވަރުތަކަކީ މަލިކުމީހުންގެވެސް އަމިއްލަ ކުޅިވަރުތަކެވެ. ރާއްޖޭގެ ބައެއް އަތޮޅުތަކުގައިވެސް އެއަތޮޅުތަކަށް ޚާއްޞަ ކުޅިވަރުތައް ހުންނަ ފަދައިން މަލިކުމީހުންގެވެސް އަމިއްލަ ކުޅިވަރުތަކެއްވެސް ހުރެއެވެ. ބައެއް ކުޅިވަރުތަކުގެ ހަމައެކަނި ނަން ހިސާބަކަށް ރާއްޖެއާ ތަފާތުވެފައިވެސް އެބަހުއްޓެވެ. މިސާލަކަށް އަޅުގަނޑުމެން މިކިޔާ "ގަނޑުފިއްލާ" އަށް މަލިކުމީހުން ކިޔައިއުޅެނީ "ހެލިލަބެއަ" ނުވަތަ "ބަތްގަނޑެއްތާ" އެވެ. ކުޑަކުދީން ކުޅޭ ކުޅިވަރުތަކުގެ ތެރެއިން "ބަތްކައްކަކައްކާ" ފަދަ ބައެއް ކުޅިވަރުތަކާއި ބޮޑެތިމީހުންގެ ކުޅިވަރުގެ ތެރެއިން ތާރަޖެހުން، ބެރުޖެހުން، ދޯނިޖެހުން ފަދަ ކުޅިވަރުތަކުގެ ނަމުގައިވެސް ތަފާތެއް ނެތެވެ.\nތިރީގައި މިވަނީ މަލިކުގައި ކުޅޭ ކުޅިވަރުތަކުގެ ނަންތަކެވެ.\n1.\tފުނައޮށްކުޅުން (އަންހެންކުދީންގެ ކުޅިވަރެއް)\n2.\tކުރިކިއްލާ (އަންހެންކުދީންގެ ކުޅިވަރެއް)\n3.\tއޮއްޓުކުޅުން (ފިރިހެންކުދީންގެ ކުޅިވަރެއް)\n4.\tމައްތަގޮނޑިކުޅުން (އަންހެންކުދީންގެ ކުޅިވަރެއް)\n5.\tއޮށްކޮޅައިލައި (ދެޖިންސުގެ ކުދީންވެސް ކުޅޭ ކުޅިވަރެއް)\n6.\tއުޑިންބުޑިން (ތުއްތުކުދީންގެ ކުޅިވަރެއް)\n7.\tތަށިބަރި (ދެޖިންސުގެ ކުދީންވެސް ކުޅޭ ކުޅިވަރެއް)\n8.\tފަންގަނޑު/މާރުގަނޑަށް ބާރުޖައްސައިލަ (ފިރިހެންކުދީންގެ ކުޅިވަރެއް)\n9.\tފޯލި (ފިރިހެންކުދީންގެ ކުޅިވަރެއް)\n10.\tހިއްލާބޮޑި (ފިރިހެންކުދީންގެ ކުޅިވަރެއް)\n11.\tނޮޅި (އަންހެންކުދީންނާއި ފިރިހެންކުދީންގެ ކުޅިވަރެއް)\n12.\tމައިނޮޅި (އަންހެންކުދީންނާއި ފިރިހެންކުދީންގެ ކުޅިވަރެއް)\n13.\tކޮއްޓުކޮއްޓު (އަންހެންކުދީންގެ ކުޅިވަރެއް)\n14.\tތަރުކިދަމާ ނާނަކަޓާ (ފިރިހެންކުދީންގެ ކުޅިވަރެއް)\n15.\tހޯދަންބަޔޯ/ތުބީސް (އަންހެންކުދީންނާއި ފިރިހެންކުދީންގެ ކުޅިވަރެއް)\n16.\tބަތްގަނޑެއްތާ (އަންހެންކުދީންނާއި ފިރިހެންކުދީންގެ ކުޅިވަރެއް)\n17.\tއެއްލަންގަނޑަ (އަންހެންކުދީންނާއި ފިރިހެންކުދީންގެ ކުޅިވަރެއް)\n18.\tނާކައަރުވަން (ކުޑައަންހެންކުދީންނާއި ކުޑަފިރިހެންކުދީންގެ ކުޅިވަރެއް)\n19.\tކޮޅަށްހުރި މީހެއް ވަރަވަރައި (ފިރިހެންކުދީންގެ ކުޅިވަރެއް)\n20.\tވެލާ (ފިރިހެންކުދީންގެ ކުޅިވަރެއް)\n21.\tހާބުކުޅުން (ފިރިހެންކުދީންގެ ކުޅިވަރެއް)\n22.\tހެލިލަބެއަ (އަންހެންކުދީންނާއި ފިރިހެންކުދީންގެ ކުޅިވަރެއް)\n23.\tއުޑިންބުޑިން (އަންހެންކުދީންނާއި ފިރިހެންކުދީންގެ ކުޅިވަރެއް)\n24.\tއެގޮނބުތަކުރު މިގޮނބަށްލާން (ފިރިހެންކުދީންގެ ކުޅިވަރެއް)\n25.\tދަނޑިކުޅުން (ފިރިހެނުންގެ ކުޅިވަރެއް)\n26.\tތާރަޖެހުން (ފިރިހެނުންގެ ކުޅިވަރެއް)\n27.\tބެރުޖެހުން (ފިރިހެނުންގެ ކުޅިވަރެއް)\n28.\tދޯނިޖެހުން (ފިރިހެންކުދީންގެ ކުޅިވަރެއް)\n29.\tއޮޑިއޮޑިކުޅުން (ފިރިހެންކުދީންގެ ކުޅިވަރެއް)\n30.\tބަތްކައްކަ ކައްކާ (ކުޑައަންހެންކުދީންގެ ކުޅިވަރެއް)\n32.\tއެކޯމިކޯ އެކެދަލިކޯ (ތުއްތުކުދީން ހެއްވަން ކުޅޭ ކުޅިވަރެއް)\nއަޅުގަނޑުމެންނަށް މަލިކުގައި ހޭދަކުރެވުނު އެއްމަސްދުވަހުގެ މުއްދަތުގައި މި ކުޅިވަރުތަކުގެ ތެރެއިން މާގިނަ ކުޅިވަރުތަކެއް ކުޅޭގޮތް ލިޔެލެވޭނެ ފުރުޞަތެއް ނުލިބުނެވެ. ނަމަވެސް އަޅުގަނޑުމެންގެ އެކުވެރި އެފް.ޖީ. މުޙަންމަދުގެ ވާގިވެރިކަމާއެކު މީގެތެރެއިން ވަރަށް ގިނަ ކުޅިވަރުތައް ކުޅޭތަން ބެލުމުގެ ފުރުޞަތު ލިބުނެވެ. މަލިކާ ބެހޭގޮތުން ވީހާވެސް ގިނަ މަޢުލޫމާތު ހޯއްދެވުމުގެ ދަހިވެތިކަމުގައި ތިއްބެވި އަޚުންނާއި އުޚުތުންގެ އަރިހުން ވަރަށް ބޮޑަށް މާފުއެދެމެވެ. އަޅުގަނޑު ދެކޭގޮތުގައި އަޅުގަނޑުމެންނަށް ލިބުނު ފުރުޞަތަށް ނިސްބަތްކުރާއިރު އަޅުގަނޑުމެން އެނބުރިއައީ ހުސްއަތަކާ ނޫނެވެ. މަލިކުގެ އަޚުންނާއި އުޚްތުންގެ މާދަރީބަހަށް އެހީތެރިކަމުގެ އަތެއް ދިއްކުރުމަށް ފަހުގައެވެ. ދިވެހި އަޚުންނާއި އުޚްތުންގެ އަރިހަށް މަލިކާބެހޭ ކޮންމެވެސް ވަރެއްގެ މަޢުލޫމާތުގެ ހަދިޔާއެއް ހުށަހެޅުމުގެ އެކަށޭނަކަމާއިގެންނެވެ. އާދެ، ކޮންމެއަކަސް މިދެވެނީ މައުޟޫޢާ ތަންކޮޅެއް ފޭއަށެވެ. އެހެންކަމުން މިސްރާބު ސީދާކޮށްލުމަށް އަވަސްވެގަންނަމެވެ. އާދެ، ތިރީގައި މިދަންނަވަނީ މަލިކުގެ ބައެއް ކުޅިވަރުތައް ކުޅޭގޮތެވެ.\nމަލިކު ކުދީން ފުނާއޮށް ކުޅެނީ --- ފޮޓޯ: އަލިމަނިކުފާނު، ހަސަން މަނިކުފާނު ގަނޑުވަރު\n1. ފުނައޮށްކުޅުން: މިއީ ހަރުވެފައި ހުންނަ ފުނައޮށް ރީތިކޮށް މަށައި އޭގައި ކުލަޖައްސައިގެން އެއިން ކުޅޭ ކުޅިވަރަކަށް ކިޔާ ނަމެކެވެ. މިކުޅިވަރު ކުޅެނީ އަޅުގަނޑުމެން ފަސްއޮށް ކުޅޭ ގޮތަށެވެ. ރާއްޖޭގައިވެސް ފުނައޮށުގެ ބޭނުންކޮށްގެން ފަސްއޮށް ކުޅެ އުޅުނެވެ. މިހާރުވެސް އަރިއަތޮޅާއި ހައްދުންމަތީގެ ބައެއް ރަށްރަށުގައި ފުނައޮށުން ފަސްއޮށް ކުޅެއެވެ.\n2. ކުރިކިއްލާ: މިއީވެސް ފަސްއޮށް ކުޅުމެކެވެ. ކުރިކިއްލާ ކުޅޭއިރު ފަސްއޮށް ކުޅެނީ ހަމަ އަޅުގަނޑުމެންވެސް މިހާރު ބޭނުން މިކުރާ ފަސްއޮށުންނެވެ. މަލިކުމީހުން ބުނާގޮތުގައި "ކުރިކިއްލަޔަކީ ވަށްކޮށް ގްލާސްގައި ހައްދައިފައި ހުންނަ އެއްޗެކެވެ. އެއީ މަލިކުގައި ހަދާ އެއްޗެއް ނޫނެވެ. ދަތުރުން ގެންނަ އެއްޗެކެވެ." މި ސިލްސިލާގައި ކުރީންވެސް ދެންނެވިފައިވާނޭ ފަދައިން މަލިކުމީހުން އިންޑިޔާއަށްވެސް ކިޔަނީ ދަތުރެވެ. ދަތުރުން ގެންނަ އެއްޗެކޭ ބުނުމުން، އޭގެ މާނައަކީ އިންޑިޔާއިން ގެންނަ އެއްޗެކެވެ. ދަތުރު ކުއްޖެކޭ ބުނެފިނަމަ އެބުނީ އިންޑިޔާ ކުއްޖެކެވެ.\n3. އޮއްޓުކުޅުން: މިއީ ރުކުފަތީގެ ފޫޓެއް ހުންނަވަރުގެ ހަތަރެތިކޮޅުން ކުޅޭ ކުޅިވަރެކެވެ. އަތިރިމަތީގެ ތެތްވެލިގަނޑުގައި ނުވަތަ ދޮންވެލިގަނޑު ކޮނެގެން ތެތްވެލި ނަގައިގެން ޕްލެޓްފޯމެއް ވައްތަރަށް އިންޗިއެއް ދެއިންޗިއެއްގެ އުސްމިނުގައި ތަނެއް ހަދަނީއެވެ. އެތާނގައި ގޮޅިހަމަވާގޮތަށް ރޮނގު އެޅުމުން ކުޅޭތަން ތައްޔާރުވީއެވެ. ދެންކުރާކަމަކީ ފަންވަތުން ކުޅިހެދުމެވެ. މިކުޅި ތައްޔާރުކުރަނީ ފަސޭހައިން ވެލިގަނޑަށް ހަރާލެވޭ ގޮތަށެވެ.\nމިކުޅިވަރަކީ ދެމީހުން ނުވަތަ ހަތަރުމީހުން ވެގެން ކުޅޭ ކުޅިވަރެކެވެ. ދޮންވެލިން އުސްކޮށްހަދައި ގޮޅިގޮޅިޔަށް ބައިކޮށްފައި އޮންނަތަނުގެ އެމީހަކާ ވީފަރާތެއްގެ ފުރަތަމަ ގެވަޅަށް ކުޅި ހަރާލާފައި ދެން ހަދަންވާގޮތަކީ އެއްކަލަ ހަތަރު ފަތިކޮޅުގައި އެއްއަތުން ހިފަހައްޓައިފައި އަނެއްއަތުން ޖަހައި ފަތިކޮޅުތައް ފުރޮޅޭގޮތަށް ދޮންވެލިގަނޑު މައްޗަށް ހަތަރެތިކޮޅު ވައްޓައިލަނީއެވެ. އޭގެތެރެއިން ފަތިކޮޅެއް އުއްޑުން ޖެހިއްޖެނަމަ އެމީހަކަށް ކުޅެން ފެށުނީއެވެ. އެއްފަތިކޮޅު އުއްޑުންޖެހެންދެން ކުޅިވަރުގެ ކޮންމެ ބައިވެރިޔަކުވެސް މަސައްކަތް ކުރިޔަށް ގެންދަންވާނެއެވެ.\nއެމީހަކު ކުޅެންފެށުމަށްފަހު ދެން ފަތިކޮޅުތައް އުއްޑުންޖެހޭގޮތަށް ވައްޓާލެވޭ ކޮންމެފަހަރަކަށް އެމީހަކަށް އުއްޑުންޖެހުނު ކޮންމެ އެތިކޮޅެއްގެ ޢަދަދަކަށް ޕޮއިންޓު ލިބޭނެއެވެ. ކޮންމެ ޕޮއިންޓެއް ލިބުމުން އެއްކަލަ ވެލިގަނޑަށް ހަރައިލައިފައިހުރި ކުޅި ކޮންމެ ޕޮއިންޓަކަށް ގޮޅިޔަކަށް (ގެވަޅަކަށް) މައްޗަށް ޖައްސަމުންގޮސް މެދުގައި އޮންނަ ގެވަޅަށް އެންމެފުރަތަމަ ކުޅި ގެންދެވޭ މީހަކީ މޮޅުވާ މީހާއެވެ.\n4. މައްތަގޮނޑި: މިކުޅިވަރު ކުޅެނީ ރާއްޖޭގެ މީހުން އޮށްވަޅު ކުޅޭއިރު ބޭނުންކުރާ އޮށްވަޅުގޮނޑިއާ އެއްގޮތަށް އޮށްވަޅުގޮނޑީގެ ދެކޮޅުގައި ހުންނަ ބޮޑު ދެވަޅު ނުލައި ހަދައިފައި ހުންނަ ގޮނޑިއެއްގައެވެ. މިގޮނޑީގައި އޮށްވަޅު ގޮނޑީގައި ހުންނަގޮތަށް ވަޅު ހުރެއެވެ. ފަރާތެއްގައި ހުންނަނީ ހަތްވަޅެވެ. މުޅިއެކު ސާދަވަޅެވެ. މިކުޅިވަރު ކުޅެނީ ދެމީހުން ނުވަތަ ހަތަރުމީހުންނެވެ. ދެމީހުން ކުޅޭއިރު އެމީހަކާވީ ފަރާތެއްގެ ހަތްވަޅު އެމީހަކަށެވެ. ހަތަރުމީހުން ކުޅޭއިރު ތިބޭނީ ގޮނޑީގެ ދެފަރާތުގައި ދެމީހުން، ދެކޮޅުގައި ދެމީހުންނެވެ. ދެކޮޅުގައި ތިބޭ ދެމީހުންނަށް އެމީހަކާ އެންމެ ކައިރިއަށް (އެމީހަކާ ވީކޮޅަށް ހުންނަ) ހަތަރު ވަޅެވެ. ދެފަރާތުގައި ތިބޭ ދެމީހުންނަށް ކޮންމެ މީހަކަށް ތިންވަޅެވެ.\nމިކުޅިވަރު ކުޅެނީ ބޮލިންނެވެ. ހުދުކުލައިގެ ރީތި ކުދިކުދިބޮލި ހޮވައިގެންނެވެ. ކޮންމެވަޅަކަށް ލަނީ ހަތަރު ބޮއްޔެވެ. ކުޅެންފަށަނީ މައްތަގޮނޑީގެ ކޮންމެވެސް އެއްކޮޅަކުންނެވެ. އޮށްވަޅު ކުޅޭއިރު ހަދާގޮތަށް ފަށާވަޅުގައި އޮންނަ ހަތަރުބޮލި ނަގައިފައި ދެންހުންނަ ވަޅުތަކަށް ވަޅަކަށް ބޮއްޔެއް ލަމުން ގެންދަނީއެވެ. މިގޮތަށް ގެންދާއިރު ކުޅޭމީހާ މަކަރެއް ނުހަދާނަމަ އެމީހަކު ހިނދޭނީ އެމީހަކު ކުޅެންފެށި ވަޅަކަށެވެ. މާލޭގައި މިކިޔާ ހިނދުމަށް އެމީހުން ކިޔަނީ ނިދިވުމެވެ. މިބަސް ރާއްޖޭގެ ބައެއް އަތޮޅުތަކުގައި އަދި އެހެންގޮތަކަށްވެސް ބޭނުންކުރެއެވެ. ޏ.ފުވައްމުލަކުގައި ކިޔަނީ އިނދުމެވެ. ފުރަތަމަ ފެށިމީހާ ހިނދުމުން ދެން ޖެހިގެން އިންމީހާ ކުޅެންފަށަންވީއެވެ.\nމަލިކު އަންހެނުން މައްތަގޮނޑި ކުޅެނީ --- ފޮޓޯ: އަލިމަނިކުފާނު، ހަސަން މަނިކުފާނު ގަނޑުވަރު


Gaumee team ge qualifying match thah China gai baavvan husha alhaifi - vNews.mv\nކޮލިފައިންގް ގައި ރާއްޖެއާއި ގުއާމް ބައްދަލުކުރި މެޗުގެ ތެރެއިން- ފޮޓޯ:- އޭއެފްސީ\nޤައުމީ ޓީމުގެ ކޮލިފައިންގ މެޗުތައް ޗައިނާގައި ބާއްވަން ހުށަހަޅައިފި\nއައްފާން މުހައްމަދު 18 February 2021, 18:52\nފީފާ ވޯލްޑް ކަޕާއި އޭޝިއަން ކަޕުގެ ޖޮއިންޓް ކޮލިފިކޭޝަންގައި ރާއްޖެ ހިމެނޭ ގްރޫޕް އޭގެ ބާކީ ހުރިމެޗުތައް ޗައިނާގައި ކުޅުމަށް އެގައުމުން ހުށަހަޅައިފިއެވެ.\nކޮވިޑް-19 ގެ ސަބަބުން މީގެކުރިން ދެފަހަރެއްގެ މަތިން މިމެޗުތައް އޭއެފްސީއިން ވަނީ ފަސްކޮށްފައެވެ. މިހާރު މާޗު މަހާއި ޖޫންމަހަށް މެޗުތައް ތާވަލުކުރެވިފައިވާއިރު މީގެކުރިން އޭއެފްސީ އިން ނިންމީ އޮކްޓޯބަރު މަހާއި ނޮވެމްބަރު މަހު މެޗުތައް ކުޅުމަށެވެ.\nޗައިނާއިން ސެންޓްރަލައިޒްކޮށްގެން އެއް ދަނޑެއްގައި މިގުރޫޕުގެ ބާކީހުރި މެޗުތައް ކުޅެން ބޭނުންވާއިރު، އަމިއްލަ ދަނޑުގައި ކުޅެންލިބޭ މެޗުތަކުގެ ނިސްބަތު މަދުވެފައިވާ މިދަނޑިވަޅުގައި ލިބުނު މިފުރުސަތު ދޫކޮށްލާ ރާއްޖޭގައި ސީރިއާ އާއި ދެކޮޅަށް ރާއްޖެ ޓީމު ކުޅޭމެޗު ޗައިނާގައި ކުޅެން ރާއްޖެއިން ބޭނުންނުވާ ކަމަށް މައުލޫމާތު ލިބެއެވެ.\nޗައިނާއިން ހުށަހަޅާފައިވާ ޝެޑިއުލްގައި ވާގޮތުން ބާކީހުރި މެޗުތައް ޝެންހާއީގައި ކުރިއަށްދާނީ ޖޫން މަހުގެ ތިންވަނަ ދުވަހުން ފެށިގެން ޖޫން މަހުގެ 15 ވަނަ ދުވަހުގެ ނިޔަލަށެވެ.\nޗައިނާއިން މިހުށަހެޅުން ހުށަހަޅާފައިވާއިރު މީގެކުރިން އޭއެފްސީގެ މްޕެޓިޝަން ޑިޕާޓްމަންޓުން ނިންމާފައިވަނީ ސެޕްޓެމްބަރު މަހުގެ ތެރޭގައި މުބާރާތުގެ ފައިނަލް ބުރުގެ ކުޅުން ކުރިއަށް ގެންދިޔުމަށްޓަކާ ޖޫން 15 ގެ ކުރިން ދެވަނަ ބުރުގައި ބާކީ ހުރި މެޗުތައް ކުޅެ ނިންމާލަން ނިންމާފައެވެ.\nޗައިނާއިން ހުށަހަޅާފައިވާ މެޗް ޝެޑިއުލްގައި ވާގޮތުން ރާއްޖެ ކުޅޭ ތިންމެޗުވެސް ކުޅެވިގެންދާނީ ޖޫން މަހުގެ ތެރޭގައެވެ. އެއީ ރާއްޖެއިން ޗައިނާ އާއި ދެކޮޅަށް ޖޫން ތިންވަނަ ދުވަހު ކުޅޭ މެޗާއި ސީރިއާ އާއި ދެކޮޅަށް އެމަހުގެ ހަތްވަނަ ދުވަހު ކުޅޭ މެޗުގެ އިތުރުން 15 ވަނަ ދުވަހު ފިލިޕީންސް އާއި ދެކޮޅަށް ކުޅޭ މެޗެވެ.\nއެހެންނަމަވެސް މީގެކުރިން ރާއްޖެއަށް ބާކީ އޮތް ތިން މެޗުގެ ތެރެއިން ދެ މެޗު މާޗު މަހުގައި ކުޅޭނެއެވެ. އެއީ ރަށުންބޭރުގައި ޗައިނާއާ ދެކޮޅަށް ކުޅޭ މެޗާއި، އަމިއްލަ ދަނޑުގައި ސީރިއާއާ ދެކޮޅަށް ކުޅޭ މެޗެވެ. އަދި ޖޫން މަހު އޮންނާނީ ރަށުން ބޭރުގައި ފިލިޕީންސާ ދެކޮޅަށް ކުޅެން އޮތް މެޗެވެ.\nމިހާތަނަށް މުބާރާތުގައި ކުޅުނު މެޗުތަކުގެ ނަތީޖާތަކަުން ރާއްޖެ އޮތީ ގްރޫޕްގެ ހަތަރު ވަނައިގައި ކުޅުނު ހަތަރު މެޗުން ހަ ޕޮއިންޓް ހޯދައިގެންނެވެ. ގްރޫޕުގެ އެއްވަނައިގައި އޮތީ ފަސްމެޗުން 15 ޕޮއިންޓާ އެކު ސީރިއާ އެވެ. ޗައިނާ ހަތަރު މެޗުން ހަތް ޕޮއިންޓާއިއެކު ދެވަނައިގައި އޮތްއިރު ތިން ވަނައިގައި ފަސް މެޗުން ހަތް ޕޮއިންޓް ހޯދައިގެން އޮތީ ފިލިޕީންސެވެ. އަދި ރާއްޖޭގެ ފަހަތުން ފަސްވަނައިގައި އޮތީ ފަސް މެޗު ކުޅެ ޕޮއިންޓެއް ލިބިފައިނުވާ ގުއާމެވެ.\nއޭއެފްސީ ކަޕް ކުޅިވަރު ވޯލްޑްކަޕް ކޮލިފައިން


Bully ge shikaara akah vi kuhjjaa gislamun mamma kaireega bunee...\nހޮނިހިރު 06 ޖޫން 2020\n1441 ޝައްވާލް 14\nބުލީގެ ޝިކާރައަކަށް ވި ކުއްޖެއް\nބުލީގެ ޝިކާރައަކަށްވި މި ކުއްޖާ ގިސްލަމުން މަންމަ ކައިރީގައި ބުނީ އަމިއްލައަށް މަރުވާން ވަޅިއެއް ދިނުމަށް!\nކުއަޑެންއަށް ބުލީ ކުރީ އޭނާގެ ސްކޫލް ކުދިން\nކ. މާލެ | 21 ފެބްރުއަރީ 2020 | ހުކުރު 02:40 | 57,855\nބުލީގެ ޝިކާރައަކަށް ވި ތުއްތު ކުއްޖާ - ސޯޝަލް މީޑިއާ\nބުލީ ކުރުން ނުވަތަ ގަނާކުރުމަކީ ރާއްޖޭގެ އިތުުރުން މުޅި ދުނިޔެއަށް ބަލާލިކަމުގައިވީނަމަވެސް ވަރަށް ބޮޑު މައްސަލައެކެވެ. ގަނާ ކުރުމުގެ ސަބަބުން އެކަމުގެ ޝިކާރައަކަށް ވާ ކުދިންނާއި ބޮޑެތި މީހުންނަށްވެސް މިކަމުގެ ނޭދެވޭ އަސަރު އިންތިހާއަށް ކުރެއެވެ. އަދި އެފަދަ ކަމެއް ތަހައްމަލު ކުރާ މީހުން ދުނިޔެ މަތިން އެއްކޮށް ފޫހިވެ ދުނިޔޭގައި ދިރިއުޅުމަށް ބޭނުމެއް ނުވާ ފަހަރު ގިނައެވެ.\nގަނާކުރާ މީހުން ގިނަ ފަހަރަށް އެކަން ކުރަނީ ސަމާސާއަކަށް ހަދައިގެންނެވެ. އަނގަބަހުން ގަނާކުރާ މީހުން އެހެން މީހުންނަށް ފާޑުފާޑުގެ ނަން ކިޔުމާއި ފަސޭހައިން އެމީހުންނަށް މަލާމާތް ކުރުމާއި، މީހަކާ މެދު ބޭނުންކުރަން ނުޖެހޭ ފަދަ ހުތުރު ބަސް ބޭނުން ކުރުމާއި, އިންޒާރު ދިނުން ފަދަ އާދަތައް ފެންނާނެއެވެ.\nގަނާކުރުމުގެ މައްސަލަ ބޮޑުވެފައިވާއިރު, މިކަމާއި އެންމެ ގިނައިން ކުރިމަތިލާން ޖެހެނީ ނުކުޅެދުންތެރިކަން ހުންނަ ކުދިންނަށެވެ. އެގޮތުން އެ ކުދިން އެހެން ކުދިންނާއި ތަފާތުވުމުން މުޖުތަމަޢުން ވެސް އެ ކުދިންނާ ދޭތެރޭގައި ދެކޭ ނަޒަރިއްޔާތު ތަފާތެވެ. އެހެން ކުދިންނެކޭ އެއްފަދައިން މުޖުތަމަޢުގައި ދިރިއުޅެން، އެ ކުދިންނަށް ވެފައިވަނީ ހަނގުރާމައަކަށެވެ.\nހަނގުރާމައިގެ މައިދާނެއްގައި އުޅުމާއި އެއް ފަދައެވެ. އަބަދުވެސް ޖެހެނީ ކޮންމެވެސް ކަމަކާ ކުރިމަތިލާށެވެ. އެގޮތުން، އެ ކުދިންނަށް ދިމާވާ މަލާމާތުގެ ބަސްތަކާއި ދެރަކޮށްލާ ދެރަކޮށްލުން ފާހަގަކުރެއެވެ. ގިނަ ފަހަރަށް ގަނާކުރާ މީހުން، އެ ކުދިން ނިކަމެތިކޮށްލާ އުސޫލުން ބަސްތައް ލިޔެގެންނާއި، އަނގަބަހުން ދިމާކުރުމަކީ ވެސް އާންމުކަމެކެވެ.\nބުލީގެ ޝިކާރައަށްވާ ކުދިން އެތައް ޒަމާނެއް ވަންދެން އެކަމުގެ ނަފުސާނީ ބަލިމަޑުކަން ތަހައްމަލު ކުރަން ޖެހެއެވެ. އަމިއްލަ ނަފުސަށް ކުރާ އިތުބާރު ގެއްލި، ދުނިޔެމަތިން މުޅިން ފޫހިކޮށްލައެވެ. "ޑިޕްރެޝަން" އާއި "އެންޒައިޓީ" ފަދަ ނަފުސާނީ ބަލިތަކަށް މީހާ ހުށައެޅިގެންދަނީ ވެސް މަދަކުން ނޫނެވެ.\nދުނިޔޭގެ އެކި ދިރާސާތަކުން ދައްކާ ގޮތުގައި އެންމެ ގިނައިން ގަނާކުރުމުގެ ޝިކާރައަކަށް ވަނީ ސްކޫލް ދަރިވަރުންނެވެ. އަދި އެފަދަ ކުދިން ސްކޫލަށް ނުދާން ތަފާތު ބަހަނާތައް ދައްކައެވެ. މިއީ، ޕްރީ ސުކޫލުން ފެށިގެން މަތީ ސާނަވީ ގްރޭޑްތަކާ ހަމައަށް ސުކޫލުގައި ދަރިވަރުންނަށް ދިމާވާ އެންމެ ބޮޑު އެއް މައްސަލައެވެ.\nމިފަހަރު ވެސް ދައްކަން މިއުޅެނީ ގަނާކުރުމުގެ ޝިކާރައަކަށްވެފައިވާ އޮސްޓްރޭލިއާގެ، އުމުރުން އެންމެ9އަހަރުގެ ފިރިހެން ކުއްޖެއް ކަމަށްވާ ކުއަޑެންގެ ވާހަކައެވެ. މި ކުއްޖާއަކީ "އެކޮންޑްރޮޕްލެސިއާ" ބަލި ޖެހިފައިވާ ކުއްޖެކެވެ. މިއީ ބަލީގެ ސަބަބުން އޭނާގެ ހަށިގަނޑު އުފެދުމުގައި ހުންނަނީ އޭނާގެ އުމުރަށް ވުރެ ކުޑަކޮށްނެވެ. އުފެދުމުގައި ހަށިގަނޑުގައި ތަފާތުކަމެއް ހުއްޓަސް ކުއަޑެންއަކީ ވެސް އެހެން ކުދިންނެކޭ އެއްފަދައިން ހުރިހާ ކަމެއް ކުރުމުގެ ޤާބިލުކަން ލިބިފައިވާ ކުއްޖެކެވެ.\nއުމުރުން އެންމެ9އަހަރުގައި ކުއަޑެންވެސް ވަނީ ގަނާކުރުމުގެ ޝިކާރަކަށްވެފައެވެ. މިކަމާ މާޔޫސްވެ، އޭނާ ވަނީ ދުނިޔެމަތިން އެއްކޮށް ފޫހިވެފައެވެ. މިކަން ކަށަވަރުވެގެންދަނީ ކުއަޑެންގެ މަންމަ ޔަރައްކާ ބެއިލްސް ސޯޝަލް މީޑިއާގައި ހިއްސާކުރި ވީޑިއޯ އިންނެވެ. މި ވީޑިއޯ އޭނާ ނަގާފައިވަނީ އޭނާގެ ދަރިފުޅު ސްކޫލަށް ބަލާ ދިޔުމަށް ފަހު ފިހާރައަށް ދިޔުމާއި ދޭތެރޭގައެވެ. ވީޑިއޯ ފެށިގެން އަންނައިރުވެސް އެ ތުއްތު ކުއަޑެން އިނީ ރޯންށެވެ. އަދި ތަކުރާރުކޮށް ބުނަމުން ގެންދަނީ "އަމިއްލައަށް މަރުވާން" ބޭނުންވާ ކަމަށެވެ.\nކުއަޑެންގެ މަންމަ ވީޑިއޯ ޝޫޓްކުރަމުން ދިޔައިރު ބުނަމުން ގެންދިޔައީ ގަނާކުރުމުގެ ސަބަބުން އޭނާގެ ދަރިފުޅު ތަޙައްމަލު ކުރަމުންދާ ކަންތައްތަކަކީ މިއީ ކަމަށެވެ. ވީޑިއޯ އިން ކުއަޑެން ބަހެއްގެ ތެރޭގައި ގިސްލަ ގިސްލާފައި ރޯން އިންނަ މަންޒަރު ފެނެއެވެ. ވީޑިއޯ ފެށިގެން3މިނެޓް ނުވަނީސް ކުއަޑެން އޭނާގެ މަންމަ ކައިރީ އަމިއްލައަށް މަރުވާން ވަޅިއެއް ދިނުމަށް އެދެއެވެ. އަދި އޭނާ ބޭނުންވަނީ އަމިއްލައަށް މަރުވާންކަމަށް ބުނެއެވެ.\nއެފަދަ ދަނޑިވަޅެއްގައި އެ ކުއްޖާގެ މަންމަގެ ހިތައް ކުރާނެ އިހުސާސް ބުނެދޭން ވެސް ނޭނގެއެވެ. "އަމިއްލަ ދަރިއަކު މަރުވާން ބޭނުމޭ ދުނިޔޭގައި ދިރިއުޅެން ބޭނުންނުވެޔޭ"ބުނާތަން ބަލަން ހުންނަން އެއީ އެއްވެސް މަންމައަކަށް ކެތްވާނެ ކަމެއް ނޫނެވެ. އަދި ދެކެން ބޭނުންވާނެ މަންޒަރެއް ވެސް ނޫނެވެ.\nކުއަޑެން ރޮމުން ގެންދިޔައީ ސްކޫލުގެ ބައެއް ކުދިން އޭނާއަށް ގަނާކުރާތީ އެކަމާއި ދެރަވެގެންނެވެ. އަދި އޭނާ ހުންނަ ސިފައަކަށް މަލާމާތްކޮށް އޭނާއަށް އެކި ކަހަލަ ނަންތަކުން ގޮވާ ހެދިކަމަށް ވެސް ކުއަޑެން ވީޑިއޯގައި ބުނެއެވެ.\nކުއަޑެންގެ މަންމަ ވިޑީއޯ ނަގަމުންދިޔައިރު ބުނީ މިއީ ސްކޫލަށް ގޮސް މަޖާކޮށް ތަޢުލީމު ޙާޞިލުކުރަން ބޭނުންވާ ދަރިފުޅަށް ގަނާ ކުރުމުގެ ސަބަބުން ތަހައްމަލު ކުރަންޖެހިފައިވާ ހިތްދަތި ދިރިއުޅުން ކަމަށެވެ. މި ވީޑިއޯ އިން ވެސް ފާހަގަވާ އެއްކަމަކީ ޔަރައްކާގެ ދަރިފުޅަށް މި ދިމާވާ ކަންތައްތައް ޙައްލު ކުރުމަށްޓަަކައި ގޮތް ހުސްވެފައިވާކަމެވެ.\nމިފަދަ އެތައް ޙާދިސާތަކެއް ކޮންމެ ދުވަހަކު ވެސް ކުރިމަތިވާ ކަމަށް ޔަރައްކާ ބުނެއެވެ. އަދި ވަކި ހިސާބަކުން ދަރިފުޅު ރޯ މަންޒަރު ބަލަން ކެތްނުވެގެން ޔަރައްކާއަށް ވެސް ރޮވެއެވެ. އަދި ގަނާކުރުމުގެ ހޭލުންތެރިކަން އިތުރު ކުުރުމަށް ކުރެވިދާނެ ކަންތައްތަކާއި ބެހޭ ގޮތުން އެހެންމީހުންގެ ޚިޔާލު ބޭނުންކަމަށް ވީޑިއޯގައި ބުނެއެވެ.\nއެއްވެސް މީހަކަށް ނުވަތަ އާއިލާއަށް އެބައޮތްތަ ނުކުޅެދުންތެރިކަން ހުންނަ ކުދިންނާއި ބެހޭ ގޮތުން ހޭލުންތެރި ކުރުވުމަށް ކުރެވޭނެ ކަމަކީ ކޮބައިކަން ބުނެދެވެން؟ އަދި ސްކޫލުތަކުގައި ވެސް މިކަމަށް ހޭލުންތެރިކަން އިތުރު ކުރުވެން؟ އޭރު މިހެން (މަގޭ ދަރިފުޅަށް) މިިކަންތައް ނުވީހެއްނުން؟ އަހަންނަށް އެބަހުރި ދެވޭނެ ޚިޔާލުތައް ނަމަވެސް އިތުރަށް ރަނގަޅު ޚިޔާލުތައް ބޭނުން އެއީ ގަނާކުރުމުން އެ ކުއްޖަކަށް ކުރާ އަސަރަކި މިއީ. އަހަރެން ބޭނުން މީހުންނަށް އިނގެން ގަނާ ކުރުމުގެ ސަބަބުން އަަހަރެންގެ އާއިލާ ތަހައްމަލު ކުރަން މިޖެހޭ ހިތްދަތި ހާލަތު. އަހަރެން ބޭނުން މިކަންތައްތަކަަށް އެހެން ކުދިންގެ މައިންބަފައިން އެ ކުދިން ހޭލުންތެރިކުރުވަން. އަހަރެންގެ ދަރިފުޅަކީ މިކަމަށް ކެތް ނުވެގެން ކޮންމެ ދުވަހަކު ވެސް އަމިއްލައަށް މަރުވާން ބޭނުންވާ ކުއްޖެއް.\n~ ޔަރައްކާ ދެރަވެފައި ބުނެއެވެ.\nވީޑިއޯގައި ޔަރައްކާ އިތުރަށް ބުނެފައިވަނީ މިއީ އޭނާ އަމިއްލައަށް ބޭނުންވެގެން ޝޫޓް ކުރި ވީޑިއޯއެއް ނޫން ކަމަށެވެ. "ދިިރިއުޅުމުގެ ހިތްދަތި" މަންޒަރު އެހެން މީހުންނަށް ދައްކަން ބޭނުންނުވާ ކަމަށް އޭނާ ބުންޏެވެ. އަދި މިއީ ކުއަޑެންއަށް ގަނާކުރާ ފުރަތަމަ ފަހަރު ނޫން ކަމަށާއި، ތަކުރާރުކޮށް އޭނާގެ ދަރިފުޅު ގަނާގެ ޝިކާރައަކަށް ވަމުންދާތީ، ހިތްވަރުކޮށްގެން މިކަމާއި ކުރިމަތިލުމަށް މަސައްކަތްކުރި ކަމަށެވެ. ދެން ގައިގައި މިކަމާއި ކުރިމަތިލާނެ އިތުރު "ހިތްވަރު ނެތް" ކަމަށް އޭނާ ބުންޏެވެ.\nގަނާކުރުމުގެ މިކަންތައްތައް ދިމާވާ ކޮންމެ ފަހަރަކު އަހަންނަށް އަމިއްލަ ނަފްސާ ސުވާލު ކުރެވޭ. ހިތަށް އަރާ އަހަރެން މިވަނީ މަޔެއްގެ ހަސިއްޔަތުން ފެއިލްވެފައޭ ބާ؟\n~ ޔަރައްކާ ބުނެއެވެ.\nޔަރައްކާ އޭނާގެ ދަރިފުޅާއެކު\nމި ހަ މިނެޓުގެ ވީޑިއޯ އިން ވެސް ފެނިގެން މި ދަނީ ގަނާ ކުރުމުގެ ސަބަބުން އެކަމުގެ ޝިކާރައަކަށްވާ ކުދިންގެ ދިރިއުޅުމަށް ކުރާ ނޭދެވޭ އަސަރެވެ. ގަނާ ކުރުމަކީ ހަަމައެކަނި ގަނާ ކުރި ކުއްޖާއަށް ވިސްނައިދީ، އެކަން ކުރުން ހުއްޓުވުމާ ހިސާބުން ނިމޭ ކަމެއް ނޫނެވެ. ގަނާގެ ޝިކާރައަށްވާ ކުދިން އެތައް ޒަމާނެއް ވަންދެން އެކަމުގެ ނަފުސާނީ ބަލިމަޑުކަމުގައި ދެމިތިބެން ޖެހެއެވެ. އެހެންކަމުން ގަނާ ކުރުމުގެ ނުރައްކާތެރިކަމާއި، އެކަމުން އެހެން ކުދިންނަށް ލިބޭނެ ހިތްދަތިކަމުގެ ވާހަކަ ދަރިން ގާތު ބުނެ، އެ ކުދިން މިފަދަ ކަންތައްތަކަށް ހޭލުންތެރިކުރުވުމަކީ މައިންބަފައިންނާއި މުޖުތަމަޢުގެ އެންމެންގެ ޒިންމާއެކެވެ.\nފަރުދީ ޒިންމާއެއްގެ ގޮތުގައި ދެކި، އަމިއްލަ މުޖުތަމަޢުގައި ދިރިއުޅޭ، ގަނާގެ ޝިކާއަރަކަށް ވެފައިވާ ކުދިން އެކަމުން ސަލާމަތްކޮށް، އެކުދިންގެ ދިިރިއުޅުން އުޖާލާ ކުރުމަށް އެހީތެރިވަމާތޯ އެވެ.\nއެންމެ ފަހުން އަޕްޑޭޓް ކުރީ:2މަސް ކުރިން | ރިވިއު ކުރީ: ޒިހްނަތު ހަސަން\n69 މީހަކު ބަލިން ފަސޭހަވެ، ޖުމްލަ އަދަދު 700ން މައްޗަށް\nމެމްބަރު ހަސަން ލަތީފްގެ ވާހަކަތަކާއި ގުޅިގެން އަދާލަތު ޕާޓީގެ ބަހުގެ ހަމަލާތަކެއް!\nބަންގްލަދޭޝްގެ އިތުރު 200 މީހަކު އަނބުރާ ގައުމަށް\nގްރޭޓަރ މާލެ އިންޑަސްޓަރިއަލް ޒޯނުން ހިންގާފައިވާ ކޮރަޕްޝަންގެ ބޮޑު މައްސަލަ!\nހަސަން ލަތީފް، އިމްރާނަށް: މަޖިލީހުގެ އިންތިޒާމުތަކުގެ ތެރެއަށް އަރައިގަތުމުގެ ވިސްނުން ހުރެގެން ނުވާނެ!\nދިޔަވަރު ބޮޑުވާ ގަޑިތަކުގައި އުދައިގެ އަސަރުކުރުމަކީ އެކަށީގެންވާ ކަމެއް: މެޓް އޮފީސް\nއާންމު ސިއްހަތުގެ ކުއްލި ނުރައްކަލުގެ ހާލަތުގައި އަމަލުކުރާނެ ގަވާއިދު އެކުލަވާލައި އާންމުކޮށްފި


28 Aharah Fahu Argentina In Thashi Ufulaalaifi އަށާވީސް އަހަރަށް ފަހު އާޖެންޓީނާއިން ތަށި އުފުލާލައިފި – Huvadhoo News 28 Aharah Fahu Argentina In Thashi Ufulaalaifi Huvadhoo News\nއަށާވީސް އަހަރަށް ފަހު އާޖެންޓީނާއިން ތަށި އުފުލާލައިފި\nފުޓްބޯޅައިގެ ގަދަ ބާރެއްގެގޮތުގައި ބެލެވޭ ބްރެޒިލް ބަލިކޮށް 28 އަހަރު ފަހުން ކޮޕާ އެމެރިކާގެ ޗެމްޕިއަންކަން އާޖެންޓީނާއިން ހޯދައިފިއެވެ.\nދެކުނު އެމެރިކާގެ އެންމެ ބޮޑު ފުޓުބޯޅަ މުބާރާތް އާޖެންޓީނާއިން ކާމިޔާބުކުރީ ބްރެޒިލްގެ މަރަކާނާ ސްޓޭޑިއަމްގައި ރޭ ކުޅުނު ފައިނަލް މެޗް 1-0 އިން ބްރެޒިލް ބަލިކޮށްގެންނެވެ.\nމި މެޗުގައި ދެ ޓީމުގެ ފަރާތުންވެސް ފޯރި ގަދަ ކުޅުމެއް ފެނިގެންދިޔައެވެ. އެހެން ނަމަވެސް މެޗުގެ 21 ވަނަ މިނިޓްގައި ކުޅުން އަވަސްކޮށް ލިބުނު ފުރުސަތެއްގެ ބޭނުންހިފައި އާޖެންޓީނާ އިން ލީޑު ނެގިއެވެ. އާޖެންޓީނާ ހާފުގެ ތެރެއިން އެ ޓީމުގެ ރޮޑްރީގޯ ޑެ ޕޯލް އަށް ލިބުނު ބޯޅަ އޭނާ މަތިން ޖައްސާލީ އެ ޓީމުގެ އެންހެލް ޑި މާރިއާ އަށެވެ. ބްރެޒިލްގެ ފުލްބެކް ރެނަން ލޯޑީ ކައިރިން ދެމިގަތުމަށް ފަހު ބޯޅަ ހިފައިގެން އޭރިއާ ތެރެއަށް ވަދެ ޑި މާރިއާ ވަނީ ބްރެޒިލްގެ ކީޕަރު އެޑަސަން މޮރާއޭސް ބޯމަތިން ގޯލުގެ ތެރެއަށް ބޯޅަ އޮއްސާލައިގެން ގޯލްޖެހާފައެވެ.\nއާޖެންޓީނާ އިން 1993 ވަނަ އަހަރު ކޮޕަ އެމެރިކާ ކާމިޔާބުކުރި ފަހުން ބައިނަލްއަގުވާމީ ބޮޑު މުބާރާތްތަކުގެ ތެރެއިން 16 މުބާރާތުގައި ކުޅުނެވެ. އެ އަހަރުތަކުގައި ޖުމްލަ ފަސް ފައިނަލުގައި ކުޅެފައި ވީ ނަމަވެސް ތަށިއުފުލާލެވޭ ގޮތެއް ވަނީ ނުވެފައެވެ.\nއެންމެފަހުގެ ޗެމްޕިއަން ބްރެޒިލްއާ ދެކޮޅަށް އާޖެންޓީނާ މިރޭ ހޯދި ކާމިޔާބީއާއެކު ދުނިޔެ ދުށް އެންމެ މޮޅު އެއް ފުޓުބޯޅަ ކުޅުންތެރިޔާ މެސީގެ ކެރިއަރަށް ވަނީ ފުރިހަމަކަން ގެނެސްދީފައެވެ.\nކުލަބް ފުޓުބޯޅައިގައި މެސީ ގިނަ ކާމިޔާބީތަކެއް ހޯދާފައިވީ ނަމަވެސް އާޖެންޓީނާއާ އެކު ތައްޓެއް އުފުލާ ލެވިފައި ނެތެވެ. މިތަށްޓަށް ގިނަ މަސައްކަތްތެއް ކުރި އުމުރުން 34 އަހަރުގެ މެސީއަކީ މި މުބާރާތުގެ އެންމެ ގިނަ ގޯލް ޖެހި ކުޅުންތެރިޔާވެސް މެއެވެ. އަދި މުބާރާތުގެ މޮޅު ކުޅުންތެރިޔާގެ މަގާމްވެސް ހޯދާފައިވަނީ މެސީއެވެ.\nކޮޕާ އެމެރިކާ މެސީ


Iguthisaadhu dhahvaathee bodu musaarathah kuda kuran jehey: Bondey | Mihaaru\nރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހީމް ރަޝީދު. އޭނާ ވިދާޅުވީ މެމްބަުރުންގެ މުސާރަ ކުޑަކުރަން ޖެހޭ ކަމަށް.\nއިގުތިސާދު ދަށްވާތީ ބޮޑު މުސާރަތައް ކުޑަކުރަން ޖެހޭ: ބޮންޑޭ\n01 މާޗް 2020 - 14:10 42 comments\nދުނިޔޭގައި މިހާރު ހަލުވިކަމާ އެކު ފެތުރެމުންދާ ކޮރޯނޯވައިރަސްއާ ގުޅިގެން، ރާއްޖޭގެ އިގުތިސާދު ހީނަރު ވާއިރު، ހަރަދު ކުޑަކުރުމުގެ ގޮތުން ރައްޔިތުންގެ މަޖިލީހުގެ މެމްްބަރުންނާއި މިނިސްޓަރުން އަދި ދައުލަތުގެ ކުންފުނިތަކުގެ އިސް ވެރިންގެ މުސާރަ ކުޑަކުރަން ޖެހޭ ކަމަށް މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) މިއަދު ވިދާޅުވެއްޖެ އެވެ.\nބޮންޑޭ "މިހާރު"އަށް ވިދާޅުވީ މެމްބަރުންގެ މުސާރައިން 10،000 އުނިކުރަން، މެމްބަރުންނާ ވާހަކަދައްކަވައިގެން މަސައްކަތް ކުރައްވާނެ ކަމަށެވެ. އޭނާ ވިދާޅުވި ގޮތުގައި މަޖިލީހަށް ރަސްމީކޮށް މައްސަލައެއް ހުށަނާޅުއްވައި ވެސް މުސާރައަށް ބަދަލު ގެނެވޭނެ ކަަމަށް ގަބޫލުކުރައްވަ އެވެ.\nބޮންޑޭ މި ގޮތަށް ވާހަކަ ދެއްކެވީ، އޭނާގެ ދާއިރާގެ މީހަކު ކުރި ސުވާލަކާ ގުޅިގެން ޓްވިޓާއަށް ދެއްވި ޖަވާބަށް ފަހު އެވެ. އޭނާ ޓެގްކޮށް އެމީހާ ސުވާލުކުރަނީ މުސާރަ އިން 10،000 އުނިކުރަން ހުށައަޅުއްވަން ކެރިވަޑައިގަންނަވާނެތޯ އެވެ. އޭގެ ޖަވާބުގައި ބޮންޑޭ ލިއުއްވީ "އާދެ" އެވެ.\n"އަޅުގަނޑު ގަބޫލުކުރަނީ މެމްބަރުންނާ މަޝްވަރާ ކޮށްގެން، އަޅުގަނޑުމެން އެންމެން މަޖިލީހުގެ ސެކްރެޓޭރިއަޓަަށް ސިޓީއެއް ފޮނުވައިގެން މިކަން ހަމަ ޖެއްސޭނެ ކަަމަށް. އަޅުގަނޑު ހުރިހާ މެމްބަރުންނާ ވާހަކަ ދައްކާނަން،" ޓްވީޓަށް ފަހު "މިހާރު"ން ކުރި ސުވާލަކަށް ޖަވާބު ދެއްވަމުން އޭނާ ވިދާޅުވި އެވެ.\nބޮންޑޭ ވިދާޅުވީ ކުޑަކުރަންވީ މަދު އާމްދަނީ ލިބޭ މުވައްޒަފުންގެ މުސާރަ ނޫން ކަމަަށެވެ. ޚަރަދު ކުޑަކުރުމުގެ ގޮތުން ވަގުތީ ގޮތުން ދަށްކުރަންވީ، އޭނާ ވިދާޅުވި ގޮތުގައި، ރައްޔިތުންގެ މަޖިލިހުގެ މެމްބަރުންނާއި މިނިސްޓަރުންނާއި ދައުލަތުގެ ކުންފުނިތަކުގައި ތިއްބެވި ބޮޑު މުސާރަ ލިބިވަޑައިގަންނަވާ ބޭފުޅުންގެ މުސާރަ އެވެ.\nރައްޔިތުންގެ މަޖިލިހުގެ މެމްބަރުންގެ މުސާރައިން 10،000ރ އުނިކުރާ ގޮތަށް އެއްބަސްވެއްޖެ ނަމަ، މަހަކު ގާތްގަނޑަކަށް 870،000ރ ސަލާމަތްވެ އެވެ.\n"ދިހަ ހާސް ރުފިޔާ ލިބޭ މުވައްޒަފެއްގެ މުސާރައިން އެއް ހާސް އުނިވީމާ، އެ މުވައްޒަފު ކިހިނެއްތޯ މެނޭޖްކުރާނީ؟ އެކަމަކު ފަސް ދޮޅަސް، ހަތްދިހަ ހާސް ލިބިވަޑައިގަންނަވާ ބޭފުޅުންގެ މުސާރައިން ދިހަ ހާސް އުނިކުރިޔަސް އެބޭފުޅުންނަށް ހަމަޖެއްސޭނެ،" އޭނާ ވިދާޅުވި އެވެ.\nބޮންޑޭ ވިދާޅުވީ ކޮރޯނާވައިރަސް ފެތުރޭތީ ދުނިޔޭގެ އިގުތިސާދަށް އަންނަ ލޮޅުމުގެ އަސަރު ރާއްޖެއަށް މިހާރު ވެސް ކޮންމެވެސް ވަރަކަށް ކުރާ އިރު، އަނެއްކޮޅުން ރާއްޖެ އޮތީ ވަރަށް ބޮޑަށް ދަރަނިވެރި ވެފައި ކަމަށެވެ.\nކޮރޯނާވައިރަސް ފެތުރޭތީ ދައުލަތުގެ ހަރަދު ކުޑަކުރަން ފިނޭންސް މިނިސްޓްރީން ފެެބްރުއަރީ ފަހެއްގައި ސާކިއުލާއެއް ވަނީ ނެރެފަ އެވެ.\n— Ibrahim Rasheed (@BondeM4) February 29, 2020\nއެ ސާކިއުލާގައި ބުނެފައިވާ ގޮތުގައި ކޮރޯނާވައިރަސްއާ ގުޅިގެން ދުނިޔޭގެ އިގްތިސާދަށް ނޭދެވޭ އަސަރުކުރަމުން ދާތީ އޭގެ އަސަރު ރާއްޖޭގެ އިގްތިސާދަށް ވެސް ކުރުން އެކަށީގެން ވެ އެވެ. އެހެންކަމުން އިތުރު ވަޒީފާއެއް ނުއުފެއްދުމަށާއި މުސާރައިގެ އޮނިގަނޑަށް ބަދަލެއް ނުގެނައުމާއި ބަޖެޓްގައި ހިމަނާފައިވީ ނަމަވެސް މިހާރު ދޭން ފަށާފައި ނުވާ އާ އެއްވެސް އެލަވަންސެއް މި އަހަރު ދޭން ނުފެށުން ވެސް، އެ ފިޔަވަޅުތަކުގެ ތެެރޭގައި ހިމެނެ އެވެ.\nއިތުރު ލިޔުންތައް ރައްޔިތުންގެ މަޖިލިސް ވަޒީރުން


Lanka ge bomuge hamalaa alun thahugeegu kuran Sirisena angavaifi | Mihaaru\nބޮމުގެ ހަމަލާ އަށް ފަހު ސިފައިން ކޮލަމްބޯގައި ސަލާމަތީ ކަންކަން ބަލަހައްޓަނީ. --ފޮޓޯ:އޭއެފްޕީ\nލަންކާގެ ބޮމުގެ ހަމަލާ އަލުން ތަހުގީގު ކުރަން ސިރިސޭނާ އަންގަވައިފި\n23 ސެޕްޓެމްބަރ 2019 - 15:46\nކޮލަމްބޯ (ސެޕްޓެމްބަރު 23) - މިދިޔަ އެޕްރީލް މަހު ސްރީ ލަންކާގައި ދިން އީސްޓާ ބޮމުގެ ހަމަލާ އަލުން ތަހުގީގު ކުރުމަށް ރައީސް މައިތުރިޕާލާ ސިރިސޭނާ އަންގަވައިފި އެވެ.\nއާ ތަހުގީގެއް ކުރުމަށް ރައީސް އެންގެވީ މިހާރު ކުރިއަށްދާ ތަހުގީގުތައް ވަކި ފަރާތަކަށް ނުޖެހި ކުރިއަށް ގެންދެވިދާނެކަމުގެ ޔަގީންކަން ނެތުމުންނެވެ.\nސިރިސޭނާ ވިދާޅުވީ ބޮމުގެ ހަމަލާ ތަހުގީގު ކުރާ ކޮމިޝަނަށް ގާނޫނީ ގޮތުން ބޮޑެތި ބާރުތަކެއް ދޭނެ ކަމަށެވެ. ހަމަލާ ދިނީ ސަލާމަތީ ފަރާތްތަކުގެ އިހުމާލެއް އޮވެގެން ކަމަށްވާ ނަމަ އެކަން ވެސް ތަހުގީގު ކުރުމަށް ސިރިސޭނާ ވަނީ އަންގަވައިފަ އެވެ.\nފަސް މެންބަރުންގެ ކޮމިޝަނުގެ ރައީސަކީ އިސްތިއުނާފް ކޯޓުގެ ފަނޑިޔާރެކެވެ. ކޮމިޝަނުގައި އިތުރު ތިން ފަނޑިޔާރަކާއި ރިޓަޔާޑް ސިވިލް ސާވެންޓެއް ހިމެނެ އެވެ. ކޮމިޝަނުގެ މަސައްކަތް ތިން މަސް ދުވަހު ތެރޭ ނިންމަން ވަނީ އަންގައިފަ އެވެ.\nބޮމުގެ ހަމަލާ އަލުން ތަހުގީގު ކުރަން ސިރިސޭނާ އެންގެވީ ޕާލަމެންޓާއި ފުލުހުންގެ ތަހުގީގު ވަކިފަރާތަކަށް ނުޖެހި ކުރިއަށް ގެންދެވިދާނެކަމާ މެދު ބައެއް ފަރާތްތަކުން ސުވާލު އުފެއްދުމުންނެވެ.\nއިތުރު ލިޔުންތައް ސްރީ ލަންކާ ބޮމުގެ ހަމަލާ މައިތުރިޕާލާ ސިރިސޭނާ


BREAKING NEWS: Covid-19: UK Boduvazeeru Hospital Gai Endhumathi Koffi - Vaguthu\nއިނގިރޭސިވިލާތުގެ ބޮޑުވަޒީރު، ބޮރިސް ޖޯންސަން ކޮވިޑް-19 ގެ އާލާސްކަންފުޅާއި ގުޅިގެން ހަސްފަތާލުގައި އެނދުމަތިކޮށްފިއެވެ.\nބޮޑުވަޒީރު ބޮރިސް ޖޯންސަން އެނދުމަތިކޮށްފައިވަނީ ކޮވިޑް-19 އަށް ފައްސިވިތާ 10 ދުވަސް ވީއިރުވެސް ހުމުގެ އަސަރު ހުރުމާއެކު ބަލީގެ ހާލަތު އިތުރަށް ރަނގަޅު ނުވާތީއެވެ.\nބޮރިސް މިއަދު ހޮސްޕިޓަލްގައި އެޑްމިޓްކޮށްފައި ވީނަމަވެސް، މިދިޔަ ހުކުރު ދުވަހު ކުރެއްވި ޓްވީޓެއްގައި ވިދާޅުވެފައި ވަނީ އޭނާގެ ހާލު ރަނގަޅުވަމުން އަންނަ ކަމަށާއި، ނަމަވެސް ހުމުގެ އަސަރު އަދިވެސް ހުރި ކަމަށެވެ.\nބޮރިސް އެޑްމިޓް ކުރުމާއި ގުޅިގެން ނޫސްތަކަށް މަޢުލޫމާތުދެމުން އިނގިރޭސި ސަރުކާރުގެ ތަރުޖަމާނަކު ބުނެފައިވަނީ، ކޮވިޑް-19 އަށް ބޮޑުވަޒީރު ފައްސިވި ފަހުން ވައިރަސްގެ ގިނަ އަލާމާތްތައް ފެންނަމުންދާ ކަމަށާއި، އަދިވެސް އަލާމާތްތައް މަދުނުވާ ކަމަށެވެ. އޮފިޝަލުންނާއި ހަވާލާދީ ނޫސްތައް ބުނާގޮތުން ބޯރިސްގެ ހަށިގަނޑުން ފެނުނު އަލާމާތްތަކަކީ ހުން އައުމާއި އެކު ގަދައަށް ކެއްސުމެވެ.\nމި ބައްޔަށް ފައްސިވުމުންވެސް މަޤާމުގައި ހުންނަވައިގެން އުފުއްލަވަންޖެހޭ ޒިންމާތައް އޭނާ ދަނީ ނަންގަވަމުންނެވެ. މީގެ ދިހަ ދުވަސްކުރިން ބޮރިސް ކޮވިޑް-19 އަށް ފައްސިވިކަން ހާމަކުރެއްވީ އޭނާގެ ޓްވީޓާ އެކައުންޓުން ކުރެއްވި ޓްވީޓެއްގައެވެ. އޭނާ ވިދާޅުވީ ވައިރަސް އަށް ފައްސިވީ، ބަލީގެ އަލާމާތްތައް ފެންނަތާ 24 ގަޑިއިރު ވުމުން ހެދި ޓެސްޓުތަކުން ކަމަށެވެ.\nމި ވައިރަސް އަށް ފައްސިވުމާއި ގުޅިގެން ބޮރިސް ހުންނެވީ އޭނާގެ ގޭގައި އައިސޮލޭޝަންގައެވެ. އަދި ބޮޑުވަޒީރުގެ ހައިސިއްޔަތުން ގައުމު ހިންގުމުގެ ކަންކަން ގޭގައި ހުންނަވައިގެން ކުރެއްވިއެވެ.\nއުމުރުފުޅުން 55 އަހަރުގެ ބޮރިސް އަކީ އިނގިރޭސިވިލާތުން މިހާތަނަށް މި ވައިރަސްއަށް ފައްސިވި އެޤައުމުގެ ސަރުކާރުގެ ފުރަތަމަ އިސް ފަރާތެވެ. އޭގެ ފަހުން އިނގިރޭސިވިލާތުގެ ޝާހީ އާއިލާ އަށް ނިސްބަތްވާ ޕްރިންސް ޗާލްސް ވެސް ވައިރަހަށް ފައްސިވެފައި ވާއިރު އެބޭފުޅާ މިވަގުތު ހުންނެވީ ޝާހީ ގަނޑުވަރު ތެރޭ އެކަހެރި ކޮށްފައެވެ. އަދި ޕްރިންސް ޗާލްސްގެ ހާލުވެސް ސީރިއަސް ނޫން އިރު އެބޭފުޅާ އަށް އަންނަނީ ގަނޑުވަރު ތެރެއިން ފަރުވާ ދެމުންނެވެ.\nއޭޕްރީލް 6, 2020 02:38\nމުސްލިމުންގެ އަދުއްވު ބޮރިސް ޖޮހޮންސަން އަވަސް މަގަކުން މަރުހިއްޕަވާންދޭވެ...\nއޭޕްރީލް 6, 2020 08:44\nއޭޕްރީލް 6, 2020 07:22\nބޮޑު ވަޒީރު ގެ ލޯބިވެރިޔާ ކިހިނެއްބާ މިހާރު\nއޭޕްރީލް 6, 2020 08:04\nމީނަ މިބަލީގައި މަރުވެ ދިއުމަށް އެދި ދުއާކުރަން. ނުލަފާ އީމާން ނުވާ ޖައްބާރުންނަށް ހުރި ވޭންދެނިވި އަޒާބު.\nއޭޕްރީލް 6, 2020 08:43\nއޭޕްރީލް 6, 2020 08:05\nނަތަންޔާހޫއާއި، ޓްރަމްޕާއި އަދި މިނޫންވެސް ޖާހިލުން މި ބަލީގެ ޝިކާރައަކަށް ވާނެ ދުވަހަކަށް އިންތިޒާރު ކުރަން\nޚަބަރު ލިބޭ ގޮތުގަ މިއީ މުސްލިމުންގެ މައްޗަށް ވަރަށް އަދާވާތްތެރި ކަން ބޮޑު ނުބައި މީހެއް. އޭނާ އަށް ވޭނާ އަޛާބުަގއި މަރުގަންނަވާނދޭވެ


Malaysia boduvazeeru isthiufaa dhehvaifi\nމެލޭޝިއާގެ ބޮޑުވަޒީރު މުހްޔިއްދީން ޔާސިން--ފޮޓޯ:އަލްޖަޒީރާ\nމެލޭޝިއާގެ ބޮޑުވަޒީރު އިސްތިއުފާ ދެއްވައިފި\nމެލޭޝިއާގެ ބޮޑުވަޒީރު މުހްޔިއްދީން ޔާސިން އިސްތިއުފާދެއްވައިފި އެވެ.\nއެ ގައުމުގެ ބޮޑުވަޒީރު މުހްޔިއްދީން ޔާސީން އިސްތިއުފާ ދެއްވާފައިމިވަނީ ވެރިކަމާ ހަވާލުވެވަޑައިގަތްތާ 17 މަސް ފަހުން ނެވެ. ބޮޑުވަޒީރު އިސްތިއުފާ ދެއްވުމާ ގުޅިގެން ކެބިނެޓް ވެސް އުވިގެންދާނެ އެވެ.\nއެ ސަރުކާރުގައި ކޮވިޑް-19 ވެކްސިން ޕްރޮގްރާމްގައި އިސްކޮށް ހުންނެވި ސައިންސް މިނިސްޓަރު ޚައިރީ ޖަމާލުއްދީން ވިދާޅުވި ގޮތުގައި ކެބިނެޓުގެ އިސްތިއުފާ މިއަދު ވަނީ ރަސްގެފާނަށް ހުށަހަޅާފައެވެ. އަދި މެލޭޝިއާގެ ޝާހީ ގަނޑުވަރުން ނެރުނު ބަޔާނެއްގައި ވަނީ ކޮވިޑް-19 ބަލިމަޑުކަމާ ހެދި މިވަގުތު އިންތިހާބެއް ބޭއްވެން ނެތުމުން ވަގުތީ ބޮޑުވަޒީރުގެ ގޮތުގައި މުހްޔިއްދީން ހުންނަވާނެ ކަމަށް ބުނެފައެވެ.\nމެލޭޝިއާގެ ބޮޑުވަޒީރު މުހްޔިއްދީން ޔާސީން އާއި ކެބިނެޓު -- ފޮޓޯ: އަލްޖަޒީރާ\nމެލޭޝިޔާގައި ސިޔާސީ ދެބަސްވުންތައް ބޮޑުވުމުން މުހްޔިއްދީންވަނީ އެ ގައުމުގެ ގާނޫނުހަދާ މަޖިލީހުގެ ޖަލްސާތައް ބޭވުންވެސް މެދުކަނޑާލައިފައެވެ. އެ ގޮތުން ޤާނޫނުހަދާ މަޖިލީހުގެ ޖަލްސާތައް މެދުކަނޑާޅާފައިވަނީ މުޙްޔިއްދީންނާ ދެކޮޅަށް އިތުބާރުނެތްކަމުގެ ވޯޓެއް ނެގުމަށް މަސައްކަތްކުރުމުންނެވެ.\n2020ވަނަ އަހަރުގެ މާރިޗު މަހުގެ 1ވަނަ ދުވަހު ޢުމުރުފުޅުން 74 އަހަރުގެ މުޙްޔިއްދީން މެލޭޝިޔާގެ ބޮޑުވަޒީރުގެ މަޤާމާ ޙަވާލުވެވަޑައިގަތީ އެ މަޤާމުގައި ހުންނެވި މަޙާތިރު މުޙައްމަދު އިސްތިޢުފާދެއްވުމުންނެވެ.


ނޭދެން ވަކިވާކަށް (6) – Esfiya – Dhivehi Vaahaka Site\n- by shiff - 129- January 29, 2020\n”އީލު އެނގޭތަ…. ލީޝް ދޮންތިއާ ވާހަކަވެސް ނުދައްކާ…. ރުޅިއައިސްފަ ހުރީ……. މީ ހަމަ އީލުއާ ހެދި ވީކަމެއް…..” އީލާފްގައި ބަށްދާލައިގެން ރޮމުން ދިޔަ އަނާ އީލާފްއާ ދުރުވިއެވެ. އަސްލު ހަޤީގަތުގައި އަނާއަށް ކުއްވެރިކުރަންވީ ކާކުކަމެއް ނޭނގެއެވެ. އިރުކޮޅަކު އެހެން އިނުމަށްފަހު އަނެއްކާވެސް އީލާފްގައި ބައްދާލިއެވެ. އަނާގެ ރުއިމުގެ އަޑު މުޅި ކޮޓަރިތެރޭ ގުގުމަމުން ދިޔައިރު އެކަކުގައިވެސް ‘ހިއްވަރުގެ ބަހެއް’ ބުނެލާނެ ވަރެއްނެތެވެ. އެންމެ ހިއްވަރު ކުރަންވީ ވަގުތު ލާމިއުވެސް ފިނޑި ވީއެވެ. އީލާފްވެސް އަޑުން އަޑުނަގައި ނުރޮއުނެއްކަމަކު އޭނާގެ ލޮލުންވެސް ކަރުނަ ނުހިލެއެވެ. ކުރިއަށް އޮތް ދުވަސްތަކުގައި އަނާ އުޅޭނެ ގޮތާމެދު ވިސްނާލިޔަސް ލޮލުން ކަރުނަ ފާއްދާލައެވެ.\nޔުއާން އެލީޝާ ސޯފާގައި ބޭންދުމަށްފަހު ކުރުގޮތަކަށް އެ ހާދިޘާ ކިޔާދިނެވެ. އެލީޝާއަށް އިނދެވުނީ ރޯންވެސް ނޭނގިފައެވެ. އިރުކޮޅަކު އެހެން އިނުމަށްފަހު އެލީޝާ ކަރު ބުޑުން ހަޅޭއްލަވައިގަތެވެ. ނަމަވެސް އެލީޝާގެ އަޑެއް ނުނިކުތެވެ. އެލީޝާއަށް ބޮލުގައި ހިފަހަށްޓާލެވުނީ އެމީހުން ކަނޑުވި ދުވަހުގެ ހަނދާތައް ލޮލު ކުރިމަތިން ތަސްވީރުތަކެއްހެން ފެންނަން ފެށީމައެވެ. އެލީޝާ ސަލާމަތްކުރީ އިންޑިޔާގެ ކަންނެލި އޮޑިއަކުންނެވެ. އެމީހުން ގަވައިދާހިލާފަށް މަސްބާނަން ނިކުމެ އުޅެނިކޮށް ކަނޑުވެފައި އޮތް ކުއްޖަކު ފެނުނީއެވެ. ޕޮލިހުންނަށް ރިޕޯޓުކުރުމުގެ ބަދަލުގައި އެލީޝާ އިންޑިޔާގެ އަވަށަކަށް ދޫކޮށްލީއެވެ. އެ ހާދިޘާއަށްފަހު އެލީޝާގެ އަޑެއް ނުނިކުމެއެވެ. އެތަށް މަސައްކަތެއް ކޮށްގެން ލިބުނު ވަޒީފާގަނޑުންވެސް އޭނާ ބަނޑުބޮނޑުކަން އެގުމުން ކަނޑާލީއެވެ. އެންމެ ސަތާރަ އަހަރުގައި ބަނޑުބޮނޑުވުމުން މީހުންގެ ފަރާތުން މަލާމާތާއި އެކިކަހަލަ ފުރަށްސާރަ ކުރިއިރު، ކަންވީގޮތް ކިޔާދެން އަނގަ ހުޅުވާލާ ކޮންމެ ފަހަރަކު މާޔޫސްކަމާއެކު އިސްޖަހާލަންޖެހެނީއެވެ.\nއެލީޝާއަށް އޭނާއަށް ރޮވެމުން ދާކަން އެގުނީ އޭނާގެއަތަށް ކަރުނަތިއްކެއް ވެއްޓުމުންނެވެ. ލޮލުން ކަރުނަ ފުހެމުން އެލީޝާ ގަނޑުގައި ދޮންތަކައިރިއަށް ދާން ބޭނުންވާ ވާހަކަ ލިޔުނެވެ. ޔުއާން ވާހަކަ ދަށްކަން ހުޅުވާލި އަނގަ ލައްޕާލިއެވެ. އެލީޝާއަށް ކަމެއް ސިއްރުކުރަން ނިންމީ އޭނާގެ ހަވަނަ ހިއްސު ބުނުމުންނެވެ. ޔުއާން ދެކޭގޮތުގައި ބައެއް ފަހަރު ބައެއް ކަންތައްތަކީ ސިއްރު ކުރަންޖެހޭ ކަންތައްތަކެވެ. ”ހޭ….. ހަމަޖެހިބަލަ….. އަދި ދެވޭނެއޭ ދޮންތަކައިރިއަށް އެކަމު އެލީ މިހާރު ތިގޮތަށް ހުއްޓަ ދިޔައީމަ އަނެއްކާވެސް ދޮންތައަށް ލިބޭނީ ޝޮކެއް….. ބޭބީ ވިހީމަ ޕާސްޕޯޓް ހައްދައިގެން ރާއްޖެ ދާނީ……” ޔުއާން އެލީޝާކައިރީ އިށީންނަމުން ވާހަކަދެއްކިއެވެ. ޔުއާން އިތުރަށް ވާހަކަ ދެއްކުމުގެ ބަދަލުގައި އެލީޝާކައިރީ ނިދާލުމަށް ބުނުމަށްފަހު ބޭރަށް ނިކުތެވެ.\nދުވަސްތަށް ފާއިތުވަމުން ދިޔައީ ހަލުވި ކަމާއެކީއެވެ. އެލީޝާގެ ބަނޑަށް ހަތް މަސް ފުރި އަށްވަނަ މަހަށް އެޅީއެވެ. އެލީޝާވެސް ކަންކަމާ މާވަރަށް ނުވިސްނާ ދަރިފުޅު ދުޅަހެޔޮ ސިއްހަތެއްގައި އުފަންކުރުމަށް މަސައްކަތް ކުރަމުންދިޔައެވެ. ޔުއާންވެސް ހޮސްޕިޓަލުގެ މަސައްކަތް އަވަހަށް ނިންމުމަށް ފަހު ގިނަ ވަގުތު އެލީޝާއާއެކު ހޭދަކުރެއެވެ. އެލީޝާއަށް މީރުވާނެހެން ހީވާއެއްޗެއް ވިއްޔާ އަބަދުވެސް ފްރިޖުގައި ހުސްނުކޮށް ހުރެއެވެ. މިހާރު އަދި އެލީޝާއަށް ވަކިން ހާއްސަ ނޯކަރެއްވެސް ހުރެއެވެ. ޔުއާންގެ ހެޔޮކަން ފެނިފައި އެލީޝާގެ ޅަހިތް ޔުއާންއަށް އެދެން ފެށީ ކޮންއިރަކު ކަމެއްވެސް ނޭނގެއެވެ. އަނެއް ކޮޅުން ޔުއާންއަށް އެލީޝާ ނުފެންނަންޏާ ހަމަ ނޭވާއެއް ނުލެވެއެވެ. ޑިއުޓީގައި އިންނަ އިރުވެސް އިރުއިރުކޮޅާ އެލީޝާއަށް މެސެޖެއް ކޮށްލައެވެ. ޔުއާންއާ އެލީޝާ މިހާރު ވާހަކަދައްކާ ވަސީލަތަކީ ފޯނެވެ. ޔުއާން ބައެއް ފަހަރު އެލީޝާއަށް މެސެޖުކޮށްފައި ޖަވާބެއް ނުލިބެއްޖެނަމަ ނޯކަރުންނަށް ގުޅައިގެންވިޔަސް އެލީޝާގެ ހާލުބަލައެވެ. ނަމަވެސް މިހާރަކަށް އައިސް ޔުއާން އަބަދު ހުންނަނީ ފިކުރު ބޮޑުވެފައެވެ. އެލީޝާ އެހިޔަސް ބުނަނީ ކަމެއް ނުވާ ކަމަށެވެ. އެލީޝާގެ ޅަ ސިކުނޑިއަށް ނުވިސްނުނެއް ކަމަކު ޔުއާން ކަމެއް ސިއްރު ކުރާހެން އެލީޝާއަށް ހީވެއެވެ.\n”އެލީ……..ބޭބީ ވިހީމަ އަހަންނާ ކައިވެނި ކުރާނަން ދޯ؟….” ސޯފާގައި ޓީވީ ބަލަން އިން އެލީޝާގެ ބަނޑުގައި އަތްޖަށްސާލަމުން ޔުއާން އަހާލިއެވެ. އެލީޝާ ޔުއާންއަށް ބަލާލީ އަނެއްކާވެސްހޭ ބުނާފަދައަކުންނެވެ. ޔުއާން މިއަދުވެސް ތިން ފަހަރަށް އެހެން އަހައިފިއެވެ. ”ޔާން ކައިރީ ބުނެފީމެއްނުން މިދަރިފުޅު ބައްޕަ ކިޔާނީ ޔާން އަށޭ…. އެލީ ނޫޅެމޭ މިކުއްޖާ ގޮވައިގެން ފިލާކަށެއް…….” އެލީޝާ ފޯނުން މެސެޖެއް ލިޔެލިއެވެ. އަދި ޔުއާންއަށް އެ މެސެޖް ފުނުވާލަމުން ހިނިތުންވެލިއެވެ. ” މިޡާލަކަށް… އެލީ އަހަރެން ދެކެ ރުޅި އައީއޯ…. ދެން އެލީ ބޭބީ ގޮވައިގެން ދާނީތަ؟……. ގޮސްފަ އަހަންނަށް ބޭބީ ނުދައްކާނީތަ؟….” ޔުއާން އެލީޝާ ކައިރީ ސޯފާގައި އިށީނެވެ. އެލީޝާ ބޯ ހޫރާލުމަށް ފަހު މެސެޖެއް ލިޔުމަށްފަހު ޔުއާންއަށް ދަށްކާލިއެވެ. ” ކީއްވެތަ އަބަދު ތިހެން ވިސްނަނީ އެލީ ބޭބީ ގޮވައިގެން ފިލާނޭ…. އަނެއްކާ ބޮޑުކަމެއް ޔާން ސިއްރު ކުރަނީތަ؟….” އެލީޝާގެ މެސެޖް ކިޔާލުމަށްފަހު ޔުއާން އިސްޖަހާލިއެވެ. އަދި އެލީޝާގެ އަތުގައި ހިފާލަމުން ވާހަކަ ދެއްކިއެވެ. ” އެލީ އެހެނެއް ނޫނޭ…. ބުނީމެއްނުން ޔުއާންގެ މަންމަ ހެދިގޮތް……. ކޮއްކޮ ބައްޕައަށް ދަށްކާވެސް ނުލާ…… ކޮއްކޮއަށް ކިޔާ ނަމެއް ވެސް ނޭނގެ……” ޔުއާން ވާހަކަދައްކަމުން ދިޔައިރު އެ އަޑުވަނީ ކުރެހިފައެވެ. ” ހްމް….. ޔުއާންއާ ވަކިން ހުއްޓަސް، ކައިރީ ހުއްޓަސް ބޭބިއަށް ކިޔާނީ ސަދަފް……” އެލީޝާ ހެމުން މެސެޖެއް ލިޔެލިއެވެ. ”ދެން އެލީ……. ނުދައްޗޭ……..” ޔުއާން މެސެޖް ކިޔާލަމުން ބުނެލިއެވެ. އަދި އެލީޝާގެ ބަނޑުގައި ފިރުމާލިއެވެ. ޔުއާންގެ ކޮއްކޮ ސްޓީވެންގެ އެންމެ ފަހު ހަނދާނަކީ އެއީއެވެ. ކުރީ ކުއްޖާ ގެއްލިދާނެތީ ކަންބޮޑު ވިޔަސް މިހާރު އެލީޝާ ގެއްލިދާނެތީވެސް ޔުއާން ކަންބޮޑުވެއެވެ. ކުރިން ސްޓީވެންއަށްޓަކާ އެލީޝާއާ އިންނަން ބޭނުންވިޔަސް މިހާރު ޔުއާން ބޭނުންވަނީ އެލީޝާއާއެކު ހަޔާތެއް ފަށާށެވެ. އެލީޝާއާ ވަކިން އުޅެވޭވަރަށް ވުރެ ބޮޑަށް ޔުއާން އެލީޝާދެކެ ލޯބިވެއެވެ.\nއިންޑިޔާގެ ކްލިނިކެއް ކަމަށްވާ ‘ބްލޫ އައިސް’ އިން ނިކުތް ދެ އަންހެން ކުދިންގެ މިސްރާބު ހުރީ ކައިރީ ހުރި ރެސްޓޯރެންޓާ ދިމާލަށެވެ. ރެސްޓޯރެންޓު ތެރޭ މާ ގިނަ މީހުނެއްނެތެވެ. ދެކުދިން އަތުގުޅާލައިގެން ތިބެ ހުސް މޭޒެއް ކައިރީ އިށީނެވެ. ” ސަމް…. އަނުމްއަށް ހީވަނީ ޒައުލް ވަރަށް ޗޭންޖު ވެއްޖެހެން…. މިއަދު ވެސް ގުޅީމަ ފޯނެއް ނުނަގާ……” އަނުމް ދުރު ބަލަހަށްޓައިގެން އިނދެ ބުނެލިއެވެ. އަނުމްގެ ދުލުން ޒައުލްގެ ނަން އިވުމާއެކު ސަމާގެ މޫނުމަތިން ހާސްކަން ފެނިގެންދިޔައެވެ. ސަމާގެ އަޑެއް ނީވުމުން އަނުމް ސަމާއަށް ގޮވާލިއެވެ. ”ޔާ….. ސަމްއަށް ވެސް ވަރަށް ހީވޭ އޭނަ ޗޭންޖުވެއްޖެހެން…. ދެން އެކަމާ މާގިނައިން ނުވިސްނާ…….” ސަމާ ހަމަޖެހިލަމުން ވާހަކަ ދެއްކިއެވެ. ” ސަމް ބުނެބަ އަންނު ކިހިނެތްތަ މިކަމާ ނުވިސްނާ ހުންނާނީ……. އަންނުއަށް މިހެން ދިމާވިފަހުން ޒައުލް ކޯލެއް ކޮށްލަނީވެސް ހާލަކުން ފަހަރަކު….. އަޅެ އަންނުއެއްވެސް ބޭނުމެއް ނުވެއޭ މިގޮތަށް ވާކަށް…… އެކަމް ޑޮކް ބުންޏެއްނުން ރަގަޅުވާނޭ…….” އަނުމްގެ ލޮލުން އޭރު ކަރުނަ ފައިބަމުން ދިޔައެވެ. އަނުމް ރޯތަން ފެނުމުން ސަމާ ކުއްވެރިއެއްފަދައިން އިސްޖަހާލިއެވެ. ”އަންނު ދެން ނުރޮއެބަލަ…. ހުރިހާކަމެއްވެސް ރަނގަޅުވާނޭ…… ދެން…..” ” ސަމް ކުރިންވެސް ބުނި ތިހެން އެކަމު އެއްކަމެއްވެސް ރަގަޅެއްނުވެއެއްނުން…. ކަންތައްތައް ކުރިއްށްވުރެވެސް ގޯސްވަނީ….. ސަމް އަންނު ޒައުލްދެކެ ހާދަ ލޯބިވެޔޭ…. ކީއްވެތަ ޒައުލްއަށް އަންނުގެ ސިޓުއޭޝަން އަންޑަސްޓޭންޑް ނުވަނީ؟…..” އަނުމް ގޮތް ހުސްވެފައިވާ ހާލު ސަމާގެ ވާހަކަ މެދުކަޑާލަމުން ވާހަކަދެއްކިއެވެ. އެއަޑުގައިވެސް ވީ ހިތާމައެވެ. ހީވަނީ ހުރިހާ އުފަލަކުން މަހުރޫމްވެފައިވާހެނެވެ. އެވަގުތު ސަމާގެ ފޯނަށް މެސެޖެއްއައެވެ. ”އަންނު ހޮސްޕިޓަލްއިން މެސެޖް އައިސްފި….. އެބައަންނަން….. މިތާގަ މަޑުކުރައްޗޭ ސަމް އަންނަންދެން….” ސަމާ ފޯނުދަބަހަށްލަމުން ދަބަސް ހިފައިގެން ރެސްޓޯރެންޓުން ނިކުތެވެ..\nސަމާ ނިކުމެފައި މާގިނައިރެއް ނުވެ ފަސްވަރަކަށް ފިރިހެން ކުދިން ސަކަރާތްޖަހަމުން ރެސްޓޯރެންޓަށް ވަދުނެވެ. އެންމެ ކުރީހުރި ފިރިހެން ކުއްޖާ އެހެން ކުދިންނާ ވާހަކަ ދައްކަމުން އައިއިރު ގުދުވެގެން އޮތް އަނުމްއެއް އޭނާއަކަށް ނުފެނުނެވެ. އަނުމް އޭނާ ގެންގުޅޭ ބައްތި ފޯނު ބިންމައްޗަށް ވެއްޓުމުން އެނަގަން ގުދުވީއެވެ. އެ ފިރިހެންކުއްޖާ އަނުމްގެ ގައިޖެހިފައި ބިންމައްޗަށް ވެއްޓުނެވެ. މުޅި މާހައުލުގެ ހަމަހިމޭންކަން ނަގާލީ އެފިރިހެންކުއްޖާއާ އެއްކޮށް އައި ކުދިންތަށް ހޭން ފެށުމުންނެވެ. އަނުމް ވަގުތުން ސޮރީއޭ ބުނެލިއެވެ. ނަމަވެސް އެ ފިރިހެން ކުއްޖާގެ މޫނުމަތީގައިވީ ރުޅިވެރިކަމެވެ. އެކުއްޖާ އެ ރުޅިވެރިކަންމަތީ ވާހަކަ ދައްކަން އުޅުނިކޮށް އެންމެން ހައިރާންކޮއްލީ އަނުމް ކޮއްލިކަމަކުންނެވެ. ސޮރީއޭ ބުނެފައި އިސް ޖަހާލި އަނުމްއަށް ނޭފަތް އެތެރެއަށް ދަމާލެވުނީ ބޭއިޙްތިޔާރުގައެވެ. ދެވަނަ ސިކުންތުތުގައި އަނުމް އެ ފިރިހެން ކުއްޖާގައި އޮޅުލައިގަނެވުނީ ކަމެއް ޔަގީންކުރެވުމުންނެވެ. އެ އަންހެންކުއްޖާ އޭނާގެގައި އޮޅުލައި ގަތުމުން އެ ފިރިހެންކުއްޖާއަށް ދަތްކުޑިވިކާލެވުނެވެ. ހިތާ ހިތާ ކުދި ކިޔާލެވުނީ އައިސްފައި ހުރި ރުޅިންނެވެ. ”މީ އަދި ކޮން އަންހެނެތްތަ…… މީނަޔާ ހެދި ބޮޑު ލަދެއްގަ ބެދެން މި ޖެހުނީ…….” އެ ފިރިހެންކުއްޖާހުރީ އޭނަގެ އަތް އަނުމްގެ ގަޔާ ދުރު ކޮށްލައިގެނެވެ.\nއަނުމް ރޮނީކަން އެކުއްޖާއަށް ރޭކާލީ އޭނަލައިގެން ހުރި ގަމީސް ތެމެން ފެށީމައެވެ. އަނުމް ގަޔާ ދުރުކޮށްލަން އުޅުމުން އަނުމް ރޮވިފައިވާއަޑަކުން ވާހަކަދެއްކިއެވެ. ”ޒައުލް….. އައި ރިއަލީ ލަވް ޔޫ އޭ….. ޕްލީސް އަންޑަސްޓޭންޑް މައި ސިޓުއޭޝަން…..” އަނުމް ދިވެހިން ވާހަކަ ދެއްކުމުން އެކުއްޖާ ހައިރާންވިއެވެ. އިތުރު ވިސްނުމަކަށް ނުގޮސް އަނުމް ގަޔާ ދުރުކޮށްލަމުން ވާހަކަ ދެއްކިއެވެ. ” ހޭ ގާރލް…. ތިއުޅެނީ އޮޅިގެން…. އަހަންނަށް ކިޔަނީ ޒައުލް އެއް ނޫނޭ…… ” އެ ފިރިހެންކުއްޖާ އެހެން ބުނުމުން އަނުމްއަށް އިސްޖަހާލެވުނެވެ. ”ރައިއްޓެ…. ލެޓްސް ގޯ…. ޝީ އިސް ޕްލެއިން އަ ކަސޯޓީ ސީން…. އިޒް ޝީ ބްލައިޑް؟ އައި ތިންކް އަ ސައިކޯ….. ރައިއްޓެ ލެޓްސް ގޯ……” އެ ފިރިހެން ކުއްޖާކައިރި ހުރި ކުއްޖަކު ވާހަކަ ދެއްކިއެވެ. އިސްޖަހައިގެން ހުރި އަނުމްގެ ލޮލުން ކަރުނަ ފައިބައިގަތެވެ. އޭނައަށް އުޅެވުނު ގޮތަށް ވުރެ ބޮޑަށް ދެރަވީ މުޖުތައުން އަނުމް ކަހަލަ ކުދިން ބަލައިނުގަންނާތީއެވެ. އެކުދިންތަށް އަނުމްއަށް ފަސްދީ ދިޔައީ އެއްޗެހި ކިޔަމުންނެވެ. ރައިއްޓެއޭ ކިޔާ ކުއްޖާވެސް ދިޔައީ އޭނަގެ މާދަރީ ބަހުން އެއްޗެކޭ ބުނެލާފައެވެ. ” ޑޫޑް…. ޔޫ އާ ނޮޓް ރޯންގް….. މޯލްޑިވިއަންސް ލައިކް ކަސޯޓީ ސޯ މަޗް…… މަންޖެ ތެދެއް އަނދިރީތަ ކާކުކަން ވަކިކުރަން ނޭނގޭ ވަރަށް…… އެކަމު ތިވަރު ތަންފުކެތް ބޮޑުވަރު…..” އެކުދިން ދިއުމުން އަނުމް އަނެއްކާވެސް ތިރިވީ އޭނަގެ ފޯނު ފެނޭތޯއެވެ. އެއިރުވެސް އަނުމްގެ ލޮލުން ކަރުނަ ފައިބަމުން ދިޔައެވެ.\nރައްޓެހީންނާއެކު ހިގައިގަތުމަށް ފަހު ރައިސާން ފަހަތް ބަލާލީ އެ މަންޒަރު ފެނިދާނެ ކަމަކަށް ނޫނެނެވެ. ހަމަ އަސްލުވެސް އެކުއްޖާ އަކަށް ނުފެނެއެވެ. ރައިސާން އަނުމްގެ ފަހަތުގައި އޮތް ފޯނު އަނުމްއަށް ދިށްކޮށްލީ ކުރިން ކުރެވުނު ކަންތަކާމެދު ދެރަވެފައެވެ. ނަމަވެސް އެ ފޯނުގައި ހިފީ އަނުމް އެއްނޫނެވެ. ސަމާ ރައިސާން އަތު އޮތް ފޯނުގައި ހިފުމަށްފަހު ހިނިތުން ވުމެއް ދިނެވެ. ”އަންނު ހިނގާ ދާން” ކައިރިން ސަމާގެ އަޑު އިވުމުން އަނުމްއަށް ހަމަޖެހުމުގެ ނޭވާއެއްލެވުނެވެ. ސަމާ އަނުމްގެ ފޯނު އޭނާގެ އަތުތެރެއަށް ލުމަށް ފަހު އަނުމްގެ އަތުގައި ހިފައިގެން ރެސްޓޯރެންޓުން ނިކުތެވެ.\nއަނުމްމެން ރެސްޓޯރެންޓްއިން ނިކުމެގެން ދިޔައިރުވެސް ރައިސާންއަށް ހުއްޓުންއަރާފައި ހުރެވުނީއެވެ. ” ހޭ މޭން….. އާ ޔޫ އިން ލަވް؟…..” ރައިސާންގެ ކޮނޑަށް އަތްވަށްޓާލަމުން އޭނާގެ ރަހުމަތްތެރިޔާ ޑިރެކް ބުނެލިއެވެ. ”ހްމް….. ލަވް އެޓް ފަސްޓް ހޭޓް” ހުވަފެނީ ގޮތަކަށް ރައިސާން ބުނެލިއެވެ. އަދި ދެވަނަ ސިކުންތުގައި ހޭންފެށިއެވެ. ރައިސާންއަށް ނޭންގި ނަމަވެސް އޭނާގެ ހިތުން އަނުމްއަށް ޖާގައެއް ދެވިއްޖެއެވެ. އުމުރުން މި ވީހާތަނަށް އަންހެން ކުއްޖަކަށް އެހިތުން ޖާގައެއް ނުދެވުން ނަމަވެސް މިއަދު ރައިސާންގެ ހިތަށް އެގުންވެއްޖެކަން ޔަގީނެވެ.\nA girl who loves to write and read stories....😘❤\nިއިންޒާރު ( ދެވަނަ ބައި )\nކުރަމުން ތިދާހާ ގޯނާ 12..\nSis mi part ves varah Varah Reethi 😍😍😍😍 whn is nxt ?😊😉……. Waiting4the next😉😊……………ly😘😘😘❤❤❤❤\nThankyou meekko…. vv avahah up kohdheynan….❤❤❤…ly2😍😘\nthank you darling up kohdhiniythi 💖💖💖💖💖💖💖💖😘😘😘😘😘😘😘😘😘\nOOHH SHIFOO MI PART HAMA HABEYS…. WAITING FOR NEXT ❤❤❤❤\nThankyou lamko ❤❤❤\nMi part ves v v v v v v naaaaice shiff\nHope to read the next part soon👌👌💖❤😙😙\nNice and vaahaka submit kureveyne date eh share kohdheeba please\nThankyou umny…❤❤❤… fridayga submit kohlaanan\nVarah reethi…maa sha Allah..waiting for the next part❤❤💯❤💯💯❤\nVrh reethi🥺☺but im confused yuaan aa eelaaf aa miee dhemiihun tha?\nThankyou❤❤❤… yes yuaan aaeelaaf eii dhemeehun….\nVarah reethi Masha Allah 😘 waiting for the next part 😘\nThankyou yan ❤❤❤\nkon irakun up vany


SunOnline: #VAAHAKA: Majubooru veemaa - Part 9\nމަޖުބޫރު ވީމާ - (9)\nމަރިޔަމް ހިމްނާ (ހިމީ) 27 Aug 2019, 09:39\nފެނުނު ވީޑިއޯއެއްގެ ސަބަބުން އޭނާގެ މުޅި ދުވަސް ހަރާބުކޮށްލައިފިއެވެ. އޭނާ ޖެހޭނީ ޔާސިރު ޖެހިހާ ބެރަކަށް ނަށަންހެއްޔެވެ؟ ނޫނެކެވެ. ދެރައީ ޔާސިރުއާ ދެކޮޅަށް ބޭނުންކުރެވޭނޭ އެއްވެސް އެއްޗެއް އޭނާގެ އަތުގައި ނެތީތީއެވެ. ހެކި ހުރީ އޭނާއާ ދެކޮޅަށެވެ. އަނެއްކޮޅުން ޔާސިރު އަކީ ބާރުގަދަ މީހެކެވެ. ޔާސިރު އާ ދެކޮޅަށް ތެދުވުމަކީ ފަސޭހަކަމެއްވެސް ނޫނެވެ.\nޔާސިރުވެސް އެގޭން ނުކުމެގެން ގޮސް ކާރަށް އެރިއެވެ. ފޯނެއް އައުމާއެކު އޭނާ ފޯނު ނަގާ ބަލާލިއެވެ. ނަވީންގެ ފޯނަކަށް ވުމާއެކު އޭނާ ފޯނު ނަގާ ކަންފަތުގައި ޖައްސާލީ މީހާ ހަމައަކަށް އެޅެމުންނެވެ.\nކޮބާ ކިހިނެތް ތިކޮޅުގެ ކަންތައްތައް ދަނީ؟" ޔާސިރު ސުވާލުކޮށްލިއެވެ.\n"ބަރާބަރު. ކުރަން އައި ހުރިހާކަމެއްވެސް ވެއްޖެ... އެހެންވީމަ މާދަމާނޫން އަނެއްދުވަހު ތިކޮޅަށް ދާން ވެގެން މިއުޅެނީ.. މާދަމާގެ ބާރައިގެ ކުރިން ބައްޕައަށް ފޮނުވާފަ ހުރި މެއިލްތަކަށް ޖަވާބެއް ބޭނުންވާނެ" ނަވީން ހަނދާންކޮށްލަދިނެވެ.\n"އާނ އެންމެ ރަނގަޅު... މިއަދު އެވެސް ބަލާލައިފިން... ވަގުތެއްނުވެގެން މިއުޅެނީ..." ޔާސިރު ބުނެލިއެވެ. ނަވީންއާ ވާހަކަދައްކާފައި ފޯން ބޭއްވުމަށްފަހު ޔާސިރު ގޮނޑީގައި ލެނގިލިއެވެ.\n"ކަލެއާ އެއްބައިވެގެން އަހަރެން ކޮންމެ ކަމެއްކޮށްފައިވިނަމަވެސް އަހަރެންނާ ދެކޮޅަށް ކަލޭއަކަށް ލާހިކެއްނޫން އެއްވެސްކަމެއް ކުރާކަށް ޝަކީބު... އެއަށްވުރެ ބޮޑަށް ކަލޭ ބަލިކަށިވާނެ..." ޔާސިރު ހިތާ ހިތުން ކިޔާލިއެވެ.\n"މާހިރާ... މާހިރާ ދުނިޔެދޫކޮށް ދާންޖެހުނީވެސް އެކަންތަކުގެ ތެރެއަށްވަނީމައެއްނޫންތަ؟ ނަވީން އެކަނި ވާން ޖެހުނީވެސް އެހެންވީމައޭ... މަންމައެއްގެ ލޯބިން ނަވީން މަހުރޫމުވީ ވެސް ހަމަ މާހިރާގެ ސަބަބުން...ޕުއާރ ނަވީން..." ފެންކަޅިވަމުންދިޔަ ޔާސިރު ކުއްލިއަކަށް ނުލަފާ ހިނިގަނޑެއްޖަހާލައިފިއެވެ. އޭނާގެ ވޮލެޓް ނަގާ މާހިރާގެ ފޮޓޯގަނޑަށް ބަލާލިއެވެ. އެއަށްފަހު އަނެއްކާވެސް އަންނަމުން ދިޔަ ކަރުނައިގެ ތެރެއިން އޭނާ ޖަހާލީ ނުލަފާ ހިނިގަނޑެކެވެ. ވެރިވަމުން ދިޔަ ހިޔާލުން އޭނާ ފޮޓޯގަނޑު ބޮނޑިކޮށްލިއެވެ.\nކުޑަދޮރު ކައިރީގައި ހުރި ނަވީން ފޯނަށް އަތުން ބާރު ކޮށްލިއެވެ.\n"އަހަންނަށް ވަރަށް ބައިވަރު ހަޤީގަތް އެނގޭ ޔާސިރު.... ވެއިޓް އެންޑް ވޮޗް... އައި އެމް ގޮއިންޓު ގެޓް މައި ރިވެންޖް" ނަވީން ފައިން ޖެހި ޖެހީނުން އެތަނުގައި ހުރި ޕޮޓް ވައްޓާ ތަޅާލައިފިއެވެ.\n"ނަވީން... ނަވީން އެއްޗެއްސަށް ގެއްލުން ދިނަސްކަމެއް ހައްލެއް ނުވާނެއެއްނޫންތަ؟ ނަވީން ޖެހޭނީ މަންމައަށް އެހާލު ޖެހުނީ ކާކުގެ ސަބަބުންކަން އޮޅުން ފިލުވަން ބޭނުންވަންޏާ ކެތްތެރިވާން... " ދާދި ގާތުން އިވުނީ އާހިލްގެ އަޑެވެ. އެމީހުން ތިބީ ފަނަރަ ބުރީގެ ހޮޓަލުގެ އެގާރަ ވަނަ ފަންގިފިލާއިން ބޭރަށް ނަޒަރު ހުއްޓާލައިގެންނެވެ. އެހެން ތިބިއިރު ރީތިކޮށް އެހެން އިމާރާތްތައް ފެނެއެވެ. ބަލާލަން ކިތަންމެ ހިތްގައިމު މަންޒަރަކަށް ވިޔަސް ނަވީންއަށް އެއިން އެއްވެސް ހިންހަމަޖެހުމެއް ނުލިބެއެވެ. އިތުރަށް ހިތް ނުތަނަވަސްވުން ނޫންކަމެއްނުވެއެވެ.\n"އަހަރެން ގެ ސިކުނޑި ހަމަ ރަނގަޅަށްވެސް ފަޅައިގެން ގޮސްދާނެ އާހިލް.... ބައްޕައޭ ކިޔަން ވެސް ހާދަ ލަދުގަނެޔޭ... މަޖުބޫރުވީމަ އަހަރެން މިހެން އުޅުނެއްކަމަކު އެ ނުބައި ފިރިހެނާ އާ ދެމެދު އަހަރެންގެ ހިތުގައި ނަފްރަތު ނޫން އެއްޗެއް ނުވޭ... " ނަވީން ވާހަކަދެއްކިއެވެ.\n"ނަވީން... ނަވީންއަށް ގަބޫލުކުރެވޭތަ ޝަކީބު ދައްކާ ހުރިހާ ވާހަކައަކީ ތެދެއްކަމަށް؟" އާހިލް ބުނެލިއެވެ.\n"އަހަރެން އޭނާގެ ބަހަށް ފުރިހަމައަށް އިތުބާރެއް ނުކުރަން... އެކަމަކު ސިކުނޑި މަޖުބޫރު ކުރުވާ އެހުރިހާ ވާހަކައެއްވެސް ގަބޫލުކުރަން... ނޭނގެ ކީއްވެކަމެއް... އޭނަ ބުނިތަނުގައި އަހަރެންގެ މަންމަ ދުނިޔޭގައި ހުރި... އެހެންވީމަ ކަންނޭނގެ އަހަރެންގެ ސިކުނޑި މިހުރިހާ އެއްޗެއް ގަބޫލުކުރުވަން މަޖުބޫރު ކުރުވަނީ...." ނަވީން ފުންނޭވާއެއްލި އެވެ. އާހިލް ނަވީންގެ ކޮނޑުގައި ޖަހާލިއެވެ.\n"ނަވީން ކުރާ ކޮންމެ ކަމެއްވެސް ވިސްނުން ތެރިކަމާއެކު ކުރައްޗޭ އަހަރެން ބުނާނީ! އަންނަ ރުޅީގައި ފޯނާ ގޭގައި ގެންގުޅޭ އެއްޗެހި ހަލާކު ކުރުމަކީ ހައްލެއްނޫން... އަހަރެން ކިތައްފަހަރުތަ ނަވީން ކައިރީގަ ބުނަންވީ! އަނެއްކޮޅުން އަދި ތިއުޅެނީ މިއަދު އިބާއަށް ވެސް ނުގުޅާ.... " އާހިލް ބުނެލިއެވެ.\n"އެބުނާހެން... ދީބަލަ އިބާއަށް ގުޅަން ވެއްޖެއެއްނު... ފޯނުގަ ލާރިއެއްނެތޭ! މިއަދު އެއްގޮތަކަށް ވައިފައިއާ ކަނެކްޓެއްވެސް ނުވި ފޯނެއް...މަންމަގެ ހާލުވެސް ބަލާލަން ޖެހޭނެ..." ނަވީން އާހިލްއަށް ބަލާލިއެވެ. އާހިލް ހުރީ ލާނެތް ފާޑަކަށް ހިނިއައިސްފައެވެ.\n"ކިހިނެތްވީ؟" އާހިލް ހުރި ގޮތުން ނަވީންއަށް އަހާލެވުނެވެ.\n"ތިއުޅެނީ ހަމަ މަންމަގެ ހާލު ބަލަން އެކަނިތަ؟ އިބާގެ ހާލު ބަލާހިތެއްނުވޭތަ؟" އެއްލޯ މަރާލަމުން އާހިލް ނަވީން އާ ދިމާކޮށްލިއެވެ. އޭނާ ބޭނުންވީ ނަވީންގެ މޫޑު ރަނގަޅުކޮށްލާށެވެ. ނަވީން އާހިލްއަށް ދެލޯ އަޅާލުމާއެކު އާހިލް ދޫނެރިލިއެވެ.\nދެން ލޯބި ހުށައަޅާބަލަ... ދެން ކީކުރަންތަ ތިހެން އުޅެންވީ... ލޯބިން ނިކަން ކައިވެންޏެއްކޮށްގެން ޒަވާޖީ ހަޔާތެއް ފަށައިގެން ދަރިން ހޯދާފަ....."\n"އޭތް އޭތް ހުއްޓާލާ..." އާހިލް މާ މައްޗަށް ދާންފެށުމުން ނަވީން ބުނެލިއެވެ. އެއަށްފަހު އޭނާ އާހިލްއަށް ބަލާލިއެވެ. އާހިލް ޖަހާލީ ނުލަފާ ހިނިގަނޑެކެވެ. ނަވީންވެސް ހީގަތެވެ.\nއާހިލް އޭނާގެ ފޯނު ނަވީންއަތަށް ދީފައި އެތެރެއަށް ހިނގައިގަތެވެ.\n"މަގޭ ފޯނު ތަޅާލައިފިއްޔާ ނިމުނީ... އައި ވިލް ކިލް ޔޫ... މަ އަދި ނިމިދިޔަ ހަފްތާގަ ގަތް ފޯނެއް... ވެއްޖެއެއްނު މިތަން ސާފުކުރަންވެސް މީހަކު ގެންނަން..."ތެޅިފައިވާ ޕޮޓަށް ބަލާލަމުން އާހިލް ހެމުން ހެމުން ބުނެލިއެވެ. ނަވީން އިބާގެ ނަންބަރު ޖަހާލާފައި އިބާއަށް ގުލާލިއެވެ. ދެފަހަރަކު ގުޅުމުންވެސް ފޯން ބިޒީ ވަނީއެވެ.\n"އިބާ އަނެއްކާ އެހާ ގިނައިރު ކާކަށް ގުޅައިގެން..." ފަނަރަ މިނިޓް ފަހުން ގުޅިއިރުވެސް އިބާގެ ފޯނު ބިޒީއެވެ. ނަވީންގެ ހިތަށް ނުބައިގޮތެއްވިއެވެ. އާދަޔާ ހިލާފަށް އެ ހިތް ތެޅިލިއެވެ. އިބާ އަނެއްކާ އެހެންމީހަކާ ގުޅުމެއް އޮންނަނީހެއްޔެވެ؟ އޭނާގެ ހިތުގައި އިބާ އާ މެދު ވި އިޙްސާސްތަކަށް ދޭނެ ނަމެއް ނޭނގުނުނަމަވެސް އެނގޭހާވެސް އެއްޗަކީ އިބާ އެހެންމީހެއްގެ ޙައްގަކަށް ވާން އޭނާ ނޭދޭކަމެވެ. އަބަދާ އަބަދު ކުރެވެނީ އިބާގެ ހިޔާލުތަކެވެ. އިބާއާ މެދު އޭނާ ކަންބޮޑުވާ ކަންބޮޑުވުން އެކަކަށްވެސް ނޭނގޭނެއެވެ. އިބާ ފެންނާނޭ އިރަކަށް އޭނައަށް ހާދަ އިންތިޒާރެއްކުރެވެއެވެ. އިބާގެ ދެލޮލަށް ބަލާލާ ކޮންމެ ފަހަރަކު އެ ހިތުގެ ތެޅުން ވެސް އަވަސްވެއެވެ. އިބާ ދެކޭހިތުން ބޭގަރާރު ވާފަހަރުވެސް އާދެއެވެ.\nފޯނު ކަންފަތާ ތިރިކޮށްލިތަނާ އިބާގެ ފޯނު ކޯލެއް އައެވެ. އޭނާ ފޯނު ނަގާ ކަންފަތުގައި ޖައްސާލިއެވެ.\n"ހެލޯ އިބާ... ފޯނު ހާދަ ބިޒީއޭ..." ނަވީން ސުވާލުކޮށްލިއެވެ.\n"އާނ... އެ ޑޮކްޓަރު ގުޅައިގެން އުޅުނީ... ނަވީން މަންމަގެ ބޭސްތައް ބަދަލުކުރަން ޖެހެޔޭ ބުނީ... މިއަދު ނެގި ބޭސްތައް ކެއިފަހުން އެނބުރުން އަރާތީ ނުވެސް ތެދުވޭ" އިބާ އޮޅުން ފިލުވައިދިނެވެ. ނަވީން ވެސް އިތުރު އެއްޗެއް ނުބުނެއެވެ. އޭނާ ވަރަށް އަވަހަށް މާލެ ދާނެ ކަމަށާއި މަންމައަށާއި އިބާވެސް އަމިއްލައަށް ފަރުވާތެރިވުމަށް ބުންޏެވެ.\nނަވީންއާއި ވާހަކަދައްކާލާފައި ފޯނު ބޭއްވުމަށްފަހު އިބާ އެނދުގައި އިށީނދެލިއެވެ. އޭރު އޭނާގެ މޭގަނޑު ހީވަނީ އަތަށް އައިސްފާނެހެންނެވެ. އެމީހަކަށް އިބާގެ ފޯނު ނަންބަރު ލިބުނީ ކިހިނެއް ހެއްޔެވެ؟ އޭނާއަށް ހާސްކަން ވެރިވިއެވެ. ދެންމެ އޭނާ ގުޅައިގެން ހުރީ ޑޮކްޓަރަށް ކަމަށްވިނަމަވެސް މީގެ ފަނަރަ މިނިޓް ކުރިން އޭނާއަށް ގުޅީ އެ ދުވަހުވެސް އޭނާ އާއި ދިމާކުރި ޒުވާނާއެވެ. އިބާ އުޅޭތަން ވަރަށް އަވަހަށް ހޯދައިގެން އިބާ ބަލާ އަންނާނަމޭ އެބުނީ ކީއްވެހެއްޔެވެ؟\nހިންދިރުވާލަމުން އޭނާ ފޯނަށް ބަލާލިއެވެ. ނޭނގިނަމަވެސް ނަވީންގެ ހިމާޔަތަށް އެދެވެން ފެށިއެވެ. އެމީހާގެ ކިބައިން އިބާއަށް ރައްކާތެރިކަމާއި ސަލާމަތްތެރިކަން ދެވޭނީ ނަވީންއަށްކަން އިބާއަށް ވިސްނެއެވެ. ނަވީންގެ މުއްސަނދިކަމާ ބަލާފައި ނަވީންއަކީ ސާދާ މިޒާޖެއްގެ މީހެކެވެ. ބޮޑާކަމާއި ކިބުރުވެރިކަމެއް ނަވީންގެ ކިބަޔަކު ނުވެއެވެ. އަންހެން ކުއްޖަކު ގަޔާވާނޭ އެތަކެއް ފިރިހެންވަންތަ ސިފަތަކެއް ނަވީންގެ ގައިގައި ހުއްޓަސް އެފަދަ ގޮތަކަށް ފިރިހެނަކާމެދު ވިސްނަން އިބާ ޖެހިލުންވެއެވެ. އޭނާ ތަހައްމަލް ކޮށްފައިވާ ވޭނީ ދިރިއުޅުމުގެ ބާބު ލައްޕާލާފައި ކުރިއަށް ދިޔުމަކީ ނާދިރުކަމެއްކަމުގައި ސިކުނޑި ބުނަން ފެށި ހިސާބަކީ އަލުން އެ ޒުވާނާއާއި ދިމާވި ހިސާބެވެ. އޭނާގެ މާޒީގެ ހިތި ހަޤީގަތްތައް ހުދު ނަވީންއަކަށްވެސް ނޭނގޭނެއެވެ. ބިރާ ސިހުމަކީ އޭނާގެ ގާތް އެކުވެރިއެކެވެ. އޯގާތެރިކަމާއި ލޯތްބާއި އަޅާލުމަކީ އޭނާއާ ބީރައްޓެހި އެއްޗެއްސެވެ.\nމަޑުމަޑުން އެނދުން ތެދުވެގެން ގޮސް އިބާ ނުކުތީ ބެލްކަންޏަށެވެ. އަދިވެސް ފެންނަނީ ވިއްސާރައިގެ ކުލަވަރުތެކެވެ. ރޭގަނޑު ބާރަ ޖަހާ ބޮޑުވެއްޖެއެވެ. ރޭގަނޑުގެ ފިނިކަން މުޅި މާހައުލު ހިސާރުކުރަމުން ދިޔައެވެ. އިބާ ކުޑަކޮށް ހީކަރުވާގޮތްވިއެވެ. ދެއަތް މޭގައި ހުރަސްކޮށްލުމާއެކު ދެކޮނޑު ކުޑަކޮށް އުފުލާލިއެވެ. ދެލޯ މަރާލީ އެ ނަފްސުގައި އަނދަމުންދިޔަ ބިރުވެރިކަމުގެ ހުޅުކޮޅު ކުޑަކޮށް ނިވޭތޯއެވެ. އަމިއްލަ އަށް މީހާ ހިތްހަމަޖައްސާލުމުގެ ބޭނުމުގައެވެ.\nކާރުގައި ގޮސް ގޭގެ ގޯތިތެރޭގައި ޕާރކުކޮށްލިއެވެ. އެއަށްފަހު ނުކުމެ އަތުގައި ހުރި ބާރުލާފައި ދޮރު ލައްޕާލިއެވެ. ޝަކީބުގެ މޫނުމަތީގައިވެސް އަދިވެސްވަނީ ރުޅިވެރިކަމެވެ.\nއަހަނަންނާ ކަލޭ ތި ކުޅެނީ ޔާސިރު.... ޝަކީބުއާ.... ކަލޭ ހަނދާންނެތުނީ އެނގޭ ހަޤީގަތެއްގެ ސަބަބުން ކަލެއާ ދެކޮޅަށް އަރާނެ ދަރިއަކު ހުރިކަން... އަހަރެން ކުރަން ބޭނުންވާ ކަންތައް ކަލޭގެ ދަރި ކޮށްނިންމާނެ... ކަލޭގެ ހަލާކަކަށް މެދުވެރިވާނީ ކަލޭގެ ދަރި... އެ ވެސް ކަލޭގެ ލޮލުގައި އަނދުން އަޅުވައިގެން ހުރެ... " ޝަކީބު ނުލަފާ ހިނިގަނޑެއް ޖަހާލިއެވެ. ވެރިވި ހިޔާލުން އޭނާ އަމިއްލަ ނަފްސަށް ފަހުރުވެރިވިފަދައެވެ. ޝަކީބު ގޮސް ގެއަށް ވަތްއިރު ވާރޭ އަނެއްކާވެސް ބޯ ކޮށްލައިފިއެވެ.\nނަވީންމެން ރާއްޖެއައި ދުވަހަކީ ރާއްޖެއަށް ކުރަމުން ދިޔަ ވިއްސާރަ ވެސް ހުއްޓާލި ދުވަހެވެ. ކޮންމެވެސް ވަރަކަށް އަވިވެސް ދެއެވެ. މަގުމަތި ހަލަބޮއްޔެވެ. ހިނގާބިނގާނެ އުޅޭމީހުންނާއި ދުއްވާ އެއްޗެހިވެސް އެހާ ގިނައެވެ. އާހިލްއާއި ނަވީން އާއި ދެމީހުން ފުރަތަމަވެސް ދިޔައީ އޮފީހަށެވެ. ގައިގަނޑަކަށް ގަޑިއެއްހާއިރު އޮފީހުގައި މަޑުކުރުމަށްފަހު ދެމީހުން ވެސް ނިންމީ ގެއަށް ގޮސް ފެންވަރާ ތާޒާވެލައިގެން އަރާމުކޮށްލުމަށެވެ. އާހިލް ގެއަށް ލާފައި ނަވީން ގެއަށް ދިޔުމުގެ ބަދަލުގައި އެންމެ ފުރަތަމަ ދިޔައީ މަންމަ ކައިރިއަށެވެ. މަންމަގެ ހާލު ބަލާލުމަށްފަހު އޭނާ ކަންތައްތައް ދިޔަ ގޮތާ ބެހޭގޮތުން އިބާއާވެސް ކުޑަކޮށް ވާހަކަ ދައްކާލިއެވެ. ދެމީހުން ސޯފާގައި ތިއްބާ އިބާއަށް ފޯނެއް އައެވެ. ނަންބަރު ބަލާލާފައި އިބާ ފޯނު ކަނޑާލިއެވެ. ދެން އައީ މެސެޖެކެވެ.\nމެސެޖްގައި އޮތީ ފޯނު ނުނަގައިފިނަމަ އޭނާ އިބާ އުޅޭތަނަކަށް އަންނާނަމޭ ބުނެފައެވެ. އެހެން ފޯނަށް ބަލަހައްޓައިގެން އިންދާ ދެވަނަ ފަހަރު ގުޅައިފިއެވެ. ނަވީންއަށް ބަލާލުމަށްފަހު އިބާ ފޯނު ނަގާ ކަންފަތުގައި ޖައްސާލިއެވެ. އެއަށްފަހު ނަވީންއާ ތަންކޮޅެއް ދުރަށް ޖެހިލިއެވެ.\n"ހާދަ ބިރުތިގަތީ؟ އަހަރެން އިބާ އުޅޭތަނަށް ގޮސްފާނެތީތަ؟ އަދި އަހަރެންނަށް ތިތަން ހޯދޭވަރެއްނުވޭ... އެކަމަކު ވަރަށް އަވަހަށް ހޯދާނަން... އަހަރެންގެ ކިބައިން އެހާ ފަސޭހައިން ސަލާމަތްވެދާނެޔޭ އިބާ ހީނުކުރައްޗޭ... އެއީ ވުމަށްވުރެ ނުވުން ގާތްކަމެއް" ޖަހާލި ނުލަފާ ހިނިގަނޑާއެކު އެކޮޅުން ވާހަކަ ދެއްކިއެވެ.\nއިބާއަށް ބިރުން ހިންދިރުވާލެވުނެވެ. ފަރުވާތެރިކަމާއެކު އިބާއަށް ބަލަން އިން ނަވީން ކޮޅަށް ތެދުވިއެވެ. އިބާގެ މޫނުމައްޗަށް އެރި އަސަރުތަކުން ކޮންމެވެސް ކަމެއް ގޯސްވެއްޖެކަން އޭނާއަށް ނަގައިގަނެވުނީއެވެ. އެހެންކަމުން އޭނާވެސް ކަންބޮޑުވީއެވެ.\nމަޑުމަޑުން އިބާ އާ ދާދި ގާތަށް އައިސް އިބާގެ އަތުން ފޯނު ދަމައިގަންނަމުން ކަންފަތުގައި ޖައްސާލިއެވެ.\n"ހަހަ... ވަރަށް ބިރުން ދޯ ތިހުރީ... ކުރިން ފަހަރު އައިހެން ހީރޯއެއް ކޮންމެ ފަހަރަކު އިބާ ސަލާމަތް ކުރާކަށް ނާންނާނެ...."\nވާހަކަދައްކަމުން ދިޔަ މީހާއަށް ބުނެވުނީ އެހާވަރަށެވެ. ނަވީން ފޯނު ކަނޑާލީއެވެ. އޭނާ އެ ނަންބަރުން އައިސް ހުރި މެސެޖްތައްވެސް ބަލާލިއެވެ. އެއަށްފަހު ނަންބަރު ބްލޮކް ކޮށްލުމަށްފަހު އިބާ އަތަށް ފޯނު ދިނެވެ. އިބާއަށް ބަލަން ހުރެފައި ނަވީން އައިސް އިށީނީ ސޯފާގައެވެ. އޭނާ އިބާއަށް އިޝާރާތްކޮށްލުމާއެކު އިބާވެސް އައިސް ސޯފާގައި އިށީނެވެ.\n"އަހަރެން ގާތު އިބާ ކީއްވެ ނުބުނީ އޭނަ އުނދަގޫ ކުރާ ވާހަކަ؟" ނަވީން އަހާލިއެވެ. އިބާ އިސްޖަހާލައިގެން އިނީއެވެ.\n"އެހެން އުޅޭނެ މަގުމަތީގައި އެތައް ބަޔަކު..."\n"އެއީ މަގުމަތީގައި އެހެން އުޅޭ ކޮންމެ ކޮންމެ މީހެއްނޫން" ނަވީންގެ ވާހަކަ ހުއްޓުވާ މަޑުމަޑުން އިސްޖަހާލަމުން އިބާ ބުނެލިއެވެ. ނަވީން ދުރުބަލާލިއެވެ.\n"އިބާ.... އަހަރެން އިބާއަށް ޔަގީންކަން ދިނިން އަހަރެން އިބާ ރައްކާތެރިކުރާނެކަމުގައި ... އަހަރެން އެ ވައުދު ފުއްދާނަން... އޭނާއަށްވެސް އަދި އެހެންމީހަކަށްވެސް އިބާއަށް ގެއްލުމެއް ދޭކަށް ނުކެރޭނެ" ނަވީން ޔަޤީންކަން ދިނެވެ.\n"އެއި ކިހާވަރެއްގެ މީހެއްކަމެއް ނަވީންއަކަށް ނޭނގޭނެ... އެހެންނޫނަސް އަހަރެންމީ ނަވީންއާއި އެއްވެސް ގުޅުމެއް ހުރި މީހެއްނޫން ނަވީން އަހަރެން ރައްކާތެރިކުރަން" އިބާ ވާހަކަދެއްކިއެވެ.\n"އަހަރެން ޖެހޭނީ އޭނަ އައިމަ ދާން..." އިބާއަށް ރޮވެން ފެށުނެވެ. މަލަން އަޅާފައިވާ ފާރުގަނޑު އަލުން ތާޒާ ވަމުންދިޔަފަދަ އިހްސާސްއެއް އިބާއަށް ކުރެވެން ފެށިއެވެ. އެމީހެއްގެ އަނިޔާވެރި ވަކިތަކުގެ ތެރެއިން ސަލާމަތްވާން އުޅޭ ކޮންމެ ފަހަރަކު އޭނާއަށް ލިބޭ އަނިޔާ ހިތުން ފިލައިގެނެއް ނުދެއެވެ. ނަފްސާނީ ގޮތުންނާއި ޖިސްމާނީ ގޮތުން ލިބުނު އަނިޔާތަކާހެދި ދިރިއުޅުމުގެ އެއްވެސް އުންމީދެއް އިބާގެ ނުވެއެވެ.\nއިބާގެ ދުލުން އެހެން ބުނިނަމަވެސް އެހެންމީހެއްގެ ރައްކާތެރިކަމާއި ހިމާޔަތަށް ބޭނުންވެފައިވާވަރު އިބާގެ ދެލޮލުން ނަވީންއަށް އެނގި ހާމަވަމުންދެއެވެ. ގިނަފަހަރު މިފަދަ ހާލަތުގައި ދުލުން ބޭރުވާނީ ހިތުގައި އޮންނަ ގޮތަކަށް ނޫނެވެ. ދިމާ އިދިކޮޅަށެވެ. އެވަރު އަނެއްމީހާ ނުވިސްނައިފިކަމުގައި ވަނީނަމަ ހަލާކުރެތެރެއަށް ވެއްޓި ހިނގައިދާނެއެވެ. ނަވީން އަކީ އެހެންމީހުންގެ އިޙްސާސްތައް ދަންނަ ޒުވާނެކެވެ. އެހެންމީހުންގެ އިޙްސާސްތަކަށް ގަދަރުކުރާ ޒުވާނެކެވެ.\nއިބާ އިތުރަށް އެ މައުލޫއަށް ވާހަކަދައްކަން ބޭނުންނުވުމާއެކު ނަވީން ވެސް އިބާއަށް މަޖުބޫރުކުރާކަށް ބޭނުމެއްނުވިއެވެ. އެހެންކަމުން އޭނާ ދެން ދައްކަން ފެށީ މަންމަގެ ވާހަކައެވެ. ނަސީބަކުން އިބާވެސް ހަމައަކަށް އެޅިލައިފިއެވެ.\nމަންމަ ގާތުގައި މަޑުކޮށްލާފައި ނަވީން ދެން ދިޔައީ ގެއަށެވެ. ގޭން އޭނާއާއި ކުރިމަތިލީ ލައިލާއެވެ.\n"ކޮބާ ދަތުރު ކިހިނެތްތަ؟" ލައިލާގެ ސުވާލާއެކު ނަވީން ދެލޯ އަޅާލިއެވެ. އެއަށްފަހު އެއްޗެއް ނުބުނެ މައްޗަށް އަރައިގެން ގޮސް ކޮޓަރިއަށް ވަނެވެ.\nހަފްތާތައް މަސްތަކަށް ބަދަލުވަމުން ގޮސް ފަސްމަސް ފާއިތުވެ ހިނގައްޖެއެވެ. މާހިރާގެ ހާލު ކުރިއަށް ވުރެވެސް ރަނގަޅުވިއެވެ. އެހެންނަމަވެސް އަދިވެސް ކުރީގެ ބައެއް ކަންތައްތައް ހަނދާނަކު ނެތެވެ. އެއްފަހަރު ފެންނަ މީހަކު ދެވަނަ ފަހަރު ފެނުނަސް ހަނދާން ހުންނަ ކަމަކަށް ނުވެއެވެ. އަނެއްކޮޅުން ނަވީން އާއި އިބާއާއި ނޫން އިތުރު މީހެއްނަމަ އަދިވެސް މޫނުމަތިން ކޮންމެވެސް ވަރެއްގެ ބިރުވެރިކަމެއް ފެނެއެވެ. މަންމައަށް އަންނަމުން ދިޔަ ކުރިއެރުމާއެކު ނަވީން ވެސް ހުރީ ހިންހަމަޖެހިފައެވެ. އަނެއްކޮޅުން މިވީ ދުވަސްތަކުގައ ހާސްވާން ޖެހޭ އެއްވެސް ކަމެއް ކުރިމައްޗެއް ނުވެއެވެ. އެހެންނަމަވެސް ހަޤީގަތް ހޯދުމަށް ކުރާ އެއްވެސްކަމެއް ނަވީން ހުއްޓައެއް ނުލައެވެ. ކެނޑި ނޭޅި އެކި މީހުންގެ ގާތުން މައުލޫމާތު އޮޅުން ފިލުވަމުން ދިޔައެވެ. އިބާއާއި ދިމާކުރާ ޒުވާނާގެ ހަބަރެއްވެސް ނުވެއެވެ. ޔާސިރުއާއި ޝަކީބުއާ ދެމެދުވެސް މާބޮޑުކަމެއް ނުހިނގައެވެ.\nޔާސިރު އިނީ ސްޓަޑީގައެވެ. ފޯނު ވައިބްރޭޓްވުމާއެކު ނަގާ ބަލާލިއެވެ. އާއްމުކޮށް އޭނާ ގުޅާ އުޅޭ ބޭރު ނަންބަރަކަށް ނުވުމާއެކު އޭނާ އިނީވެސް ދެ ހިޔާލެއްގައެވެ. ފައިލުގެ އެންމެ ފަހު ގަނޑުގައި ސޮއިކޮށް ނިއްމާލުމަށްފަހު ފޯނު ކަންފަތުގައި ޖައްސާލާ ހަލޯ އޭ ކިޔާލައިފިއެވެ.\nއެކޮޅުން ބުނެލި ވާހަކައިން ޔާސިރުގެ އަތުން ގަލަން ދޫވުމާއެކު ކުއްލިއަކަށް ކޮޅަށް ތެދުވެވިއްޖެއެވެ. ފޯނު ކަންފަތާ ދުރުކޮށްލަމުން އޭނާ ގޮނޑީގައި އިށީނެވެ. އެއަށްފަހު އޭނާ ފޯނަށް ނަޒަރު ހުއްޓާލައިގެން އިނެވެ. އެހެން އިނދެފައި ފޯނުން ކޮންމެވެސް މީހެއްގެ ނަންބަރަކަށް ގުޅާލިއެވެ. ހިތްއަވަސްވެފައި ވާހާލު އެކޮޅުން ފޯނު ނަގާނެ އިރަކަށް އިންތިޒާރުކުރިއެވެ.\n"ހަލޯ... ކަލޭ ކައިރީގައި މަށަށް ނުބުނެވޭތަ ރަނގަޅަށް ބަލަން..." އެކޮޅުން ފޯނު ނެގުމާއެކު އިނގިރޭސިން ޔާސިރު ބުނެލިއެވެ.\n"މާހިރާ ކޮބާހޭ؟ ކަލެއަށް އޭނަ ދިޔަތަނެއް އެނގެން ޖެހޭނެ... " ޔާސިރުގެ މޫނުމަތިން ރުޅިވެރި އަސަރުތައް ފެންނަމުން ދިޔައެވެ. ދަތްކުނޑި ވިކައިގެން ހުރެ ޔާސިރު ވާހަކަ ދައްކަން ފެށިއެވެ.\n"ކާކު އޭނަ ނެރުނީ؟ މަ މި އަހަނީ ކާކުހޭ އޭނަ ނެރުނީ؟" ޔާސިރުގެ އަޑު ފަހަރެއް ފަހަރެއް ބާރުވަމުން ދިޔައެވެ. އޭރު އޭނާއަށް މިހުރެވެނީ އަމިއްލަ ގޭގައިކަންވެސް ރޭކާނުލިއެވެ. އެހާ ސިއްރުކޮށްގެން އުޅުނު ކަންތައް މީހަކަށް ފަޅާއަރައިފިކަން އެނގުމުން ޔާސިރުގެ ދުނިޔެ ހުއްޓުނު ފަދައެވެ. ރުޅިވެރިކަމުން އޭނާގެ ނަފްސު ތުރުތުރު އަޅަމުންދިޔައެވެ. އެ ވަގުތު އެތެރެއަށް ވަންނަން އައި ނަވީންއަށް މިފަހަރުވެސް އެވާހަކަ އިވުނީ އިއްތިފާގަކުންނެވެ. ޔާސިރުގެ ސުވާލާއެކު އޭނާއަށްވެސް މަޑުޖެހިލެވުނެވެ. އެކޮޅުން އޭނާގެ ނަންބުނެފިނަމަ ހުރިހާ ކަމެއް ދާނީ ގޯހުން ގޯހަށެވެ. ހިތް ތެޅެން ފެށީ އެހާ ބާރަށެވެ.\n"ކާކުހޭ... އަހަރެންގެ އަތުން ކަލޭ މަރުނުވަނީސް ތެދަށް ޖަވާބުދީ؟" ޔާސިރު އަޑު މަޑުކުރަން މަސައްކަތް ކުރިއެވެ. އެހެންނަމަވެސް އިވުނު ހަބަރަކުން އޭނާގެ ނަފްސަށް ވެސް ގުޑުން އަރައިފިއެވެ.


1 ޞަމޫއީލް i\nޞަމޫއީލް ފުރަތަމަ ފޮތް\nފުރަތަމަ ޞަމޫއީލް ފޮތުގައި އެކުލެވެނީ ބަނީއިސްރާއީލުންގެ ވެރިކަން ގާޒީންގެ އަތްދަށުން ރަސްކަމަކަށް ބަދަލުވި ހާދިސާއެވެ. މި ހާދިސާތަކާ އެކު އިސްރާއީލުގެ ޤައުމިއްޔަތު އެނބުރެމުން އައިސްފައި ވަނީ ތިން މީހެއްގެ ވަށައިގެންނެވެ. އެއީ އެންމެ ފަހުގެ ގާޒީ ޞަމޫއީލްގެފާނާއި ފުރަތަމަ ރަސްގެފާނު ޝާއުލްގެފާނާއި ދާއޫދުގެފާނެވެ.\nޝާއުލްގެފާނަކީ އިސްރާއީލުގެ ފުރަތަމަ ރަސްގެފާނެވެ. އޭގެ ފަހުން ރަސްކަމަށް އިސްކުރެވުނީ ދާއޫދުގެފާނެވެ. ފުރަތަމަ ޢަހުދުނާމާގެ❖ އެހެން ވެސް ތާރީޚީ ފޮތްތަކުން ދައްކާފައިވާ ގޮތުގައި ނަސްރުވެރިކަން ލިބުން އޮތީ މާތްރަސްކަލާނގެއަށް ވަފާތެރިކަންމަތީ ތިބޭ ބަޔަކަށް ކަން މިފޮތުން ވެސް ދައްކައިދެއެވެ. އަދި އެކަލާނގެ އަންގަވާ އެންގެވުންތަކާ ޚިލާފަށް ކަންތައް ކުރުމުން އެބައެއްގެ މައްޗަށް ގެއްލުމާއި ހަލާކު އަތުވެދާނެ ކަން ވެސް މިފޮތުގައި ހުރި ވާހަކަތަކުން ދައްކައިދެއެވެ.\nމިކަމުގެ މިސާލެއް ޢައިލީއަށް މާތްރަސްކަލާނގެ އެންގެވި އެންގެވުންތަކުން ފެނިގެންދެއެވެ. އެކަލާނގެ އެކަލޭގެފާނަށް އެންގެވިއެވެ. ”ތިމަންކަލާނގެ މިހާރު މި އަންގަވަނީ ތިމަންކަލާނގެ ޤަދަރު ކުރައްވާނީ ތިމަންކަލާނގެއަށް ޤަދަރު ކުރާ ބަޔަކަށޭ. އެނޫން މީހުން ވާނީ ނިކަމެތި ކުރެވިގެންވާ މީހުންގެ ތެރޭގައޭ.“\nއިސްރާއީލުގައި ރަސްކަމެއް ގާއިމު ކުރުމާ މެދު ޚިޔާލު ތަފާތުވުންތަކެއް ހިނގިކަން މިފޮތުން ދައްކައިދެއެވެ. އިސްރާއީލުގެ ވެރިކަން ފުރަތަމަ އޮތީ މާތްރަސްކަލާނގެ ގުދުރަތްތެރި ކަމުގެ އަތްޕުޅުމަތީގައެވެ. އެކަމަކު ފަހުން އެ ރަސްކަން އެމީހުން އަމިއްލަ ކުރުމަށް ބޭނުންވީއެވެ.\nއެމީހުން އެދުނު ފަދައިން މާތްރަސްކަލާނގެ އެމީހުންގެ މައްޗަށް ރަސްކަލަކު އިސްކޮށް ދެއްވިއެވެ. އެހެންނަމަވެސް ފާހަގަ ކުރެވޭ މުހިންމު ކަމަކީ އެމީހުންގެ މައްޗަށް ވެސް އަދި ރަސްގެފާނުގެ މައްޗަށް ވެސް ބާރުވެރިވެ ވޮޑިގެން ވަނީ މާތްރަސްކަލާނގެ ކަމެވެ.\nމާތްރަސްކަލާނގެ ޙަޟްރަތުގައި މުއްސަނދިންނާއި ފަޤީރުން އަދި އެންމެހާ މީހުންނަކީ ހަމަހަމަ ބައެއްކަން މިފޮތުން ދައްކައިދެއެވެ.\nޞަމުއީލްގެފާނުގެ ގާޒީކަން (1:1—7:17)\nޝާއުލްގެފާނަށް ރަސްކަން ލިބުން (8:1—10:27)\nޝާއުލްގެފާނުގެ ރަސްކަން (11:1—15:35)\nދާއޫދުގެފާނާއި ޝާއުލްގެފާނު (16:1—30:31)\nޝާއުލްގެފާނު އަވަހާރަވުން (31:1-13)\nފުރަތަމަ ޞަމޫއީލް އާއި ދެވަނަ ޞަމޫއީލް އަކީ އެއް ފޮތެއްގެ ދެބައެވެ. އެއީ މި ދެފޮތް އެއް ކަރުދާހެއްގައި ނުލިޔެވޭތީ ދެބަޔަކަށް ބަހާލެވިފައި ވަނީ އެވެ. މި ދެފޮތުން ވެސް ދައްކައިދެނީ އިސްރާއީލުގައި އުޅުނު ފަނޑިޔާރުންނާއި ނަބީންގެ ޝަޚުސިއްޔަތެވެ.\nފުރަތަމަ ޞަމޫއީލް ނިމެނީ ޝާއުލްގެފާނު އަވަހާރަވާ ހިސާބުންނެވެ. އަދި ހަނގުރާމައިގައި އެކަލޭގެފާނުގެ ދަރިންތައް މަރުވެ ފިލިސްޠީނުން އިސްރާއީލުގެ މައްޗަށް ގަދަވެގަންނަ ހިސާބުން ވެސް މެއެވެ. އެހެނަސް މާތްރަސްކަލާނގެ ވަނީ އިސްރާއީލުގެ ވެރިކަމަށް ދާއޫދު ގެންނަވާނެ ކަމަށް ވަޢުދުފުޅުވެ ވޮޑިގެންފައެވެ. އެހެންކަމުން އެކަންތައް އެގޮތުގެ މަތިން ހިނގާނެވެސް މެއެވެ.


SunOnline: Aharuge emme bodu opening hoadhi film akee baaghi 3\nއަހަރުގެ އެެންމެ ބޮޑު އޯޕަނިން ހޯދި ފިލްމަކީ "ބާގީ 3"\nއައިމިނަތު ލުބާ 08 Mar 2020, 09:36\nބާގީ3ގެ ޕޯސްޓަރެއް---\nއަހަރުގެ މިހާތަނަށް ނުކުތް ހުރިހާ ފިލްމުތަކުގެ ތެރެއިންވެސް އެންމެ ބޮޑު އޯޕަނިން އެއް ހޯދި ފިލްމަކަށް ޓައިގާ ޝްރޮފްގެ "ބާގީ 3" ވެއްޖެ އެވެ.\nޝްރައްދާ ކަޕޫރު އަންހެން ލީޑުން ފެނިގެންދާ އެ ފިލްމު ރިލީޒްކުރި ފުރަތަމަ ދުވަހު އެ ފިލްމަށް ވަނީ 17.50 ކުރޯޑުގެ އާމްދަނީއެއް ހޯދައިފަ އެވެ. އެ ފިލްމާ އެންމެ ގާތުން ވާދަކުރަނީ އަޖޭ ދޭވްގަންގެ "ތަނަޖީ: ދި އަންސަންގް ވޮރިއާ" އެވެ. އެ ފިލްމު އެޅުވި ފުރަތަމަ ދުވަހު އެ ފިލްމަށް ވަނީ 15.10 ކުރޯޑުގެ އާމްދަނީއެއް ލިބިފަ އެވެ.\nކޮރޯނާ ވައިރަހުގެ ސަބަބުން ފިލްމުގެ އާމްދަނީ ކޮންމެވެސް ވަރަކަށް ދަށަށް ދާނެކަމަށް ބެލެވުނު ކަމުގައި ވީނަމަވެސް އެ ފިލްމުގެ ފެށުން ވަރަށް ބޮޑަށް ވެސް ރަނގަޅެވެ. މަޝްހޫރު ކްރިޓީކް ތަރަން އާދަޝް ވެސް ވަނީ މި ފިލްމަށް ތައުރީފްކޮށްފަ އެވެ.\nއޭނާ ވަނީ ބާގީ3އަށް ފަސްތަރިން ތިން ތަރީގެ ރޭޓިންއެއް ދީފަ އެވެ.\nއެ ފިލްމުގައި ޓައިގާގެ ބައްޕަ ޖެކީ ޝްރޮފް ވެސް ފެނިގެންދާނެ އެވެ. މި ފިލްމުގެ ދެވަނަ ބައިން ފެނިގެންދިޔައީ ޓައިގާގެ ލޯބިވެރިޔާ ދިޝާ ޕަޓާނީއެވެ. ބާގީ 3ގައި ދިޝާގެ ވަރަށް ފޯރިގަދަ ލަވައެއް ހިމަނާފައިވެ އެވެ. އަދި ފިލްމުގައި ބޮލީވުޑްގެ މަޝްހޫރު އައިޓަމް ގާލް ނޯރާ ފަތެހީގެ ލަވައެއް ވެސް ހިމަނަން ވަނީ ނިންމާފަ އެވެ.


މިއަދު ކުރި ވިއްސާރާގައި ފުޓުސަލް ދަނޑުގެ ބެންޗް ތަކަށް ގެއްލުން ވެއްޖެ – Ungoofaaru\nބަނޑޭރިގަނޑު/ޙަބަރު/މިއަދު ކުރި ވިއްސާރާގައި ފުޓުސަލް ދަނޑުގެ ބެންޗް ތަކަށް ގެއްލުން ވެއްޖެ\nމިއަދު ކުރި ވިއްސާރާގައި ފުޓުސަލް ދަނޑުގެ ބެންޗް ތަކަށް ގެއްލުން ވެއްޖެ\nއުނގޫފާރު ޔޫތު ސެންޓަރ\nއިބްރާހީމް ޒަޔާން 29 ނޮވެމްބަރ 2018\n0 153 މިނެޓެއް ނުވަނިސް ކިޔާލެވޭ\nބެންޗުތައް ވެއްޓިފައި / ފޮޓޯ ހަސަން ފަޒީލް\nމިހާރު ކުރަމުންދާ ވިއްސާރާގައި އުނގޫފާރު ފުޓުސަލް ދަނޑުގެ ބެންޗް ތަކަށް ގެއްލުން ވެއްޖެއެވެ. އުނގޫފާރު ޒުވާނުންގެ މަރުކަޒުގައި ގާއިމްކޮށްފައިވާ ފުޓުސަލް ދަނޑުގެ ބެންޗްތަކަށް ގެއްލުންވެފައިވަނީ މިއަދު ހެނދުނުގެ ވަގުތުގައި އައި ވިލާގަނޑުގެ ވައިގައެވެ.\nވައިގަދަވުމުގެ ސަބަބުން ބެންޗުތައް ވަނީ ފަހަތަށްވެއްޓި ފައެވެ. ބައެއްބެންޗް ވެއްޓި ފެންސްގައި ޖެހިފައިވާއިރު އެއްބެންޗް ވެއްޓި ޖެހިފައިވަނީ ލައިޓް ޕޯސްޓެއްގައެވެ. ބޮޑަށް ގެއްލުން ވެފައިވަނީ ލައިޓް ޕޯސްޓްގައި ޖެހުނު ބެންޗަށެވެ. މިބެންޗްގެ މެދުން ވަނީ ވަރަށްބޮޑަށް ބަނޑިވެފައެވެ. ބަނޑި ވުމުގެ އިތުރުން އެކިވަރުގެ ގެއްލުން ބެންޗްތަކަށް ވެފައިވާ ކަމަށްމައުލޫމާތު ލިބެއެވެ.\nބެންޗު ވެއްޓިފައި / ފޮޓޯ ހަސަން ފަޒީލް\nކުރަމުންދާ ވިއްސާރާގައި މިއަދު ހެނދުނު ވަނީ އުނގޫފާރު ދޯދިގޭގެ ބަދިގެ ދުންހޮޅި ފުރާޅު އެއްލާލާފައެވެ. އަދި ފުރާޅުގެ ބައިތަކުން ޖެހި އެގޭ ކޮޓަރިއެއްގެ ކުޑަދޮރުގެ ބިއްލޫރި ތައް ތަޅައިގެންގޮސް އެކޮޓަރީގެ އޭސީގެ އައުޓްޑޯ ޔުނިޓްވެސް ވަނީ ހަލާކުވެފައެވެ.\nރ. އުނގޫފާރު އުނގޫފާރު ފްޓްސަލް ދަނޑު\nޤުރުއާން ކްލާސް އިމާރާތް ކުރުމުގެ އެއްބަސްވުމުގައި ސޮއިކޮށްފި\nސަމާލުވޭ! ބޭންކް އޮފް މޯލްޑިވްސް އަކުން ނުގުޅާނެ


ވެކްސިންޖެހުން2– DhiSalafiyyah\nވެކްސިނުގެ ޙުކުމް ބިނާވަނީ އެހެދުމަށްޓަކައި ބޭނުންކޮށްފައިވާ މާއްދާއަށާ އަދި އެބޭނުންކުރުމުން އޭގެ މައްޗަށް ބިނާވާކަންކަމުގެ މައްޗަށެވެ. އެވަނީ ހަތަރު ބަޔަކަށް ބެހިގެންނެވެ.\nފުރަތަމަ ބަޔަކީ: ބޭނުންކުރުން ހުއްދަވެގެންވާ މައްދާތަކެއް އެކުލެވިގެންވާ ތަކެއްޗެވެ. އަދި އެތަކެތީގައި ފައިދާކުރަނިވި އަޘަރުތަކެއްވުމެވެ.\nމިފަދަ ތަކެތި ބޭނުންކުރުމަކީ ހުއްދަކަމެއްކަމާމެދު އެއްވެސް ޝައްކެއް ނެތެވެ. އެއީ ޚަލްޤުތަކުންގެ މައްޗަށްވާ ﷲ ގެ ނިޢުމަތްތަކުގެ ތެރެއިން ނިޢުމަތެކެވެ. ޑޮކްޓަރީ މިފަދަ ކުރިއެރުންތަކުގެ ސަބަބުން ވަރަށް ގިނަ ވަބާތައްވަނީ ފެތުރުނަނުދީ ނައްތާލެވިފައެވެ.\nއައްޝައިޚް ސަޢުދު ބުން ނާސިރު އައްޝިޘްރީ – حفظه الله – ވިދާޅުވިއެވެ.\n“ވަބާތަކާއި ގައިންގަޔަށް އަރާބަލިތަކާ ގުޅުންހުރި މައްސަލަތަކާމެދު ދަންނައެވެ. މިފަދަ ބަލިތަކުން ރައްކާތެރިވުމަށް ދެވޭ ވެކްސިންތައް ދެބަޔަކަށް ބެހިގެންވެއެވެ.\nއޭގެ ތެރެއިން އެއް ބަޔަކީ ﷲ ގެ އިޛުނަފުޅާއެކު އެވެކްސިންތަކުގެ ފައިދާކުރާކަން ތަޖުރިބާއިން އެނގިފައިވާ ވެކްސިންތަކެވެ. އޭގެ ޙުކުމަކީ ބޭސްފަރުވާ ކުރުމުގެ ޙުކުމެވެ. އެހެނީ އެހިމެނިގެންވަނީ ބޭސްފަރުވާކުރުމުގެ ތެރެއިންނެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\nމާނައީ: “ތިޔަބައިމީހުން ބޭސްފަރުވާ ކުރާށެވެ.”\nއެހެންކަމުން އެ ހިމެނޭނީ ބޭސްފަރުވާގެ ޙުކުމުގައެވެ. ބައެއް ފިޤުހުވެރިންވަނީ ވެކްސިންއާ ބެހޭގޮތުން ސުވާލު އުފައްދަވާފައެވެ. އެބޭކަލުން ވިދާޅުވިއެވެ.\n“ހަމަކަށަވަރުން މިފަދަ ވެކްސިންތަކަކީ ހަށިގަނޑުގެ ތެރެއަށް ވެއްދޭ ނިކަމެތިކުރެވިފައިވާ ބައްޔެކެވެ. އެއީ ބޮޑެތި ބަލިތަކާދެކޮޅަށް މަސައްކަތްކުރުވުމަށް ކުރާ ކަމެކެވެ. އެބޭފުޅުން ވިދާޅުވަނީ ހަށިގަނޑުގެ ތެރެއަށް ބަައްޔެއް ވައްދަން ހުއްދަދެވޭނީ ކިހިނެތް ހެއްޔެވެ؟”\nމީގައި ބުރަވެވޭ ގޮތަކީ މިކަން ކުރުމަކީ މައްސަލައެއް ނޫނެވެ. އަދި ކިއެއް ހެއްޔެވެ. މިއީ ކުއްތަންވުމުގެ ގޮތުން ކުރާކަމެކެވެ. އެހެނީ މިފަދަ ގެއްލުމެއް ހަށިގަނޑަށް ވެއްދުމުގައި އެކުލެވިގެންވަނީ ގެއްލުމެއް ނޫނެވެ. އެހެނަސް އޭގައި އެކުލެވިގެންވަނީ މަޞްލަޙަތެކެވެ. އެއީ ބޮޑު ބައްޔަކުން އެވެކްސިންޖަހަައިގެން ހުރިމީހާ ރައްކާތެރިކުރާތީއެވެ. މިއީ މިފަދަ ވެކްސިންތައް ޖެހުން މަނާވެގެންނުވާކަމަށް ދަލީލުކުރާކެމެކެވެ.”\n– މިއީ أحكام فقهية تتعلق بالأوبئة ގެ ނަމުގައި ޝައިޚު ދެއްވާފައިވާ ދަރުސްްއަކުން ނަގާފައިވާ ބައެކެވެ. –\nއަދި އައްޝައިޚް ޢަބްދުލްޢަޒީޒު ބުން ބާޒު رحمه الله ގެ ފަތުވާވެސް މިމައްސަލާގައި ވިދާޅުވާށެވެ.\nއަދި އެވެކްސިން ހެދިފައިވާ މާއްދާއަކީ ވައިރަސްއާއި ބެކްޓީރިއާފަދަ މުބާހު މާއްދާއެއްވިޔަސް ނުވަތަ އެނޫން މާއްދާއެއް ވިޔަސް އޭގެ ރަނގަޅު ފައިދާތަކެއް ކުރަންޏާ އެބޭނުން ކުރުން ހުއްދަވެގެންވެއެވެ.\nވިހައިން ބޭސްފަރުވާކުރުމުގެ ޙުކުމާއި ވެކްސިންގައި އެބޭނުންކުރުމުގެ ޙުކުމް ވިދާޅުވާށެވެ.


Hiyaa flat agreement gai soi kurun July 14 gai fashanee | ThePress\nހިޔާ ފްލެޓް އެގްރިމަންޓްގައި ސޮއި ކުރުން ޖުލައި 14 ގައި\n15 June 2021, 17:11\nހިޔާ ފްލެޓް އެގްރިމަންޓްގައި ސޮއި ކުރުމުގެ މަސައްކަތް އަންނަ ޖުލައި މަހުގެ 14 ގައި ފެށޭނެ ކަމަށް ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވެއްޖެއެވެ.\nމިހާރު ރާއީސް އޮފީހުގައި ކުރިއަށް ދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަބްރޫކް ވިދާޅުވީ، މި ވަގުތު ހިޔާ ފްލެޓްގެ މަސައްކަތްތައް ވަނީ ކޮވިޑް ފެތުރެމުން ދާތީ ހުއްޓިފައި ކަމަށެވެ. ނަމަވެސް މި މަހުގެ 16 ވަނަ ދުވަހު އަނެއްކާވެސް ގުރުއަތުލުމުގެ މަސައްކަތް ފަށައިގެން 30 ދުވަހުގެ މުއްދަތަކަށް ކުރިއަށް ދާނެ ކަަމަށް އެޗްޑީސީން ބުނެފައިވާ ކަމަށް މަބްރޫކް ވިދާޅުވިއެވެ.\nއެހެންކަމުން އަންނަ މަހުގެ 14 ގައި އެގްރިމެންޓް ތަކުގައި ސޮއި ކުރުމުގެ ކަންކަން ކުރިއށް ދާނެ ކަަމަށާއި އެ ކަމަށް ވެސް 30 ދުވަހުގެ މުއްދަތެއް ނަގާނެ ކަމަށް މަބްރޫކް ވިދާލުވިއެވެ.\nމީގެ ކުރިން ސަރުކާރުން ބުނީ މިމަހުގެ ތެރޭގައި ހިޔާ ފްލެޓް ހަވާލު ކުރެވޭނެ ކަމަށެވެ. މެއި މަހުގެ ތެރޭގައި ގުރުއަތު ނެގުމުގެ ކަންކަން ކުރިއަށް ގެންދިޔަ ނަމަވެސް އެ މަސައްކަތް މަޑު ޖައްސާލާފައި ވަނީ ކޮވިޑް ފެތުރުން އިތުރުވެގެން ދިއުމާ ގުޅިގެންނެވެ.\nފެލެޓްގެ ކުއްޔަށް ނަގާ އަދަދު ބޮޑު ކަމާއި، އަދި އޭގެ މައްޗަށް މެއިންޓެނަންސްގެ ގޮތުގައި ބޮޑު އަދަދެއް ނަގާތީ އާންމުންނާއި މާލޭ ސިޓީ ކައުންސިލުން ވަނީ ކަންބޮޑުވުން ފާޅުކޮށް ކުލި ކުޑަކޮށްދޭން ސަރުކާރުގައި އެދިފައެވެ.\nހަބަރު ހައުސިން ހިޔާ ފްލެޓް ރައީސް އޮފީސް


Vagunge dhevana hamala ehgai Nalahiya falhaalaifi\nވަގުންގެ ދެވަނަ ހަމަލައެއްގައި ނަލަހިޔާ ފަޅާލައިފި\nވަގުން ހަލާކު ކޮށްލާފައިވާ ނަލަހިޔާ އޮފީހުގެ ދޮރު ހަރު ކުރުމުގެ މަސައްކަތް ކުރަނީ -- ފޮޓޯ:\nކޮވިޑުގެ ދެވަނަ ރާޅަށް ލޮކްޑައުންކުރި ފުރަތަމަ ދުވަހުގެ ރޭ ވެސް ނަލަހިޔާގެ އޮފީސް ފަޅާލަން މަސައްކަތް ކުރި އެވެ. އެ ފަހަރު މަސައްކަތް ކުރީ އެންމެ މީހެކެވެ. އެ ފަހަރު ވަގުންނަށް ވީވެސް ނާކާމިޔާބީ އެވެ. އެކަމަކު ދެވަނަ ފަހަރަށް ރޭ ނަލަހިޔާ އޮފީހަށް ވަގުން ދިން ހަމަލާގައި އެ އޮފީސް ވަނީ ފަޅާލައިފި އެވެ.\n"ފުރަތަމަ ފަޅާލަން މަސައްކަތް ކުރި ފަހަރު އެއްވެސް އެއްޗެއް ވަގަކަށް ނުގެންދެވޭ. މިފަހަރު މިއީ ލޮކްޑައުންވީ ފަހުން ފަޅާލަން ދިމާކުރި ދެވަނަ ފަހަރު،" އެ މައުލޫމާތު އެނގޭ މީހަކު އަވަސް އަށް ކިޔައިދިނެވެ.\nރާއްޖޭގެ އެންމެ ސަލާމަތީ ފިޔަވަޅު ވަރުގަދަ ގްރީން ޒޯންއާ މާދުރުނޫން ހިސާބެއްގައި އޯކިޑުމަގު، މއ. ފާރޮޅުގޭގައި ހިންގާ ނަލަހިޔާ އޮފީސް ފަޅާލަން ވަގުން ހަރަކާތްތެރިވާ މަންޒަރު ސީސީޓީވީ ފުޓޭޖަށް އަރާފައިވެ އެވެ. އެ މީހުން އެ އޮފީހުގައި ގިނަ ވަގުތު ތަކެއް ވަންދެން ވަގުތު ވެސް ހޭދަކޮށްފައި ވެއެވެ.\nއެނގިފައިވާ ގޮތުގައި ވަގުން ފަޅާލާގައިވަނީ ނަލަހިޔާ ހިންގާ އިމާރާތުގެ އަށް ވަނަ ފަންގިފިލާގެ އިތުރުން ނުވަ ވަނަ ފަންގިފިލާ އާއި ހަތް ވަނަ ބުރީގައި ހިންގަމުން ގެންދާ ޓްރޭނިން އިސްޓިޓިއުޓެކެވެ. މި އިމާރާތުގެ ތިން ފްލޯއެއް ފަޅާލި ނަމަވެސް ވަގުންނަށް އެއްޗެއް ގެންދެވުނުކަމަށް މިހާތަނަށް އެނގިފައެއް ނުވެ އެވެ.\n"ވަރަށް މަސައްކަތްކޮށްފައި ހުރީ އެކަމަކު އެއްޗެއް ގެންވެވޭ ގޮތެއް ނުވި. އަޅުގަނޑުމެން ހުންނާނެ އެލާމް ލޮކް ވެސް ހަރުކޮށްފައި އެހެންވެ އެއް ފަންގިފިލާ ފަޅާލުމާއެކު އެލާމް އަޅަން ފަށައިފި. އެ ހިސާބުން އެއްޗެއް ގެންދެވޭ ގޮތް ނުވިކަމަށް ބެލެވެނީ،" ނަން ނުޖެހުމަށް އެދި ބުންޏެވެ.\nއެ އޮފީހުގައި ހުރި ތިޖޫރީއެއްގައި ފައިސާ ވެސް ހުއްޓެވެ. އަދި އެ ފަޅާލަން ވަގުން މަސައްކަތް ވެސް ކޮށްފައިވެ އެވެ. އެކަމަކު ވަގުންނަށް ތިޖޫރި ހުޅުވޭ ގޮތެއް ނުވި އެވެ.\n"ސޭފް އެއްކޮށް އޮތީ ހަލާކުވެފައި. އަޅުގަނޑުމެންނަށް ވެސް މިހާރު މި އުޅެނީ އެ [ތިޖޫރި] ނުހުޅުވިގެން،"\nކޮވިޑް-19 އާ ގުޅިގެން ލޮކްޑައުން ކުރުމާއެކު ބޮޑެތި ވައްކަންތަކެއް ހިންގާފައިވެ އެވެ. މިގޮތުން އެންމެ ބޮޑު ވައްކަމެއްގެ ގޮތުގައި ފާހަގަ ކުރެވެނީ އެޕޯލޯ ހާޑްވެއާ ފަޅާލުމެވެ. އެ ވައްކަމުގައި 1.7 މިލިއަން ރުފިޔާ ގެންގޮސްފައިވެ އެވެ. މީގެ އިތުރުން ބާޒާރުމަތީ އެތަށް ފިހާރައެއް އެތަށް ފަހަރެއްގެ މަތިން ފަޅާލާފައިވެ އެވެ.\nވައްކަން މާލޭ ސިޓީ ކުށްކުރުން + މޯލްޑިވްސް ޕޮލިސް ސާވިސް\nދެ ލެޕްޓޮޕާއި ފޯނެއް ވަގަށް ނެގި މީހަކު ހޯދަނީ\nޝިރުމީނާ ރަހީނު ކުރި މައްސަލާގައި ކުޑަކުއްޖަކު ހައްޔަރުކޮށްފި


Raajje anna komme4touristunge therein ekakee India ge meeheh | Mihaaru\nރާއްޖެ އަންނަ ކޮންމެ ހަތަރު ޓޫރިސްޓުންގެ ތެރެއިން އެކަކީ އިންޑިއާގެ މީހެއް\nއިންޑިއާ ޓޫރިސްޓުންތަކެއް ވެލާނާ އިންޓަނޭޝަނަލް އެއާޕޯޓުގައި: މިހާތަނަށް އެންމެ ގިނަ ޓޫރިސްޓުން އައީ އެ ގައުމުން. -- ފޮޓޯ: ނިޝާން އަލީ/ މިހާރު\n13 އޮކްޓޯބަރ 2021 - 12:48\nމި އަހަރުގެ މިހާތަނަށް ރާއްޖެ އަށް އެންމެ ގިނަ ޓޫރިސްޓުން އިންޑިއާ އިން އައިސްފައިވާއިރު، ކޮންމެ ހަތަރު މީހަކުން އެކަކު ނިސްބަތްވަނީ އެ ގައުމަށް ކަމަށް ތަފާސްހިސާބުތަކުން ދައްކައިފި އެވެ.\nޓޫރިޒަމް މިނިސްޓްރީން އާއްމުކުރި އެ ތަފާސްހިސާބުތައް ދައްކާ ގޮތުން ވޭތުވެދިޔަ ނުވަ މަސް ދުވަހު ރާއްޖެ އައީ 870،862 ޓޫރިސްޓުންނެވެ. މީގެ ތެރޭގައި އިންޑިއާގެ 204،530 ޓޫރިސްޓުން ހިމެނެ އެވެ.\nމިއީ 2019 ވަނަ އަހަރާ އަޅާ ބަލާއިރު 18 ޕަސެންޓުގެ ކުރިއެރުމެކެވެ.\nދެވަނަ އަށް ރާއްޖެ އަށް އެންމެ ގިނަ ޓޫރިސްޓުން އައީ ރަޝިއާއިންނެވެ. އެ ގައުމުން 2019 ވަނަ އަހަރު 83،369 އައިރު މިއަހަރުގެ ސެޕްޓެމްބަރު މަހުގެ ނިޔަލަށް 174،095 ޓޫރިސްޓުން ވަނީ ޒިޔާރަތް ކޮށްފަ އެވެ. އެހެންވެ، ރާއްޖެއަށް އަންނަ ކޮންމެ ފަސް ޓޫރިސްޓުންގެ ތެރެއިން އެކަކީ ރަޝިއާގެ ޓޫރިސްޓެކެވެ.\nރާއްޖެއަށް އެންމެ ގިނަ ޓޫރިސްޓުން އަންނަ 10 ގައުމު\n- ސައުދި އަރަބިއާ\n- އިނގިރޭސި ވިލާތް\nމިއަހަރު ނިމޭއިރު 1.3 މިލިއަން ޓޫރިސްޓުން ރާއްޖެ އަންނާނެ ކަމަށް ޓޫރިޒަމް މިނިސްޓްރީން ވަނީ ލަފާ ކޮށްފަ އެވެ.\nއިންޑިއާ ޓޫރިސްޓުން ޓޫރިޒަމް ރާއްޖެ-އިންޑިއާ\nދިވެހިން ބޭނުންވަނީ ކޮލަޓީ ނޮޓް ކުއަންޓިޓީ ހިފަހައްޓަން އިންގޭތޯ!\nއަބަދު އިންޑިޔާމީހުން އަންނަވާހަކަ ލިޔަނީ ބައިވަރެއް ލިބެނީތަ އެމްބަސީއިން! އެހެންޏަ އިންޑިޔާ ޓޫރިސްތުން ގިނަވާ ސަބަބުވެސް ލިޔުންތެރިޔައަސް ރަނގަޅަށް އެނގޭނެ! ޑުބާއީ އަށާއި ފޮންނާއްކައަށް ދާން އަންނަ މީޙުންކަން އެޔީ\nހަމަގައިމުވެސް ނޫޑްލިސް ޕެކެޓް ހިފާގެން އަންނަ ޗއނ ޓޫރިސްޓްންނަށް ވުރެން އެތައް ގުނައެއް ރަގަޅުވާނެ، އިންޑިޔާގެ ލަޓޯފަޓޯއެއްވެސް ރާއްޖެއަށް ޓޫރިސްޓެއްގެ ގޮތުގާ އައިސްސިއްޔާ، ރާއްޖޭގެ ހޮޓާ، ކެފޭތަކުން ކައިބޮއި ހަދާނެ، އެހެންވީމަ އެލާރިކޮޅުވެސް ލިބޭނެ އެކަމު ޗައނ، އެމީހުންނަކަށް ކެވޭ އެއްޗެއް ނުހުންނާނެ، ހަރަދެއް ކުރާކަށް ނުކެރޭނެ.\nއިންޑިއާ ގެސްޓަކު ބެލެހެއްޓުމެކޭ 100 މިދާ ބެލެހެއްޓުމެކޭ ތަފާތެއް ނޯނާނެ. އެވަރަށް ޝަކުވާކުރާނެ. ޝަކުވާކުރަނީ އަބަދުވެސް ކޮންމެވެސް އެއްޗެއް ހިލޭ ކުރެވޭތޯ ބަލަން. އެކަމަކު ޗައިނާ ގެސްޓުން ނުވާނެ އެހެންނެއް.\nސުވާލަކީ ޔޫރަޕްގެ ފަތުރުވެރިން ހަރަދުކުރާ މިންވަރަށް އިންޑިޔާގެ ގިނަ ފަތުރުވެރިން ހަރަދުކުރާނެ ތޯ!! ޓޫރިޒަމް މިނިސްޓަރު ބޭނުންވަނީ މިލިއަނަކަށްވުރެ މައްޗަށް ޖައްސާލާފަ މެޑަލް ޖަހަން.މަގާމް ސިމެންޓް ކުރެވޭތޯ ވަރަށް އެބައުޅޭ.ގޯހެއް ނޫން.ވ.ވެދުން\nތީގެމާނައަކީ ރާއްޖޭގެ ޓޫރިޒަމް ދުވަހެއްދުވަހަކާ ދަނީ ފަހަތަށޭ. މުހިއްމީ ބޯގިނަވުމެއްނޫން. މުހިއްމު ކޮލިޓީ.\nސިޔާސީގޮތުން އިންޑިއާއާއި ނުރުހުނަސް އިންޑިއާއިން އަންނަ ޓޫރިސްޓުންނަށް މަރުހަބާ ކިޔަންވާނެ\nއިންޑިއާއެއްނޫން. ކޮންމެ ޤައުމަކުން ފަތުރުވެރިއެއްގެ ގޮތުގައި އައިކަމުގައިވީނަމަވެސް އެއްވެސް ތަފާތުކުރުމެއްނެތި ޚިދުމަތް ދޭންޖެހޭނެ.\nތި އަންނަނީ ހުސް ޓޫރިސްޓުންކަމެއް ޔަގީނެއްނޫން.


ޕާކިސްތާނުގެ ރައީސާއި ބޮޑުވަޒީރާއި ދިފާއީ ވަޒީރު ކޮވިޑަށް ފައްސިވެ ކަރަންޓީނުގައި | Sandhaanu\nޕާކިސްތާނުގެ ރައީސާއި ބޮޑުވަޒީރާއި ދިފާއީ ވަޒީރު ކޮވިޑަށް ފައްސިވެ ކަރަންޓީނުގައި\nޕާކިސްތާނުގެ ރައީސް ޑރ. ޢާރިފް ޢުލަވީއާއި ބޮޑު ވަޒީރު ޢިމްރާން ޚާނާއި ދިފާއީ ވަޒީރު ޕަރްވޭޒު ޚަޓަކު ވެސް ކޮވިޑް-19 އަށް ފައްސިވެ މިވަގުތު ތިއްބެވީ ކަރަންޓީނުގައެވެ.\nރައީސް ޑރ. ޢާރިފް ކޮވިޑް-19 އަށް ފައްސިވީކަން ހާމަވެގެންދިޔައީ ކުރެއްވި ޓްވީޓަކުންނެވެ. އެ ޓްވީޓުގައި އެމަނިކުފާނު ކޮރޯނާ ވެކްސިންގެ ފުރަތަމަ ޑޯޒު ޖައްސަވަފައިވާކަމަށާއި އަދި ދެވަނަ ޑޯޒު ހަފުތާއެއް ފަހުން ޖައްސަވަން ރާއްވަވާފައިވާކަމަށް ވިދާޅުވެފައިވެއެވެ. އަދި ކޮވިޑް-19ގެ ޝިކާރައަކަށް ވެފައިވާ މީހުންނަށް ހެއު ދުއާ ކުރެއްވުމުގެ އިތުރަށް ބަލިން ރައްކާތެރިވުމަށް އެދިވަޑައިގެންފައިވެއެވެ.\nރައީސްގެ އަނބިކަނބަލުން ޘަމީނާ ކުރެއްވި ޓްވީޓެއްގައި ރައީސްގެ ޙާލުކޮޅު ނުރައްކާތެރިނޫންކަމަށާއި އެކަމަނާ ޓެސްޓް ހެއްދެވި އިރު ނަތީޖާ ނައްސިކަމަށް ވެސް ވިދާޅުވެފައިވެއެވެ.\n“އަޅުގަނޑު ހުރިހާ ބޭފުޅުންގެ އަރިއަހުންވެސް އެދެނީ ވެކްސިން ޖެއްސެވުމަށާއި ރައްކާތެރިވުމުގެ ފިޔަވަޅުތައް އަޅުއްވައިގެން އުޅުއްވުމަށް.” ޘަމީނާ ލިއުއްވާފައިވެއެވެ.\nޘަމީނާ ވެސް ހުންނެވީ ވެކްސިންގެ ފުރަތަމަ ޑޯޒް ޖައްސަވައިގެންނެވެ.\nޕާކިސްތާނުގެ ދިފާއީ ވަޒީރަށް ކޮވިޑް-19އަށް ފައްސިވީކަން އެނގުނީ ބަލީގެ އަލާމާތްތަކެއް ފެނިވަޑައިގަތުމުން ޓެސްޓު ހެއްދެވުމުންނެވެ. ދިފާއީ ވަޒީރުވެސް ވަނީ ޕާކިސްތާނުގައި ކޮރޯނާ ވައިރަސްގެ ތިންވަނަ ރާޅެއް ފެތުރެމުން ދާކަމަށާއި ރައްޔިތުން ރައްކާތެރިވެގެން އުޅުމަށް އެދިވަޑައިގެންފައެވެ.\nބޮޑުވަޒީރު ޢިމްރާން ޚާން ކޮވިޑް-19 އަށް ފައްސިވީކަން އެނގުނީ ބަލީގެ އަލާމާތްތަކެއް ހުރިކަން އެނގިވަޑައިގަތުމުން ޓެސްޓު ހެއްދެވުމުންނެވެ.\nމި މަހު 20 ވަނަ ދުވަހު ކޮވިޑް-19 އަށް ފައްސިވެވަޑައިގެންނެވި ޢިމްރާންގެ ހާލުކޮޅު ރަނގަޅެވެ. ކޮވިޑަށް ފައްސިވުމުގެ ދެ ދުވަސްކުރިން ޢިމްރާން ޚާން ވަނީ ބަލިން ދިފާއުވުމަށް ވެކްސިން ޖައްސަވާފައެވެ.


Uthama fandiyaaru gaazee ah: Giyaamaiy dhuvas eba oiy | Mihaaru\nއުއްތަމަ ފަނޑިޔާރު އަބްދުﷲ ސައީދަށް ޖަލު ހުކުމް އިއްވުމަށް މިއަދު ބޭއްވި ޝަރީއަތަށް އެމަނިކުފާނު ހާޒިރުކުރަނީ.---ފޮޓޯ: ހުސެއިން ވަހީދު/މިހާރު\nއުއްތަމަ ފަނޑިޔާރު ގާޒީ އަށް: ގިޔާމަތް ދުވަސް އެބައޮތް\n08 މެއި 2018 - 11:54 50 comments\nއެމަނިކުފާނަށް ލިބިވަޑައިގެންނެވީ "ޝަހީދެއްގެ ދަރަޖަ" ކަމަށާއި އެކަމަކު، ގިޔާމަތް ދުވަސް އަދި އެބަ އޮތް ކަމަށް ވިދާޅުވެ އުއްތަމަ ފަނޑިޔާރު އަބްދުﷲ ސައީދު ކްރިމިނަލް ކޯޓުގެ ގާޒީ އިބްރާހިމް އަލީ އަށް މިއަދު ބަހުގެ ހަމަލަތަކެއް ދެއްވައިފި އެވެ.\nއުއްތަމަ ފަނޑިޔާރު އެގޮތަށް ވިދާޅުވީ، ގަވަމެންޓް އީ ލެޓާ މެނޭޖްމަންޓް ސިސްޓަމް (ޖެމްސް) ގެ ޚިދުމަތް ސުޕްރީމް ކޯޓުން ކަނޑާލަން އެމަނިކުފާނު އެންގެވި މައްސަލާގައި ކުރި ދައުލަތުގެ މަސައްކަތަށް ހުރަސް އެޅުމުގެ ދައުވާ ސާބިތުވެ، ހަތަރު މަހާއި 24 ދުވަހުގެ ޖަލު ހުކުމެއް އިއްވުމާ ގުޅިގެންނެވެ.\nމިއީ ރާއްޖޭގެ އުއްތަމަ ފަނޑިޔާރެއްގެ މައްޗަށް ކުށެއް ސާބިތުވި ފުރަތަމަ ފަހަރެވެ.\nމި ހުކުމް އިއްވަމުން ދިޔަ ވަގުތު، އުއްތަމަ ފަނޑިޔާރުގެ މޫނުފުޅުން ނުތަނަވަސްކަން ފެނުނެވެ. އަދި ހުކުމް ކުރުމާ އެކު، އެމަނިކުފާނުގެ ޓައި ވަރަށް ބާރުކޮށްލެއްވި އެވެ.\nމީގެ އިތުރުން، މައްސަލަ ބެއްލެވި ގާޒީ އިބްރާހިމް އަލީ، ޝަރީއަތުގެ މަޖިލިސް ނިންމަވާލައްވާފައި ކޯޓު ރޫމުން ނުކުމެވަޑައިގަންނަވަން ފެއްޓެވުމުން، ގާޒީ އަށް އަޑު އިވޭވަރަށް އުއްތަމަ ފަނޑިޔާރު ހަމައެކަނި ވިދާޅުވީ "ގިޔާމަތް ދުވަސް "އަދި އެބައޮތް ކަމަށެވެ. އެކަމަކު އޭގެ ޖަވާބުގައި ގާޒީ އިބްރާހިމް އަލީ އެއްވެސް އެއްޗެއް ވިދާޅެއް ނުވެ އެވެ.\nޝަރީއަތް ނިމުނު ފަހުން، އުއްތަމަ ފަނޑިޔާރު ވަނީ އިށީންނަވައިގެން އިންނެވި ގޮނޑިކޮޅުން ތެދުވެވަޑައިގެން، އަޑު އަހަން ޝަރީއަތުގެ މަޖިލީހަށް ވަދެ ތިބި މީހުންނަށް އިޝާރާތްކޮށް "މި ލިބުނީ ޝަހީދެއްގެ ދަރަޖަ" ކަމަށް ވިދާޅުވެފަ އެވެ. އެކަމަކު، އަދި "މަރު ނުވާ" ކަމަށް ވެސް އެމަނިކުފާނު ވިދާޅުވި އެވެ.\nމޯލްޑިވްސް ކަރެކްޝަނަލް ސާވިސްގެ ބެލުމުގެ ދަށުން، އުއްތަމަ ފަނޑިޔާރު ކޯޓު ރޫމުން ނުކުމެވަޑައިގެންނެވީ އެމަނިކުފާނުގެ ވަކީލުންނާ ސަލާމް ކުރެއްވުމަށް ފަހު އެވެ. އަދި ޝަރީއަތް އަޑުއަހަން ކޯޓު ރޫމުގައި ތިބި ނޫސްވެރިންނާއި އާންމުންނާ ދިމާލަށް ހިނިތުންވުމާ އެކު، އަތްޕުޅުގެ އިޝާރާތުން ސަލާމް ކުރެއްވުމަށް ފަހު އެވެ.\nސިޔާސީ އިދިކޮޅު ބައެއް ބޭފުޅުން ހިމެނޭ ގޮތަށް ނުވަ ގައިދީއަކު ދޫކުރަން ފެބްރުއަރީ 1 ގައި ސުޕްރީމް ކޯޓުން ނެރުނު އަމުރުގައި ހުރި ކަންތައް އިތުރަށް މުރާޖައާ ކޮށްދިނުމަށް އެ ކޯޓުގައި އެދުމަށް ޖެމްސް މެދުވެރިކޮށް، ސަރުކާރުން ފޮނުވި ސިޓީތައް ވެސް ސުޕްރީމް ކޯޓުން ބަލައިނުގަންނަ ކަމަށް ސަރުކާރުން ބުނެ އެވެ. ސިޓީތައް ބަލައިނުގަތުމަށް ފެބްރުއަރީ 4،5ގައި، އުއްތަމަ ފަނޑިޔާރުގެ އަމުރަށް އެ ކޯޓުގެ ޖެމްސް ސިސްޓަމް ހުރީ ނިއްވާލާފައި ކަމަށް ދައުލަތުން ވަނީ ބުނެފަ އެވެ.\nނަމަވެސް، އުއްތަމަ ފަނޑިޔާރު ވަނީ ދައުވާ އަށް އިންކާރު ކުރައްވައި، އެއީ އެމަނިކުފާނު "ދެނެހުރި ކަމެއް ވެސް ނޫން" ކަމަށް ވިދާޅުވެފަ އެވެ.\nއެކަމަކު، ދައުލަތުން ހުށަހެޅި ސިއްރު ހެކިވެރިންގެ ތެރެއިން އެކަކު ބުނެފައި ވަނީ ޖެމްސްގެ ހިދުމަތް ކަނޑާލަން، އުއްތަމަ ފަނޑިޔާރު، އޭނާ އަށް އަމުރުކުރެއްވި ކަމަށެވެ. އަދި އެ އަމުރު އޭނާ އަށް ކުރެއްވުމުން، ސުޕްރީމް ކޯޓުގެ މުވައްޒަފަކަށް އެކަން ކުރަން އަންގާފައިވާނެ ކަމަށް ހެކިވެރިޔާ ބުންޏެވެ.\nއެހެން ހެކިވެރިއަކު ބުނެފައި ވަނީ ސުޕްރީމް ކޯޓުގެ އިސް މީހަކު ގުޅާފައި ޖެމްސްގެ ހިދުމަތް މެދުކަނޑާލަން އެންގުމުން، އެ ހިދުމަތް ދޭ ވާގަނޑު ކަނޑާލާފައިވާނެ ކަމަށެވެ. މި މައްސަލަ އުއްތަމަ ފަނޑިޔާރުގެ މައްޗަށް ސާބިތުވެފައި ވަނީ ހެކިންގެ ހެކިބަހަށް ރިއާޔަތް ކުރުމަށް ފަހު އެވެ.\nއިތުރު ލިޔުންތައް ކުށްކުރުން ސުޕްރީމް ކޯޓް ކުރީގެ އުއްތަމަ ފަނޑިޔާރު އަބްދުﷲ ސައީދު ސަރުކާރު ޖުޑީޝަރީ ކްރިމިނަލް ކޯޓް


BREAKING: Facebook, Whatsapp Adhi Instagram Ves Down Vejje - Vaguthu\nފޭސްބުކް، ވަޓްސްއެޕް އަދި އިންސްޓާގްރާމްވެސް ޑައުން ވެއްޖެ\nފޭސްބުކްގެ ޕްލެޓްފޯމްގެ ދަށުން ހިނގަމުން އަންނަ ފޭސްބުކް، ވަޓްސްއެޕް އަދި ފޭސްބުކް މެސެންޖާއާއި އިންސްޓާގްރާމްއަށް ދިމާވި ޓެކްނިކަލް މައްސަލައަކާ ގުޅިގެން، އެ ހުރިހާ އެޕްލިކޭޝަންއެއް ޑައުން ވެއްޖެއެވެ.\nފޭސްބުކްގެ ޕްލެޓްފޯމް ޑައުންވެފައި ވަނީ ކޮން ހިސާބުތަކަކަށް ކަމެއް ޔަގީން ކޮށް ބުނަން ނޭނގެއެވެ. އެހެން ނަމަވެސް، އެތައް ހާސް ބަޔަކު ވަނީ ޓްވިޓާ މެދުވެރިކޮށް، ފޭސްބުކްގެ ޕްލެޓްފޯމް ޑައުންވެފައިވާ ކަމަށް ބުނެފައެވެ. މިރާއިން ރިޕޯޓް ކޮށްފައިވާ ގޮތުގައި މުޅި ދުނިޔޭގެ ހުރިހާ ތަނަކަށްވެސް ފޭސްބުކް ޕްލެޓް ފޯމް ވަނީ ޑައުންވެފައެވެ.\nފޭސްބުކްގެ ހުރިހާ އެޕްލިކޭޝަންއެއް ޑައުންވެ ގާތްގަނޑަކަށް ދެ ގަޑިއަށްވުރެ ގިނަ އިރަށް އެއްެވެސް އެއްޗެއް ލޯޑެއް ނުވެއެވެ. އަދި ވަޓްސްއެޕް އިންނާއި ފޭސްބުކް މެސެންޖާއިން އެއްވެސް މެސެޖެއް ނުފޮނުވޭ ގޮތް ވިއެވެ. އަދި އެއްވެސް މެސެޖެއް ނުލިބެއެވެ.\nމި ތިން އެޕްވެސް ޑައުންވީ ބައެއް ހިސާބުތަކަށް ކަމަށް ބައެއް މީޑިއާތަކުން ބުނެެެެއެވެ.\nމިކަމާއި ގުޅިގެން އަދި ފޭސްބުކް އިން ރަސްމީ ބަހެއް ބުނެފައެއް ނުވެއެވެ.